
FØRSTKOMMENDE  10.  MAI  er  der  forløbet  et  Aarhundrede 
siden  min  Fader,  Georg  Frederik  Otto  Lehnsbaron  Zytphen 
Adeler,  blev  født. 

I  denne  Anledning  fremkommer  denne  Biografi,  som  er  ned- 
skrevet i  Foraaret  1878  kort  efter  min  Faders  Død  af  daværende 
Sekretær  ved  Godsejerforeningen,  Jørgen  Jacob  Nielsen,  der  stod 
den  Afdøde  nær. 

Biografien  har  jeg  siden  da  ladet  henligge  i  Familie-Arkivet, 
indtil  der  kom  en  Tid,  som  bedre  kunde  og  vilde  forstaa  min  Faders 
sociale  og  politiske  Virksomhed,  derunder  Bestræbelserne  for  at 
samle  de  store  og  smaa  Bønder,  og  Bestræbelserne  for  at  tilveje- 
bringe Sammenhold  mellem  Standsfællerne. 

løvrigt  er  denne  Biografi  bestemt  til  at  være  en  Slags  Intro- 
duktion til  et  Værk  om  Dragsholm  og  de  dertil  knyttede  Slægter, 
som  min  afdøde  Broder  paa  Dragsholm  og  nu  derefter  min  Broder- 
søn har  opfordret  Arkivsekretær,  Gerhard  L.  Grove  til  at  udarbejde 
i  Fællesskab  med  Forfatteren  Poul  Bredo  Grandjean. 

Kjøbenhavn,  d.  18de  April  1910. 

C.  Zytphen  Adeler. 

Hans  Hjerte  var  varmt,  hans  Tanke  saa  klar 
For  den  sande  Frihed  i  Folket. 
Det  Skjoldmærke  stedse  aabent  han  bar 
O^  erllgl  han  altid  det  tolked. 

MICHAEL    GJØRUP. 


FORORD 


NAAR  jeg  har  paataget  mig  at  give  en  Fremstilling  af  afdøde 
Lehnsbaron  Zytphen  Adelers  Liv  og  Virken,  da  har  Tilskyndelsen 
hertil  fornemmelig  været  begrundet  i  Ønsket  om  at  hævde  den  Af- 
døde en  hæderlig  og  fuld  berettiget  Plads  imellem  de  patriotiske 
Mænd,  der  med  Iver  og  aldrig  kølnet  Offerberedvillighed  have  søgt, 
ikke  alene  at  udbrede  Velvære  og  Tilfredshed  i  en  snævrere  Kreds, 
men  ogsaa  med  Indsigt  og  Redebonhed  stræbt,  udover  Privat- 
livets Grændser,  at  fremme  og  understøtte  ethvert  almennyttigt 
Foretagende,  saavidt  Enkeltmands  Kræfter  og  Midler  tillade  det. 
Hertil  kommer,  at  Zytphen  Adeler  i  de  senere  Aar  med  Interesse 
deltog  i  det  politiske  Liv  og  efter  Grundlovens  Revision  indtog  en 
fremragende  Stilling  i  et  politisk  Parti,  hvis  Sammenhold,  paa  det 
givne  Program,  efter  hans  og  vistnok  Fleres  Mening  vilde  have 
været  i  Stand  til  at  føre  vor  indre  politiske  Udvikling  frem  i  et  roligt 
og  sikkert  Spor.  Tidernes  Ugunst,  ikke  Partiets  Grundtanke,  be- 
virkede dets  Opløsning,  men  den  Afdøde  holdt  som  Landsthings- 
mand  lige  til  sin  Død  conseqvent  fast  ved  Partiets  Grundprincip, 
og  skjøndt  han  under  høist  vanskelige  Forhold  stod  ene,  tabte  han 
aldrig  dets  Formaal  af  Sigte. 

Opfordringen  til  en  Fremstilling  af  Zytphen  Adelers  Liv  lyder 
derfor  saameget  stærkere,  som  det,  navnlig  hvad  hans  politiske  Virk- 
somhed angaar,  ikke  kunde  undgaaes,  enten  at  hans  Hensigter  og 
Formaal  ble  ve  miskj  endte,  eller  at  man  fra  enkelte  Sider  ikke  har 
villet  eller  maaskee  kunnet  erkjende,  at  han  havde  et  klart  Blik 
for  de  Ideer  og  Kræfter,  der  rørte  sig  i  Samfundet,  og  at  hans  Aand 
aldrig  hvilede  i  Døgnets  Gjerning.  ubekymret  om,  hvad  Morgendagen 
vilde  bringe,  men  at  han  skuede  ind  i  Fremtiden,  og  dristig  søgte 
at  naa  det  Maal,  han  ansaae  for  gavnligt  og  ønskeligt.  At  han  under- 
tiden kunde  møde  Hindringer,  enten  i  Skikkelse  af  forandrede  For- 
hold eller  fremtrædende  Personligheder,  hvis  Styrke  og  Indflydelse 
hans   hurtige   Tanke   og   energiske   Foretagelsesaand   ikke   havde   be- 

regnet,  var  en  Skjæbne  han  delte  med  alle  fremadstræbende  Mænd, 
meningen,  som  kjendte  ham,  kan  nære  Skygge  af  Tvivl  om,  at  han 
altid  var  besjælet  af  den  reneste  Villie  og  de  hæderligste  Bevæggrunde. 

Zytphen  Adeler  var  begavet  med  en  hurtig  Opfattelsesevne 
og  i  Besiddelse  af  en  Aandslivlighed,  der  ansporede  ham  til  uafbrudt 
Virksomhed,  han  var  besjælet  af  en  levende  Sands  for  alt,  hvad  der 
var  Ædelt  og  Skjønt.  Hans  Dom  var  altid  mild  og  overbærende, 
og  han  havde  altid  et  aabent  Øre  for  den  Trængendes  Bøn.  Ingen 
forlod  ham  uden  Hjælp,  Trøst  og  Opmuntring.  Mange  ere  de,  der 
kunne  vidne  herom.  »Noblesse  oblige«  var  ikke  en  tom  Lyd  for  Zytphen 
Adeler,  hele  hans  Liv  vidner  om  en  levende  og  virksom  Erkjendelse 
af,    at   store   Rettigheder   medføre   store   Pligter. 

Uagtet  nærværende  Forfatter  i  en  lang  Aarrække  har  staaet 
den  Afdøde  temmelig  nær,  saa  er  det  dog  ikke  udelukkende  af  en 
af  den  Bortgangnes  personlige  Elskværdighed  og  Retsindighed  paa- 
virket Stemning,  at  de  efterfølgende  Blade  bærer  Præget,  thi  Zytphen 
Adeler  har  efterladt  saa  omfattende  og  nøiagtige  Optegnelser  om 
sit  Livs  vigtigste  Begivenheder  og  Oplysninger  om  de  Bevæggrunde, 
der  ledede  ham,  at  der  for  mig,  navnlig  hvad  det  politiske  Afsnit 
af  hans  Liv  angaaer,  ikke  har  været  Anledning  til  at  tage  fra  eller 
lægge  til.  Enhver  vil  derfor  kunne  danne  sig  et  levende  og  troværdigt 
Billede  af  den  Bortgangne,  og  jeg  nærer  ingen  Tvivl  om,  at  Visheden 
herom  vil  bidrage  til  at  berigtige  enhver  misvisende  Opfattelse  af 
Zytphen  Adelers  Personlighed  og  Karakter. 

Kjøbenhavn  i  April   i878. 

y.  y.  Nielsen. 


Georg  Frederik  otto  Lehnsbaron  af  Zytphen  Adeler  var 
født  i  Kjøbenhavn  den  10.  Mai  1810.  Hans  Forældre 
vare:  Generalmajor  Ernst  Frederik  Zytphen  og  Louise  Au- 
gusta Zytphen,  født  Baronesse  Pechlin.  Paa  fædrene  Side 
tilhørte  han  en  gammel  nederlandsk  Adelsslægt,  der  kom 
herind  i  Landet  i  den  anden  Halvdel  af  det  17de  Aarhundrede. 
Hans  Fader,  der  var  en  meget  dygtig  og  anseet  Officeer,  var  først 
Chef  for  3die  jydske  Infanteriregiment  i  Aalborg,  senere  Chef  for 
lste  jydske  Infanteriregiment  i  Kjøbenhavn,  i  hvilken  Stilling 
han  døde  den  3.  November  1835.  Hans  Moder,  Louise  Au- 
gusta Baronesse  Pechlin,  hørte  til  den  burgundiske  Slægt 
Pechlin,  der  kom  til  Danmark  under  Christian  den  lste.  Hun 
var  en  høitbegavet  og  talentfuld  Dame,  der  overlevede  sin 
Ægtefælle  til  den  13.  November  1869.  Forfatteren  N.  Bøgh 
har  sat  hende  et  smukt  Minde  i  sin  Afhandling  i  »Historisk 
Archiv«  om  Sophie  Ørsted,  født  Oehlenschlåger,  hvis  Ven- 
inde hun  var. 

De  vordende  Lehns-  og  Stamhuusbesiddere  tilbringe  i 
Almindelighed  deres  Barndom,  og  den  første  Deel  af  deres 
Ungdom,  i  Hjemmet  under  landlige  Omgivelser,  naar  derfor 
deres  Successionstid  indtræder  i  en  modnere  Alder,  kunne 
de  ikke  være  ubekjendte  med  de  Forhold,  hvorunder  de  i 
Fremtiden  skulle  leve,  saa  meget  mindre,  som  de  fra  Fødselen 
forud  kjende  den  Livsvirksomhed,  hvortil  de  ere  kaldede. 
Anderledes  havde  Skjæbnen  stillet  Zytphen  Adeler,  som  var 
født  og  opdragen  i  en  Kreds  og  under  Forhold,  der  stode 
fjernt  fra  Godsbestyrelse  og  Landbrug.  Som  Søn  af  en  Officeer 
laa  det  saa  nær,  at  han  ønskede  at  gaa  Militairveien,  men 
hans  Fader  foretrak  den  studerende  Bane  og  satte  ham  i 
Sorø  Academi,  hvor  Digteren  Ingemann  var  hans  Lærer,  og 
den  senere  som  Digter    bekjendte  Bagger  een  af  hans  Med- 

disciple,  hvem  han  altid  erindrede  med  Glæde.  Da  han 
imidlertid  bestandig  fastholdt  sit  Ønske  om  at  blive  Militair. 
gav  hans  Fader  efter,  tog  ham  ud  af  Sorø  Academi,  og  satte 
ham  ind  paa  Landcadetacademiet.  Han  blev  Officeer  1828 
og  kom  kort  Tid  derefter  ind  i  den  Kongelige  Livgarde  til  Fods. 

Den  6.  Januar  1836  ægtede  han  Bertha  Henriette  Frede- 
rikke Løvenskiold,  født  paa  Adelersborg  den  20.  Juli  1814, 
Datter  af  Deputeret  i  Cancelliet,  Kammerherre  Herman 
Løvenskiold  og  Sophie  Hedvig  Løvenskiold,  født  Baronesse 
Adeler.  Hans  Hustru  var  Arving  til  Godserne  Adelersborg 
og  Benzonslund,  som  dengang  eiedes  af  hendes  Bedstemoder, 
Lehnsbaronesse  Bertha  Adeler,  født  Comtesse  Moltke- Bregent- 
ved, Enke  efter  Overpræsident  i  Kjøbenhavn,  Geheimeconfe- 
rentsraad,  Lehnsbaron  Frederik  Adeler.  Godset  Adelersborg 
eller  Dragsholm,  der  1694  var  blevet  kjøbt  af  Cort  Adelers 
Søn,  Geheimeraad  og  Stiftamtmand  i  Sjælland  Frederik 
Christian  Adeler,  og  siden  den  Tid  havde  været  i  Familien 
Adelers  Besiddelse,  blev  1785  oprettet  til  et  Baroni,  men  i 
Aaret  1810  substitueret  med  en  Fideicommiscapital.  Den 
15.  December  1843  blev  det  paany  oprettet  til  et  Baroni,  i 
Forbindelse  med  Benzonslund,  af  Lehnsbaronesse  Bertha 
Adeler,  til  Fordeel  for  hendes  Datterdatter  og  dennes  Mand, 
ovennævnte  Lehnsbaron  og  Lehnsbaronesse  Zytphen  Adeler. 

Ved  sit  Ægteskab  blev  Zytphen  Adeler  kaldet  til  Be- 
styrelsen af  et  betydeligt  Jordegods,  der,  deels  paa  Grund  af 
Datidens  slette  Conjunkturer,  deels  formedelst  andre  sam- 
virkende Aarsager,  var  i  en  meget  ringe  Tilstand.  Det  vil  af 
det  Følgende  sees,  med  hvilken  Interesse  og  Energi  den  27- 
aarige  Gardeofficeer  opofrede  sig  for  sin  ny  Virksomhed, 
hvorledes  han  fuldstændig  gik  op  i  samme,  og  med  hvilken 
Hurtighed  og  Sikkerhed  han  satte  sig  ind  i  de  forskjellige, 
for  ham  hidtil  aldeles  fremmede,  Forhold,  saa  at  han,  ved 
sin  Død  efterlod  sin  ældste  Søn  et  velstyret  Baroni  med 
velhavende  Beboere  og  en  Hovedgaard :  Dragsholm,  der. 
med  sine  1190Td.  Land,  ansaaes  som  en  af  Landets  Mønster- 
gaarde. Vel  er  det  saa,  at  gunstige  Tidsforhold  have  ydet 
et    kraftigt    Hjælpemiddel    til    Opnaaelsen    af    dette    heldige 

Resultat,  men  det  er  lige  saa  vist,  at  dette  ikke  vilde  være 
fremkommet  i  den  Grad,  Tilfældet  er,  hvis  ikke  Zytphen 
Adelers  Indsigt,  Dygtighed  og  sjældne  Arbeidskraft  havde 
været   de   mest  fremtrædende    Factorer   i    Bestyrelsen. 

Jeg  har  ikke  anseet  det  hensigtsmæssigt  -  -  tilmed  vilde 
det  ikke  ret  vel  have  været  muligt  —  at  følge  en  chrono- 
logisk  Orden  i  Fremstillingens  Enkeltheder,  hvorimod  jeg 
har  troet  at  kunne  give  et  fyldigere  Billede  af  og  klarere 
Begreb  om  Zytphen  Adelers  Liv  og  Stræben  ved  at  inddele 
Biografien  i  3   Hovedafdelinger: 

I.    Hans   Virksomhed    som    Godsadministrator    og    Land- 
mand, og 
II.    Hans  Deltagelse  i  almeennyttige  Foretagender  og  ofTen- 
lige  Institutioner, 
samt  derpaa 
III.    Hans  politiske  Standpunkt  og  Virksomhed. 

Tilsidst  vil  jeg  anføre  nogle  Begivenheder  i  hans  Liv, 
der  vel  ere  af  en  mere  personlig-privat  Natur,  men  som  dog 
ere  enten  af  historisk  Interesse,  eller  ialtfald  kunne  anføres 
som   Supplementer  til    Bedømmelsen   af   hans    Karakteer. 


„Dristig  skal   sig  Funken  te, 
Vil  den  vorde  Lue." 

z-a's  Valgsprog. 

I. 

VED  Zytphen  Adelers  Tiltrædelse  var  Dragsholm  Slots 
Ydre  og  Indre  i  en  høist  forfalden  Tilstand.  Af  Værelserne 
vare  kun  6  forsynede  med  Paneel  og  Tapeter.  Slottet  er 
restaureret,  og  alle  Værelserne  ere  monterede  i  Zytphen 
Adelers  Besiddelsestid,  ligesom  det  gamle  Slotscapel  af  ham 
er  blevet  restaureret.  Han  anskaffede  et  nyt  Orgel  og  en 
Altertavle;  denne  er  malet  af  hans  Ven  og  Cadetkammerat, 
Major  Schack,  der  faldt  i  1864. 

Haven  indskrænkede  sig  til  Pladsen  foran  Slottet,  den 
blev  af  Zytphen  Adeler  udvidet  og  anlagt  i  sin  nuværende 
Skikkelse,  han  afsatte  selv  alle  Gangene,  og  plantede  med 
egen  Haand  360  Frugttræer;  han  anlagde  de  nye  Drivhuse, 
og  byggede  det  store  Frugthuus,  hvori  han  plantede  fine 
franske  Frugttræer,  der  ikke  paa  frit  Land  kunde  taale  det 
nordlige  Klima.  Dragsholm  Slot  og  dets  smukke  Omgivelser 
skylde  Zytphen  Adeler's  Indsigt  og  Skjønhedssands  den 
Tilstand,    hvori   de   nu   tiltrække  sig    almindelig    Beundring. 

De  betydelige  til  et  stort  Avlsbrug  fornødne  Bygninger 
paa  Dragsholm  vare  gamle  og  meget  brøstfældige.  I  Februar 
1848  brændte  disse  Bygninger,  ved  hvilken  Lejlighed  der 
indebrændte  129  Køer  og  Ungkvæg  og  47  Heste.  Zytphen 
Adeler  opførte  med  en  Bekostning  af  80,000  Rdlr.  foruden 
Assurancesummen  (20,000  Rdlr.)  de  nuværende  særdeles 
hensigtsmæssigt  indrettede  Avlsbygninger  i  Løbet  af  de  føl- 
gende Aar.  Han  gav  selv  Tegningen  saavel  til  deres  ydre 
Form,  som  til  deres  Indretning.  Overbeviist  om  Dampkraftens 
Nytte  i  Agerbruget  havde  han  i  1848,  ved  Udkastet  til  Avls- 
gaardens  Opførelse,  taget  Hensyn  til  Valget  af  det  bedste 
Sted,  hvor  en  Dampmaskine  kunde  anbringes,  idet  Ko- 
stalden og  Laden  stødte  sammen  i  en  Vinkel,  saa  at  Maskinen, 


ved  at  opføres  der,  kunde  virke  som  Drivkraft  begge  Steder. 
I  Aaret  1856  blev  Bygningen  opført,  og  Dampmaskinen, 
forfærdiget  af  Gamst  &  Lund,  samme  Aar  indsat  deri.  Dette 
var  den  første  Dampmaskine,  som  blev  indført  i  Dan- 
marks Agerbrug,  og  det  varede  13  å  14  Aar,  inden  Exemplet, 
enkelte  Steder,  blev  fulgt. 

Hovedgaarden  Dragsholm  var,  ved  Zytphen  Adeler's 
Tiltrædelse,  bortforpagtet  for  1200  Td.  Byg  aarlig.  Hoveriet 
blev  forrettet  af  90  Bønder.  Ved  Forpagtningstidens  Udløb 
I839  forhøiede  Zytphen  Adeler  Forpagtningsafgiften  med 
200  Tdr.  Byg  aarlig,  men  da  Forpagteren  vægrede  sig  ved 
at  gaae  ind  derpaa,  og  Forpagtningsauction  forgjæves  var 
bleven  prøvet,  besluttede  han  at  sætte  sig  ind  i  Landvæsenet 
og  selv  overtage  Gaardens  Drift.  Denne,  med  Hensyn  til  de 
Livsvilkaar  hvorunder  han  tidligere  havde  levet,  dristige 
Beslutning  udførte  han  med  den  ham  egne  Energi;  enkelte 
mislykkede  Forsøg  svækkede  aldrig  hans  Virksomhed  og 
Arbeidslyst.  I  sine  Erindringer  omtaler  han,  at  han  daglig, 
5  å  6  Timer,  læste  de  bedste  landøconomiske  Skrifter,  men 
da  han  strax  indsaae,  at  Theorien  ikke  var  tilstrækkelig,  be- 
søgte han  af  og  til  større  veldrevne  Gaarde,  for  at  drage 
Nytte  af  den  paa  disse  indvundne  Erfaringskundskab,  især 
fremhæver  han  blandt  dem,  der  villig  ydede  ham  Raad  og 
Veiledning,  sin  Hustrus  Onkel,  Greve  Gebhard  Moltke  Huit- 
feldt  paa  Glorup,  Kammerherre  Bornemann  paa  Bjergby- 
gaard  og  Holsteneren,  daværende  Forpagter  Wittrock  paa 
Aggersvold. 

De  Grundforbedringer,  der  udførtes  i  Tidsrummet  fra 
I839  —  da  Zytphen  Adeler  overtog  Gaardens  Drift  —  og  i 
de  nærmest  paafølgende  5  å  6  Aar  vare:  alle  Markernes  Ud- 
gravning og  Mergling,  Rydning  af  Steen  og  Opdyrkningen 
af  ca.  200  Tdr.  Land,  som  aldrig  havde  været  under  Ploven. 
Disse  Foretagender  kostede  betydelige  Summer,  og  de  ældre, 
i  den  gamle  Skole  opvoxede  Landmænd  rystede  betænkeligt 
paa  Hovedet,  menende,  at  slige  Experimenter,  foretagne  af 
en  i  Landbrug  saa  ukyndig  Mand,  maatte  tage  en  mindre 
heldig  Ende.   Men  da  de  efter  nogle  Aars  Forløb  saae,  at  ikke 

alene  Laden  var  fuld,  men  at  der  endog  udenfor  samme  stode 
langt  flere  Hæs  end  tidligere  i  Forpagterens  Tid,  skiøndt  han  var 
anseet  for  een  af  Amtets  første  Landbrugere,  begyndte  de  at 
forandre  deres  Mening.  Især  bleve  Bønderne  paa  Godset 
forundrede  over  det  forøgede  Antal  Kornhæs  —  hvert  Hæs 
indeholdt  i  Almindelighed  150  Tdr.  Sæd  —  og  da  Zytphen 
Adeler  ikke  trættedes  ved  at  give  dem  Opmuntring  og  An- 
viisning  til  en  forbedret  Drift  af  deres  Jorder,  saa  begyndte 
de,  lidt  efter  lidt,  med  det  givne  Exempel  for  Øie,  at  anvende 
større  Omhu  paa  Jordens  Dyrkning.  Det  maa  her  bemærkes, 
at  da  Hoveriet  af  Zytphen  Adeler  var  blevet  hævet  1839, 
udfordredes  der  ikke  alene  en  stor  Capital,  men  ogsaa  Dyg- 
tighed og  Paapasselighed  for  saa  hurtig  at  kunne  opnaae  et 
saa  heldigt  Resultat.  Fra  1850  til  1854  bleve  alle  Markerne 
drainede  med  en  Bekostning  af  30,000  Rdl. 

Ligesom  Zytphen  Adeler  havde  interesseret  sig  for  Damp- 
kraftens Anvendelse  i  Landbruget,  saaledes  var  det  ham 
ogsaa  magtpaaliggende  at  optage  og  rationelt  gjennemføre 
Roeculturen,  der  er  Betingelsen  for  en  intensiv  Dyrknings- 
maade.  I  Aaret  1848  begyndte  han  med  at  dyrke  3  Tdr. 
Land,  men  Høsten  mislykkedes  aldeles  paa  Grund  af  hans 
Fraværelse  paa  et  for  Roevæxten  vigtigt  Tidspunkt.  Aaret 
efter  dyrkede  han  10  Tdr.  Land  med  et  heldigt  Resultat. 
Efter  faa  Aars  Forløb  var  han  naaet  saavidt,  at  han  kunde 
forandre  Gaardens  Drift  og  indføre  Roedyrkningen  i  en  hel 
Mark,  70  å  80  Tdr.  Land.  Først  20  Aar  efter  begyndte  de 
større  Landmænd  at  følge  det  af  ham  givne  Exempel. 

Hvorledes  Hovedgaarden  Dragsholms  Produktionsevne 
er  forøget  under  Zytphen  Adelers  Bestyrelse,  sees  bedst  af 
følgende  authentiske  Data.  I  Aarene  fra  1866  til  1873  incl. 
—  herfra  dog  undtaget  1868,  da  særlige  Uheld  indtraf  — 
har  Dragsholms  Avlsbrug  givet  i  Gjennemsnit  et  aarligt 
Netto-Overskud  af  3,000  Tdr.  Byg  +  10.000  Rdl.,  beregnet 
Bygget  til  6  Rd.  pr.  Tel.,,  er  Overskudet  28,000  Rdl.  i  Penge, 
hvilket  vistnok  maa  ansees  for  et  meget  stort  Udbytte,  især 
naar  man  tager  Hensyn  til,  at  Dragsholms  Jorder,  i  det  Hele 
taget,  maa  kaldes  mindre  gode,  da  kun  enkelte  Marker  ere 

frugtbare,  de  fleste  af  mindre  god  Beskaffenhed,  ja  en  Deel 
endog  fulde  af  Flyvesand. 

Uagtet  Zytphen  Adeler  i  hele  sin  Besiddelsestid  selv 
drev  Dragsholm,  ja  i  Ordets  sande  Betydning  var  den  sty- 
rende Haand,  mærkede  man  hos  ham  aldrig  nogen  Træthed 
eller  Tilbøjelighed  til  i  enkelte  Retninger  at  unddrage  sig  det 
ofte  byrdefulde  Arbeide,  han  udførte,  tværtimod  oplivedes 
han  kjendeligt,  naar  Dragsholms  Avling  kom  paa  Tale,  han 
omtalte  med  Glæde  de  gunstige  Resultater,  han  havde  op- 
naaet,  og  udkastede  med  usvækket  Lyst  og  Iver  Planer  til 
ny  Forbedringer.*) 

I  de  senere  Aar  opholdt  han  sig,  som  Medlem  af  Rigs- 
dagen, den  største  Deel  af  Aaret  i  Kjøbenhavn,  men  hver 
Morgen  fandtes  der  paa  hans  Skrivebord  en  af  Avlsforvalteren 
paa  Dragsholm  Dagen  forud  affattet  Beretning  om  Alt, 
hvad  der  i  Dagens  Løb  var  passeret.  Til  dette  Brug  havde 
Zytphen  Adeler  ladet  trykke  Skemaer,  hvor  hver  Rubrik 
angav  de  forskjellige  i  et  vel  ordnet  Landbrug  forefaldende 
Arbejder:  Arbeidskraftens  Anvendelse,  hvad  der  var  ud- 
rettet, Creaturernes  Fodringsmaade  og  Tilstand,  Meieri- 
produkternes  Mængde  og  Vægt,  samt  Alt,  hvad  der  med 
Hensyn  til  Landbrugets  Styrelse  kunde  interessere  ham  at 
vide.  —  Han  gjennemlæste  den  med  den  største  Opmærk- 
somhed, ingen  Feil  eller  Misforhold,  i  Sammenligningen  med 
den  foregaaende  Dags  Beretning,  undgik  hans  skarpe  Blik, 
og  for  saavidt  der  var  Anledning  til  Bemærkninger,  ned- 
skrev han  dem  strax,  afsendte  dem  samme  Aften,  og  næste 
Dag  modtog  han  Svar.  Skjøndt  fraværende  styrede  og  ordnede 
han  saaledes  Alt  paa  sin  store  Besiddelse,  idet  han  med  lige 
Interesse  omfattede  baade  Godset  og  Avlsbruget. 

Førend  jeg  gaar  over  til  at  fremstille  Andeelsdriftens 
Indførelse  paa  Dragsholm  og  dens    Resultater,  skal  jeg  om- 


*)  Det  danske  Hedeselskab  meddeler  i  sin  „Beretning  om  Foretagender 
i  1877",  at  Selskabet  ikke  har  haft  Midler  til  i  det  forløbne  Aar  at 
udføre  de  Rimpanske-Culturer,  men  at  det  har  modtaget  Efterretning 
fra  Lehnsbaron  Zytphen  Adeler,  at  han  har  udført  endeel  saadanne 
Culturer,  og  at  de  ere  lykkedes. 

tale  tvende  Foretagender  af  Zytphen  Adeler,  der  paa  en 
middelbar  Maade  stode  i  Forbindelse  med  Gaardens  Drift. 
Ligesom  enhver  Arbeider  ingensinde  i  trange  Tider  forgjæves 
henvendte  sig  til  ham  om  Hjælp  —  hvilken  Zytphen  Adeler 
principmæssig  altid  ydede  i  Arbejdsfortjeneste,  sjældent  i 
Penge,  uden  Nøden  stod  for  Døren  —  saaledes  følger  det  af 
sig  selv,  at  han  viste  stor  Omsorg  og  megen  Interesse  for 
Hovedgaardens  Arbeidere.  Da  han  anlagde  Teglværket  1839, 
lod  han  i  Beboelsesleiligheden  sammesteds  indrette  en  Stue  og 
antog  en  Opsynskone,  for  at  Arbeidernes  Koner  der  kunde  an- 
bringe deres  Børn,  medens  de  selv  deltog  i  de  der  forefaldende 
Arbeider.  Hensigten  opnaaedes  ikke,  da  Asylvæsenet  paa  den 
Tid  var  lidet  kjendt  og  benyttet.  20  Aar  senere,  1859,  optog 
han  atter  Planen,  og  lod  i  Nærheden  af  Dragsholm  opføre 
en  Bygning  i  samme  Øiemed.  Han  udlagde  1  Td.  Land  til 
den,  hvorpaa  der  holdtes  Geder,  der  om  Sommeren  afgav 
Mælk  til  Smaabørnene,  om  Efteraaret  og  Vinteren  lod  han 
af  Bouillonkager  tilberede  Suppe  til  dem.  I  et  af  Værelserne 
fandtes  smaa  Senge,  hvori  de  mindste  Børn  kunde  sove.  Til 
Børnenes  Pasning  blev  antaget  en  Pleiemoder,  og  Baronessen 
og  hans  Døttre  havde  Tilsyn  hermed.  Denne  Foranstalt- 
ning fandt  nu  til  hans  store  Glæde  megen  Paaskjønnelse, 
og  den  blev  daglig  benyttet  af  20  å  30  Børn.  At  Familiens 
Fortjeneste  ved  Konens  Arbeide  betydelig  forøgedes,  er  en 
Selvfølge.  I  1877  blev  der  foretaget  en  Tilbygning  til  Asylet, 
et  Arbeidshjem,  hvori  der  indrettedes  6  Leiligheder  til  frit 
Opholdssted  for  gamle  og  tro  Arbeidere.  Dette  var  det  sidste 
Bygningsforetagende  Zytphen  Adeler  lod  udføre. 

Da  det  var  ham  magtpaaliggende  at  frigjøre  sine  Ar- 
beidere fra  enhver  Forbindelse  med  de  i  de  nærliggende  Sogne 
boende  Høkere,  der  i  Almindelighed  leverede  slette  Varer  til 
opskruede  Priser  og  paa  flere  Maader  trykkede  Arbeiderne, 
der  næsten  alle  stode  i  Gjæld  til  dem,  saa  besluttede  han  at 
oprette  en  »Forbrugsforening«,  hvori  de  skulde  indtræde 
som  Deltagere.  Da  den  største  Hindring  bestod  i  Arbeidernes 
Gjældsforhold  til  Høkerne,  lod  Zytphen  Adeler  sin  Gods- 
inspecteur    i    al    Hemmelighed    foretage    en    Undersøgelse    af 


—  11  — 

Størrelsen  af  den  Gjæld,  enhver  Arbeider  stod  i  til  Høkerne. 
Han  betalte  dernæst  hele  Gjæld  en  som  en  Gave  til  dem,  og 
nu  indtraadte  de  alle  i  Forening  med  Egnens  Huusmænd  i 
Forbrugsforeningen.  Butik  og  Beboelseslejlighed  for  Ud- 
sælgeren blev  1868  indrettet  paa  Rødegaard  i  Dragsholms 
umiddelbare  Nærhed,  og  Zytphen  Adeler  hjalp  Foreningen 
i  Gang  med  en  Sum  Penge.  Baroniets  dygtige  Godsinspec- 
teur,  Cramer,  overtog  uden  Vederlag  Regnskabsførelsen,  alt 
gik  godt  og  Foreningens  Virksomhed  er  særdeles  tilfreds- 
stillende. Medlemmerne  erholde  gode  Varer,  til  Dagens 
Priser,  og  Forskjellen  imellem  disse  og  en  gros  Prisen  op- 
spares,   Foreningen   virker   da  tillige  som   Sparekasse. 

Hvert  Aar  holdt  Foreningens  Medlemmer  Julefest  med 
Koner  og  Børn  paa  Dragsholm  (i  den  saakaldte  Sal,  der  op- 
rindelig er  indrettet  til  de  aarlige  Høstgilder)  og  Zytphen 
Adeler  og  Familie  overværede  altid  denne  Fest,  ved  hvilken 
han  forærede  Medlemmerne  et  smukt  Juletræ  og  omtrent 
dobbelt  saa  mange  Julegaver,  som  der  var  Medlemmer. 

I  en  mere  umiddelbar  Forbindelse  med  Hovedgaardens 
Drift,  og  af  stor  Betydning  for  Culturudviklingen,  staar  den 
af  Zytphen  Adeler  indførte  Andeelsdrift  under  Commissions- 
systemets  Form,  der,  saaledes  som  den  er  bleven  gjennem- 
tænkt  og  gjennemført  af  ham,  ubestridelig  er  den  mest  hen- 
sigtsmæssige Maade,  hvorpaa  et  større  Udbytte  for  Eieren, 
og  en  forbedret  Stilling  for  Arbeiderne,  kan  opnaaes.  Jeg 
skal  ikke  her  fortabe  mig  i  almindelige  Betragtninger  over 
dette  Systems  Fordele,  thi  det  vilde  ikke  alene  stride  imod 
dette  Skrifts  Formaal,  men  tillige  være  et  aldeles  ørkesløst 
Arbeide,  da  saavel  vore  landøcomiske  Skrifter  som  Dags- 
pressen mødte  Zytphen  Adeler's  Foretagende  og  øvrige  Be- 
stræbelser efter  at  bane  samme  Indgang  hos  det  landøcono- 
miske  Publikum  med  fuldstændig  Taushed;  godt  og  vel, 
om  han  kunde  undgaae  den  negative  Virkning  at  blive  mis- 
tænkt for  Planer,  der  vare  langt  fjernede  fra  hans  Karakteer 
og  hele  Aandsretning.  Jeg  skal  derfor  indskrænke  mig  til  at 
forklare  de  Motiver,  som  bevægede  ham  til  at  optage  Sy- 
stemet   samt    Enkelthederne   i   dets   Gjennemførelse,   og  jeg 

skal  saa  meget  desto  hellere  beskjæftige  mig  navnlig  med 
den  sidste  Deel,  som  han  herved  har  givet  et  klart  Beviis  paa 
stor  Klogskab  og  et  skarpt  praktisk  Blik  i  disse  Forhold. 
Efter  at  det  var  bleven  bekjendt  i  tydske  og  engelske 
landøconomiske  Skrifter*),  at  Zytphen  Adeler,  som  et  Forsøg 
i  1873  havde  indført  »Andeelsdriften«  paa  Dragsholm,  modtog 
han  fra  Dr.  SeifTert  i  Glogau  et  af  denne  forfattet  Skrift:  »Om 
Landeiendommes  Drift  igjennem  Fællesskaber  og  om  An- 
deelsdrift«,  hvori  han,  blandt  mange  forskjellige  Systemer, 
fremhævede  Principerne  i  det  af  Zytphen  Adeler  anvendte, 
uden  at  han  dog  formaaede  at  bestemme  Andeelens  Størrelse 
i  Forhold  til  de  enkelte  Arbeidskræfters  Værdi  og  Vigtighed 
for  Agerbruget.  Bogen  var  naturligvis  skrevet,  førend  For- 
søget paa  Dragsholm  var  ham  bekjendt.  Zytphen  Adeler 
løste  dette  Problem,  idet  han  med  Andeels-Commissions-Sy- 
stemet  forbandt  et  Præmiesystem.  I  1877  udgav  Dr.  Victor 
Bohmert,  Chef  for  det  statistiske  Bureau  i  Sachsen,  tidligere 
Professor  ved  Academiet  i  Zurich,  et  større  Værk,  hvori  For- 
fatteren havde  samlet  fra  de  fleste  europæiske  Lande  120 
Exempler  paa  de  forskjellige  Lønningsmaader  med  Hensyn  til 
Arbeidernes  Deelagtighed  i  Foreningsudbyttet.  Dr.  Bohmert 
troer  ikke,  at  Meddeelagtighedsprincipet  er  et  ufeilbarligt  Læge- 
middel imod  sociale  Onder,  men  paa  den  anden  Side  udtaler 
han  som  sin  bestemte  Overbeviisning,  at  den  Tanke,  som  ligger 
til  Grund  for  Systemet,  er  sund  og  correct,  og  at  dens  prac- 
tiske  Anvendelse,  hvor  den  overhovedet  er  mulig,  vil  bringe 
tilfredsstillende  Resultater,  baade  for  Arbeidsgiveren  og 
Arbeiderne.  Efterat  have  omtalt  de  mange  forskjellige  Maader, 
hvorpaa  Systemet  er  anvendt,  fremstiller  han  de  Grund- 
principer, der,  med  Systemets  Gjennemf øreise,  bør  iagttages 


*)  Det  ansete  engelske  Blad  „The  Farmer,  A  journal  for  the  Country 
House" .gjengiver  i  sit  Nummer  for  Mandag  den  10.  Aug.  1874  et  kort 
Indhold  af  det  af  Zytphen  Adeler  anvendte  System  og  slutter  saa- 
ledes:  „Denne  af  Baron  Zytphen  Adeler  indførte  Driftsmaade  fortjener 
at  tages  under  Overvejelse  af  alle  Landeiendomsbesiddere  (land- 
halders)  og  vi  skulle  med  Fornøjelse  i  et  senere  Nummer  af  „The 
Farmer"  give  vore  Læsere  en  fuldstændig  Beretning  om  den  Maade> 
hvorpaa  han  bestyrer  sin  Landejendom". 

og  hvoraf  det  heldige  Resultat  er  betinget,  og  som  i  alt  væsent- 
ligt stemme  overeens  med  de  Regler,  hvorpaa  den  af  Zytphen 
Adeler  indførte  »Andeelsdrift«  er  begrundet. 

I  Aaret  1875  anmodede  Dr.  Bohmert  Zytphen  Adeler 
om  at  tilsende  ham  en  i  alle  Enkeltheder  gaaende  Beret- 
ning om  det  af  ham  gjorte  Forsøg  i  ovennævnte  Retning. 
Zytphen  Adeler  opfyldte  med  Beredvillighed  denne  Be- 
gjæring.  Om  nu  Dr.  Bohmert  har  fundet  den  Zytphen  Ade- 
lerske Anvendelse  af  Systemet  saa  praktisk  og  hensigtsmæssig, 
at  han  fortrinsviis  har  anbefalet  det,  eller  han,  førend  han 
blev  bekjendt  hermed,  havde  anerkjendt  det  som  det  bedste, 
er  forsaavidt  ligegyldigt  med  Hensyn  til  Bedømmelsen  af 
den  praktiske  Sans  og  den  Indsigt,  Zytphen  Adeler  havde 
lagt  for  Dagen  ved  dets  Anvendelse  og  Gjennemførelse. 

Aarsagen  til  Andeelsdriftens  Indførelse  paa  Dragsholm 
var  den  i  Udlandet  i  Slutningen  af  Tiaaret  1860  herskende  og 
stedse  tiltagende  Bevægelse  i  Arbeiderbefolkningen.  Vel  var 
Bevægelsen  endnu  ikke  naaet  Danmark,  men  det  stod  klart 
for  Zytphen  Adeler,  hvad  han  ogsaa  ofte  udtalte,  at  den  om 
længere  eller  kortere  Tid  vilde  overskride  vore  Grændser, 
og  at  man  derfor  i  Tide  burde  overtænke  Midlerne,  hvor- 
med de  stærke  Strømninger  i  Samfundet  kunde  bringes  i  et 
roligt  Leie.  Han  indsaae,  at  en  Reform  var  nødvendig,  og 
han  fandt  det  aldeles  indlysende,  at  Initiativet  hertil  maatte 
tages  af  Arbeidsgiverne,  inden  der  skete  Fordringer  fra  Ar- 
beidernes  Side,  der  sandsynligviis  vilde  overstige  Rimelig- 
hedens Grændser,  og  derfor  ikke  kunde  tilfredsstilles. 

Under  Overveielsen  af  dette  saa  vanskelige  Spørgsmaals 
heldige  Løsning  var  det  saa  naturligt,  at  hans  Tanke  for- 
trinsviis dvælede  ved  Arbeiderbefolkningen  paa  Landet,  og 
navnlig  ved  den  Deel,  der  stod  i  umiddelbar  Forhold  til  ham 
som  Landeiendomsbesidder.  I  Foraaret  1872  læste  han  en 
Artikel  i  »Hamburger  Correspondent«,  hvori  der  meddeles, 
at  Eieren  af  Godset  Tellow  i  Mecklenburg,  von  Thunen,  allerede 
for  flere  Aar  siden  havde  indført  en  saadan  Ordning:  at  der 
var  tilstaaet  Arbeiderne  Andeel  i  Nettoudbyttet  af  Gaardens 
Drift,  og  dette  med  saadant  Held,  at  medens  de  andre  Gaarde 

havde  Mangel  paa  Arbeidere,  paa  Grund  af  en  næsten  al- 
mindelig Udvandring,  havde  ikke  een  eneste  Mand  forladt 
Tellow,  fordi  de  der  bosiddende  Arbeidere  befandt  sig  vel 
og  vare  velhavende.  Det  er  muligt,  at  Zytphen  Adeler  corre- 
sponderede  med  Hr.  von  Thiinen  for  at  komme  til  Kundskab 
om  Systemet  og  dets  Grundtræk,  men  det  sees  af  Dr.  SeitTerts 
Bog,  hvilken  Zytphen  Adeler  foranstaltede  oversat  paa  Dansk, 
at  Enkelthederne  i  Systemets  Anvendelse  vare  forskjellige 
fra  von  Thunens,  og  at  altsaa  Zytphen  Adeler  udelukkende 
tilkommer  Æren  af  en  Fordelingsmaade,  der,  som  ovenanført, 
nu  finder  saa  meget  Bifald  hos  Forfattere,  der  have  be- 
skjæftiget  sig  med  denne  saa  vigtige  Sag. 

Uagtet  Zytphen  Adeler  vel  vidste,  at  det  er  et  møisomme- 
ligt  Arbeide  at  udrydde  gammel  Slendrian,  og  at  det  kræver 
lang  Tid  og  mange  Kampe,  selv  om  beviislig  nyttige  og  gavn- 
lige Institutioner  træde  istedet,  saa  veeg  han  dog  ikke  tilbage 
for,  saasnart  Tanken  var  modnet  hos  ham,  hurtig,  som  det  var 
hans  Vane,  at  skride  til  dens  Udførelse  og  indføre  Andeels- 
driften  paa  Dragsholm  som  et  Forsøg.  Muligheden  heri  var 
tilstede,  da  Dragsholms  Jorder  alt  for  flere  Aar  siden  vare 
merglede  og  drainede  og  i  en  fuldstændig  rationel  Drift,  og 
Gjennemf øreisen  af  Principet  lettedes  derfor  betydeligt  der- 
ved, at  han  tidligere  —  i  7  Aar  —  havde  drevet  Dragsholm 
i  et  Interessentskab  bestaaende  af  ham  selv  og  een  af  hans 
forhenværende  Forvaltere,  dengang  Forpagter  af  den  nær- 
liggende Teglværksgaard,  saaledes  at  Halvdeelen  af  det  ud- 
over visse  normerede  Summer  fremkomne  Overskudsudbytte 
tilfaldt  Medinteressenten.  Efter  de  7  Aars  foreliggende  Regn- 
skab var  der  udbetalt  Medinteressenten,  uden  Risico  for 
denne,  31,904  Rdl.,  altsaa  for  hvert  Aar  i  Gjennemsnit 
4,557  Rdl.  5  M.  8  Sk.  Sagen  var  saaledes  forberedt  og  Om- 
dannelsen af  Interessentskabet  behøvede  ikke  lang  Tid. 
Hvad  han  i  Særdeleshed  ved  denne  Forandring  lagde  Vægt 
paa,  og  som  i  høi  Grad  tilskyndede  ham  til  at  foretage  den, 
var,  at  den  jævnt  og  naturligt  vilde  fremkalde  en  Forbedring 
i  Arbeidsklassens  Kaar,  thi  medens  forhen  den  halve  Deel  af 
Overskudsudbyttet  tilfaldt  den  enkelte  Medinteressent,  vilde 

den  nye  Ordning  komme,  foruden  det  ugifte  tjenende  Per- 
sonale, tillige  50  Arbeiderfamilier  tilgode.  Vanskeligheden 
bestod  i  Fordelingen  til  de  mange  forskjellige  Arbeidere,  hvis 
Andeel  maatte  bedømmes  efter  deres  Arbeides  Værdi  i  Ager- 
bruget, ligesom  der  ogsaa  maatte  tages  Hensyn  til,  at  enkelte 
særdeles  flinke  og  paapassende  Arbeidere  burde  nyde  et 
større  Udbytte  end  de  efterladende  eller  mindre  flittige 
under  samme  Categori.  Begge  Opgaver  løste  han,  som  længere 
hen  vilsees,  paa  en  hensigtsmæssig  og  tilfredsstillende  Maade; 
—  den  sidste  ved  med  »Andeelsdriften«  at  forbinde  et  Præmie- 
system. 

Da  det  af  Zytphen  Adeler  indførte  »Andeelsdrift-  og 
Præmiesystem  ikke  alene  staar  som  et  talende  Vidnesbyrd 
om  hans  Fremsyn,  Klogskab  og  Omhu  for  Arbeidsklassen, 
men  tillige  som  et  af  Udlandets  Fagmænd  anerkjendt  held- 
bringende Foretagende,  skal  jeg  noget  udførlig  fremstille 
dets  Enkeltheder  samt  de  i  et  forholdsviis  kort  Tidsrum 
indvundne  Resultater  af  dets  Anvendelse.  Det  varer  maaske 
længe,  inden  man  heri  Landet  følger  det  givne  Exempel, 
maaske  seent  eller  aldrig;  men  derved  forringes  ikke  den  Ære, 
Zytphen  Adeler  har  erhvervet  sig  som  Banebryder  for  en 
god  og  sund  Ide*). 

I  Februar  Maaned  1873  gjorde  han  sine  Arbeidere  føl- 
gende Tilbud: 

»I  Erkjendelse  af  det  Ønskelige  i,  at  Alle,  til  hvilke 
jeg  staar  i  Forhold  som  Arbeidsgiver  ved  Hovedgaarden 
Dragsholms  Avling,  kunne  gives  en  saa  god  Leilighed  som 
mulig  til  at  sikkre  sig  en  sorgfri  Stilling  ved  Flid  og  Ud- 


*)  I  Zytphen  Adelers  Optegnelser  findes  følgende  Bemærkning:  „Flere 
Godseiere,  paa  hvis  Dom  jeg  satte  Pris,  blandt  andre  den  nuværende 
Konseilspræsident,  den  ligesaa  skarpsindige  som  klartseende  Gods- 
eier  Estrup  til  Skafføgaard  og  Kongsdal,  samt  Greve  Brockenhuus- 
Schack  til  Giesegaard  opfattede  fuldstændig  Vigtigheden  af  mit 
Foretagende,  og  de  have  begge  bevidnet  mig  deres  Tak,  fordi  jeg 
brød  Isen".  —  Geheimeraad  Estrup  har  alt  paa  sine  Godser  for  nogle 
Functionærers  og  Arbeideres  Vedkommende  indført  et  Præmiesystem 
i  Principet  som  det  Zytphen  Adelerske. 

holdenhed,  har  jeg  isinde  at  gjøre  et  Forsøg  paa  for  Aaret 
1873—74  at  give  Enhver,  der  deltager  i  Dragsholms  Hoved- 
gaards  Drift,  Andeel  i  det  mulige  Overskud  af  Gaardens 
Nettoindtægt  for  nævnte  Aar,  idet  jeg  selvfølgelig  i  Eet 
og  Alt  forbeholder  mig  at  lede  Driften  efter  eget  Tykke, 
og  ikke  vil  underkaste  mig  nogen  Kontrol,  hverken  i  Ret- 
ning af  Regnskabsførelsen  eller  nogen  anden  Henseende, 
hvorhos  det  bemærkes,  at  jeg  agter  at  lade  Gaardens  Netto- 
indtægt udregne  paa  Grundlag  af  den  hidtilværende  Inter- 
essentskabscontract. 

Saafremt  Aaret  1873—74  skulde  give  et  Nettoudbytte 
udover  Værdien  af  3,000  Tdr.  Byg,  efter  Capittelstaxten 
for  1873,  vil  jeg  fra  dette  Overskud  drage  et  Beløb  af 
200  Rdl.,  som  jeg  vil  anvende  til  Opmuntrinspræmier  for 
Deltagere  i  Driften,  der  i  Aarets  Løb,  ved  særlig  Flid  og 
Dygtighed,  have  gjort  sig  fortjent  til  at  modtage  en  yder- 
ligere Paaskjønnelse.  Resten  af  Overskudet  deles  i  tvende 
lige  store  Dele;  den  ene  Halvdeel  forbeholder  jeg  mig  som 
Rente  af  Drifts-Capitalen  og  Besætningens  Værdi,  den 
anden  Halvdeel  fordeles  mellem  samtlige  Deltagere  i  Driften 
efter  følgende  Regler: 

Avisforvalteren  erholder 10     pCt. 

Regnskabsføreren  og  Magasinforvalteren  .     3V2   — 

lste  Underforvalter 2 

2den  Underforvalter 2 

Huusbestyrerinden 5 

Meiersken 2 

Opsynsmanden  paa  Veirhøisgaarden 1 

Smeden V2   — 

Hjulmanden %   — 

6  Karle  å  V4  pCt 1  y2  — 

10  Piger  å  y4  pCt 2V2  — 

Staldkarlen y2  — 

4  Drenge  å  Va  pCt y2  — 

21   Dagleiere  å  1  pCt 21 

30  Huusmænd  a  1  pCt 30 

Koner  i  Høsten  og  ved  Roerne  i  Forening 

med  disses  Børn 10      pCt. 

Forvalteren  paa  Næsgaard 2%   — 

2  Piger  paa  Næsgaard  å  l/s  pCt lU  — 

Karle,  Dagleiere,  Drenge  etc 2 

De  30  Huusmænd  og  Koner  i  Høsten  og  ved  Roerne 
erholde  Procenterne  i  Forhold  til  de  gjorte  Dage:  75  for- 
rettede Arbeidsdage  give  Adgang  til  V,  pCt.  og  saa  fremdeles 
henholdsviis  indtil  y2  og  1  pCt.  Jeg  forbeholder  mig  Ret 
til  af  den  Enhver  tilkommende  Andeel  at  tilbageholde  en 
Fjerdedeel  til  Indsætning  for  den  paagjældende,  enten  i 
en  Spare  eller  Syge-  og  Alderdomsforsørgelses- Kasse,  hvor- 
imod de  tre  Fjerdedele  udbetales  contant,  dog  tilføies,  at 
enhver  Arbeider,  der  har  gjort  sig  skyldig  i  Opsætsighed, 
Utroskab,  Tyveri  eller  en  i  den  offentlige  Mening  vanærende 
Handling,  udelukkes  fra  Deeltagelse  i  Udbyttet.  Det  der- 
ved indvundne  Beløb,  anvendes,  i  Forbindelse  med  de  oven- 
nævnte 200  RdL,  til  Extrapræmier«. 

Da  Systemets  Formaal  var  at  vække  Arbeidernes  Selv- 
følelse og  at  formaae  dem  til  at  støtte  sig  til  egen  Kraft,  saa 
lod  Zytphen  Adeler  ved  Oprettelsen  af  Overenskomsten 
naturligviis  Arbeiderne  ikke  modtage  Indtrykket  af,  at  den 
dem  tilstaaede  større  Fordeel  tildeltes  dem  som  en  Almisse, 
men  som  Fortjeneste,  og  da  han  omtrent  1  Aar  efter,  19.  April 
1874,  havde  dem  alle  samlede,  for  at  tildele  Enhver  sin  Andeel, 
benyttede  han  derfor  Leiligheden  til  at  foreholde  dem,  at 
Alt,  hvad  der  forsømmes  fra  den  ene  eller  anden  Side,  ikke 
blot  bringer  Gaardens  Besidder,  men  ogsaa  Deeltagerne  i 
Driften  Tab,  og  han  oplyste  dette  ved  flere  Exempler  fra  det 
foregaaende  Aar.  Sluttelig  mindede  han  dem  alle  indtræn- 
gende om,  at  uagtet  en  god  Høst  og  gode  Priser  naturligviis 
først  og  fremmest  betinge  et  Aars  gode  Udbytte,  saa  er 
dog  streng  Økonomi,  hensigtsmæssig  Brug  af  Kræfterne  og 
god  Anvendelse  af  Tiden  overordentlige  vigtige  Factorer,  som 
bidrager  langt  mere  til  et  godt  Overskud  end  man  i  Alminde- 
lighed troer. 

2 

Denne  Paamindelse  til  Arbeiderne  var  foranlediget  der- 
ved, at  Zytphen  Adeler  ikke,  hvad  han  iøvrigt  heller  ikke 
havde  ventet,  i  det  første  Aar  sporede  noget  Tegn  paa,  at 
Arbeiderne  havde  opfattet  deres,  ved  Andeelsdriften,  for- 
andrede Stilling.  Desto  større  var  hans  Glæde,  da  han  det 
næste  og  det  derpaa  følgende  Aar  saae,  at  de  erkjendte  Sand- 
heden og  Rigtigheden  i  de  Grundsætninger,  hvorpaa  »Andeels- 
driften« er  baseret,  og  som  han  ved  den  ovenomtalte  første 
Uddeling  indpræntede  dem.  Da  denne  af  ham  vundne  Er- 
faringskundskab  ikke  alene  fyldestgjør  de  Forventninger, 
Zytphen  Adeler  nærede,  men  tillige  er  af  en  særdeles  Betyd- 
ning med  Hensyn  til  Systemets  Udbredelse,  skal  jeg  her 
gjengive  Hovedindholdet  af  den  Beretning,  han  3  Aar  efter 
at  have  paabegyndt  denne  Drift,  offentliggjorde,  og  som  nær- 
mest angik  Fordelingen  for  Aaret  1875—76,  den  er  dateret 
den  27.  April  1876  og  lyder  saaledes: 

»Idet  jeg  for  tredie  Gang  tillader  mig  at  forelægge 
Ugeskriftets  (Ugeskrift  for  Landmænds)  Læsere  en  Med- 
delelse om  Andeelsdriften  paa  Dragsholm,  som  skulde 
indeholde  en  Oversigt  over  Resultatet  for  det  til  1.  April 
afsluttede  Driftsaar,  kan  jeg  med  saameget  større  For- 
nøielse  udtale  mig  om  Forholdet,  som  det  nu  tilbagelagte 
Aar  kun  har  bidraget  til  at  bestyrke  mig  i  den  Anskuelse, 
at  jeg  er  slaaet  ind  paa  den  rette  Vei,  naar  jeg  gjør  alle 
mine  Medarbeidere,  de  overordnede  som  de  underordnede, 
deelagtige  i  det  Overskud,  som  Aaret  bringer.  Jeg  har  tid- 
ligere haft  Leilighed  til  at  fremhæve,  at  mit  Øiemed  med 
Andeelsdriften  ikke  er  at  bringe  et  større  Udbytte  af 
Gaarden  for  mig,  men  at  Arbeiderne  skulle  føle  sig  paa 
den  Maade  solidarisk  knyttede  til  Gaardens  Drift,  at  En- 
hver stræber  at  arbeide  saa  godt  og  saa  meget  som  muligt, 
fordi  en  Deel  af  Udbyttet  kommer  ham  selv  tilgode,  og  at 
de  forstaa,  at  jo  færre  de  ere  til  det  Arbeide,  der  skal  gjøres. 
desto  større  er  den  Anpart,  hver  faar,  af  hvad  der  skal 
deles,  og  at  den  Dovne  og  Fordrukne  ikke  bør  taales.  Lige- 
som jeg  tidligere  har  anført   Exempler  paa,  at  den  rette 

Opfattelse  i  saa  Henseende  ogsaa  er  kommet  til  Arbeidernes 
Bevidsthed,  saaledes  har  jeg  iaar  haft  fyldigere  Beviser 
paa,  at  Sagen  forstaaes,  hvilket  naturligviis  er  mig  en  stor 
Tilfredsstillelse.  Jzg  troer  nemlig,  at  jeg  med  Rette  seer 
et  saadant  Beviis  i  det  Factum,  at  Dragsholm  (1,190  Td. 
Land  — 112%  Td.  Hartkorn),  som  er  Sjællands  største 
Avlsgaard,  sidste  Efteraar  havde  indhøstet  før  mange 
Bøndergaarde  i  Egnen,  noget  som  aldrig  tidligere  er  skeet, 
og  som  kun  er  opnaaet  ved,  at  der  er  arbeidet  flittigt  og 
udholdende  af  Alle.  Men  ved  Siden  af  dette  mere  almeen- 
gyldige  Beviis,  har  det  fornøiet  mig  ogsaa  i  det  Enkelte  at  see 
Tegn  paa,  at  Andeelsdriften  forstaas  af  Gaardens  Arbeidere. 
Efter  disse  Bemærkninger  skal  jeg  omtale  Drifts- 
arealets  Udbytte.  Ifølge  Regnskabet  har  Indtægten  ud- 
gjort      149,233   Kr.  86  0. 

og  Udgiften 99,272    —    54  — 

Overskud  .  . .     49,961   Kr.  32  0. 
Heraf   faaer    Eieren    Værdien    af   2,916 
Tdr.  2  Skpr.  Byg*)  efter  Capitelstaxten     38,407    —      1   — 
Netto  Overskud...     11554  Kr.  31   0. 
Heraf  forlods  til   Extrapræmier 400    —      » 

Af  Resten.  ..  11,154  Kr.  31  0. 
tilfalder  Halvdelen  5,577  Kr.  15  0.  Medarbeiderne  til 
Deling  med  det  afrundede  Beløb  5,580  Kr. 

I  de  to  foregaaende  Aar  er  uddelt: 

i  1874 4,210  Kr. 

1875 1,360  — 

og  nu  i  1876 5,580  — 

Tilsammen.  ..   11,150  Kr., 
saaledes  at  de  3   Aars  Gjennemsnit  bliver  3,725   Kr. 


*)  Aarsagen  til,  at  den  fastsatte  Afgift  3,000  Tdr.  Byg  her  er  reduceret 
til  2,916  Tdr,  2  Skpr.,  hidrører  fra,  at  Afløbskanalen  fra  Lammefjorden 
til  Havet,  som  gaar  igjennem  Dragsholms  Jorder,  optog  7  Tdr.  Land, 
og  Oplæggelsen  af  den  nygravede  Jord  27  Tdr.  Land.  Den  aarlige 
Afgift  fordelt  paa  disse  34  Tdr.  Land  udgiorde  83  Tdr.  6  Skpr.  Byg, 
hvilke,  til  en  Priis  af  14  Kr.  pr.  Td.  Byg,  maatte  fradrages  den  nævnte 
Afgift,  da  det  ny  Areal  saaledes  havde  været  udenfor  Driften. 

2* 

Nedenstaaende  Tavle  viser,  hvad  de  enkelte  Deeltagere 
i  Gaardens  Drift  have  oppebaaret  af  de  uddelte  5.580  Kr., 
dog  bemærkes,  at  de  Personer,  som  fratraadte  Tjenesten 
den  1.  Mai,  have  faaet  det  hele  Beløb  udbetalt  og  deres 
Sparekassebøger  udleverede. 

d     *-.,•  a         a  u  -a  a   a  ^  Indskud  i  Udbetalt 

Bestillingsmænd  og  Arbeidere  Andeel        Sparekassen        contant 

Kr.      0.  Kr.      0.  Kr.      0. 

Overforvalteren 558.     »  139.     »  419.     » 

Regnskabsføreren 195.30     195.30 

En  Underforvalter 111.  60  27.  60  84.     » 

—   Underforvalter    111.60  13.  80  97.80 

Huusbestyrerinden 279.     »  23.     »  256.     » 

Meiersken 111.60  27.60  84.     » 

Meieribestyreren 139.  50     139.  50 

En  Opsynsmand 55.80  13.  80  42.     » 

Smeden 27.90  6.90  21.     » 

Hjulmanden 27.90  6.  90  21.     » 

8  faste  Karle 125.55  21.90  103.65 

12  faste  Piger 111.  60  16.  46  95.  14 

Staldkarlen 27.90  6.  90  21.     » 

4  faste  Drenge 27.90  4.92  22.98 

Dagleierne    i    Arbeidsboli- 

gerne 1,450.  80  329.  20  1,121.  60 

Huusmænd 1,339.  20  321.  68  1,017.  52 

Koner  og  deres  Børn  ....  558.     »  137.  08  420.  92 

Næsgaardens  Folk 237.  15  46.  35  190.  80 

Til  Fordeling  blandt  Ar- 
beidere fra  Materialvæ- 
senet,  Haven,  Teglvær- 
ket m.  m.,  der  deltage  i 

Høstarbeidet 83.  70     83.  70 

5,580.     »  1,143.  09  4,436.  91 

Til  ovenstaaende  Fortegnelse  maa  føies  følgende  Be- 
mærkninger: 

De  1,450  Kr.  80  Øre  ere  fordelte  imellem  26  Dag- 
leiere  og  1,339  Kr.  20  Øre  til  34  Huusmænd  i  Forhold  til 

det  af  Enhver  forrettede  Antal  Dage,  dog  saaledes,  at  et 
mindre  Antal  Dage  end  75  ikke  giver  Adgang  til  Deel- 
agtighed  i   Fordelingen. 

Dagleierne  arbeide  ordentligviis  Aaret  rundt,  og  naar 
alligevel  det  Dageantal,  som  betinger  deres  større  eller 
mindre  Andeel  i  Udbyttet,  bevæger  sig  imellem  280  og 
359,  ligger  dette  deels  i,  at  Syge-  og  andre  Forfaldsdage 
gaarfra,  deels  i,  at  de  til  sine  Tider  have  haft  Accordarbeide, 
og  saalænge  ikke  have  kunnet  deltage  i  Fordelingen.  De, 
der  have  det  største  Antal  Arbeidsdage,  have  faaet  66  Kr. 
38  Øre,  og  det  mindste  Beløb,  der  er  hævet,  er  51  Kr.  77  Øre. 

For  Huusmændene,  som  have  et  Jordtilliggende, 
ca.  3  å  4  Tdr.  Land,  er  Antallet  af  Dage  mere  forskjelligt, 
imellem  312  og  339,  og  Udbyttet  af  Fordelingen  altsaa  i 
Forhold  dertil.  Det  største  Beløb  er  61  Kr.  81  Øre,  det 
mindste  20  Kr.  53  Øre,  i  Gjennemsnit  have  Huusmændene 
216  Arbeidsdage,   med  en  Tantieme  af  39   Kr.  38   Øre. 

Medens  Dagleiernes  Koner  ordentligviis  forrette  Ar- 
beide, saavidt  Hensynet  til  Hjemmet  og  Børnene  tillader 
det,  eller  dog  lade  Børnene  deeltage  i  Arbeidet,  have  kun 
enkelte  Husmandskoner  faaet  Deel  i  Udbyttet.  Den  store 
Forskjel  der  her  er  mellem  Arbeidsdagenes  Antal,  viser 
en  tilsvarende  Forskjel  i  Fortjenesten,  fra  30—32  endog 
48  Kr.  ned  til  7— S  og  9  Kr.  En  Dagleier,  der  selv  har 
faaet  66  Kr.  38  Øre  i  Tantieme,  har  ved  Kone  og  Børn 
faaet  48  Kr.  42  Øre,  og  i  Extrapræmie  8  Kr.  28  Øre,  eller 
ialt  123  Kr.  8  Øre;  en  anden  Familie  paa  samme  Maade 
100  Kr.  95  Øre,  en  tredie  Familie  99  Kr.  18  Øre,  og  en 
fjerde  87  Kr.  55  Øre,  o.  s.  v.  Beløb,  der  have  en  virkelig 
Betydning  for  en  Arbeiderfamilie. 

Overensstemmende  med  de  vedtagne  Regler  anvendes 

et  Beløb  af  400  Kr.  til  Præmier: 

a.  2  Kr.  udbetales  til  Deling  mellem  Mejeribestyreren  og 
Røgteren  for  enhver  Ko,  dei  bringes  til  at  kælve,  mindst 
14  Dage  tidligere  end  det  foregaaende  Aar,  fra  15.  Fe- 
bruar  tilbage   til    15.    October,    de   tvende   foregaaende 

Aar  er  dette  kun  skeet  med  henholdsviis  32  og  17  Køer. 
men  sidste  Vinter  have  59  Køer  kælvet  tidligere,  og 
Meieribestyreren  har  altsaa  haft  en  Indtægt  af  59  Kr. 
og  3  Røgtere  et  lignende  Beløb  til  Deling.  Paa  den  ene 
Side  maa  saadanne  Belønninger  indeholde  en  Opmuntring 
for  de  Vedkommende  til  Omhu  og  Agtpaagivenhed, 
men  paa  den  anden  Side  har  Belønningen  baaret  rigelig 
Frugt  i  det  forøgede  Melkeudbytte. 

b.  For  ethvert  Lam,  der  fødes  og  lever,  gives  33  Øre  i 
Præmie,  men  der  afdrages  1  Kr.  for  hvert  Lam,  der 
døer,  inden  det  er  4  Uger  gammelt. 

En   Røgter  har  herved  faaet  12   Kr.  75   Øre  i  Præmie. 

c.  En  Præmie  af  25  Øre  gives  for  hver  Gris  der  lever,  ind- 
til den  er  tagen  fra  Soen,  men  der  afdrages  50  Øre  for 
hver  Gris,  der  døer  forinden. 

Af  223  Grise  ere  26  døde  og  Præmien  42  Kr.  75  Øre  er 
deelt   imellem   Meieribestyreren  og   Svinemanden. 

d.  For  hver  Tillægskalv  gives  66  Øre,  hvis  den  overlever 
Perioden,  i  hvilken  den  opfødes  med  Mælk,  men  døer 
den  forinden,  afdrages  1    Kr.  33  Øre. 

Af  31  Tillægskalve  ere  2  døde,  og  af  Præmien  17  Kr. 
80  Øre  fik  Meieribestyreren  den  ene  Halvdeel  og  4  Røgtere 
den  anden  Halvdeel  til  Deling. 

e.  Den  lovede  Præmie  16  Øre  for  hvert  Kalveskind,  ud- 
gjorde for  194  Skind  31  Kr.  4  Øre;  heri  blev  for  to  be- 
skadigede Skind  fradraget  med  2  Kr.  40  Øre,  hvorefter 
der  var  28  Kr.  64  Øre  til  Deling  imellem  Meieribesty- 
reren og  en  Røgter. 

Foruden   disse  for   Aaret   tilstaaede   Præmier,   er   der, 
som  særlig  Belønning,  blevet  tilstaaet  følgende: 

1.  For  sjælden  Flid  og  Paapasselighed  fik  en  Dagleier 
14  Kr.  og  Staldkarlen  10  Kr.;  8  andre  Mænd,  hvis  For- 
hold fortjente  en  særlig  Paaskjønnelse,  hver  6   Kr. 

2.  For  Opsyn  med  Engene  og  for  Arbeide  i  Høsten  fik  en 
Mand  14  Kr. 

3.  For   omhyggelig    Pasning   af    Fedekvæget    fik   en   jydsk 
Dagleier  8  Kr. 

4.  For   Pasning  af  Tærskemaskinen  tilstodes  der  en  Dag- 
leier og  en  Huusmand  hver  8   Kr. 

5.  5    Mænd   belønnedes   for   deres    Iver   ved    kugsaaningen 
med  hver  6   Kr. 

6.  De  fire  Koner,  der  havde  flest  Malkedage  og  andre  Dage. 
hver  6  Kr. 

7.  De  fire  Koner,  som  med  deres  Børn  havde  flest  Arbeids- 
dage,  uden  Malkning,  hver  4  Kr. 

3  Personer:  2  Huusmænd,  som  havde  viist  Ulydighed 
og  Opsætsighed,  og  den  Enes  Kone,  der,  uden  Tilladelse, 
havde  forladt  Arbeidet,  bleve,  ifølge  det  tagne  Forbehold, 
fratagne  deres  Andeel,  tilsammen  et  Beløb  af  41  Kr.  52  Øre, 
hvilke  bleve  indbetalte  i  en  i  1874  oprettet  Laanekasse 
for  Arbeiderne.  Siden  Kassen  blev  indrettet  har  den  haft 
en  Indtægt  af  495  Kr.  45  Øre,  det  er  visselig  kun  et  lille 
Beløb  at  virke  med,  men  at  det  alligevel  er  kommet  særdeles 
Mange  til  Nytte,  vil  sees  deraf,  at  de  Beløb,  der  siden  Kassen 
blev  oprettet,  have  været  udlaante,  udgjøre  tilsammen 
5,961  Kr.,  hvad  der  maa  ansees  for  meget  glædeligt,  i  Be- 
tragtning af,  at  dette  selvfølgelig  kun  har  været  muligt 
derved,  at  de  udlaante  Summer  nøiagtig  ere  blevne  til- 
bagebetalte. 

Af  den  givne  Fremstilling  vil  det  sees,  at  jeg  ikke 
har  haft  Aarsag  til  at  fortryde,  hvad  jeg  har  begyndt  paa, 
jeg  tør  tværtimod  udtale,  at  jeg  med  hvert  Aar  har  fundet 
min  Anskuelse  bestyrket,  at  »Andeelsdriften«  ogsaa  hos  os 
lader  sig  gjennemføre  og  kan  bringe  et  Resultat,  som  begge 
Parter  kunne  være  tilfredse  med,  og  jeg  kan  med  saa  meget 
mere  Fortrøstning  gaa  videre  paa  denne  Vei,  som  Fore- 
tagendet ikke  i  noget  af  de  forløbne  Aar  har  været  baaret 
oppe  ved  usædvanlige  Omstændigheder,  eller  særdeles  Held 
i  den  ene  eller  anden  Retning,  og  jeg  kan  vistnok  med  Føie 
herpaa  støtte  mit  Haab  om,  at  dette  Forsøg  ogsaa  i  den 
kommende  Tid  maa  vise  sig  heldbringende«. 


—  24  — 

Jeg  har  nu  i  det  Foregaaende  forklaret  Zytphen  Adelers 
Hensigt  og  Formaal  med  Andeelsdriftens  Indførelse,  Maaden 
hvorpaa  han  gjennemførte  den,  og  sluttelig  hans  paa  Erfa- 
ringskundskab  byggede  Overbeviisning  om,  at  dens  An- 
vendelse hos  os  vilde  være  saavel  til  Arbeidsgiverens  som 
Arbeidernes  Fordeel. 

Hans  fremadstræbende  Aand  og  hans  Iver  for  at  fremme 
Alt,  hvad  der  var  gavnligt  og  nyttigt  saavel  for  Samfundet 
i  det  Hele  som  for  Arbeidsclassen  i  Særdeleshed,  fremkaldte 
hos  Zytphen  Adeler  ganske  naturligt  Ønsket  om,  at  Gods- 
eiere  og  større  Landeiendomsbesiddere  vilde  optage  og  gjen- 
nemføre  den  af  ham  indførte  Andeelsdrift.  I  denne  Anledning 
bekostede  han,  som  forhen  omtalt,  Oversættelsen  og  besørgede 
Udgivelsen  af  den  forhen  omtalte  af  Dr.  SeirTert  ham  til- 
sendte Bog  »Om  Drift  af  Landeiendomme  o.s.v.«,  og  i  Gods- 
ejerforeningens Aarsmøde  i  Juni  1873  holdt  han  et,  senere 
trykt,  Foredrag  om  dette  Emne,  idet  han  tillige  paaviste 
den  væsentlige  Hindring,  der  stillede  sig  herimod,  nemlig  det 
hertillands  almindelig  udbredte  Forpagtningssystem,  der  efter 
hans  Mening  var  en  forældet  og  for  Tiden  aldeles  uhensigtsmæssig 
Besiddelsesform,   der   i   høi   Grad  trængte  til   at  reformeres. 

Sin  Meddelelse  om  Andeelsdriften  sluttede  Zytphen  Adeler 
saaledes:  »Andeelsdriftens  Indførelse  er  vistnok  en  stor  og 
uimodsigelig  gavnlig  Reform,  thi  Hovedformaalet  er  Arbeids- 
classens  Velvære  med  de  forbedrede  Kaar.  Vel  veed  jeg,  at 
jeg  har  været  udsat  for  en  ikke  altid  skaansom  Bedømmelse 
for  dette  mit  Foretagende,  men  dette  har  hverken  forundret 
mig  eller  svækket  min  Tilbøjelighed  til  Fremskridt  ad  de 
mange  Veie,  der  ligge  aabne  for  en  større  Godsbesidder.  Jeg 
maa  ivørigt  ved  denne  Leilighed  minde  mine  Efterkommere 
om  den  Hovedregel,  der  altid  har  ledet  mig,  og  hvorom  disse 
Blade  give  mange  Vidnesbyrd,  nemlig  at  skærpe  Synet  for 
Tidens  forstandige  Krav;  —  med  Besindighed  og  Klogskab 
vælge  Form  og  Maade,  samt  gjennemføre  den  tagne  Beslut- 
ning med  kraftig  Villie  — ,  uanseet  Kortsynethed,  Fordom, 
eller  mulig viis  Misundelse  ringeagter  Handlingen  ved  sin 
Taushed,  eller  dadler  den  med  sin  Tale«. 

Paa  Verdensudstillingen  i  Paris  1878  fandtes  i  en  Nische 
en  hvid  Marmorbuste,  under  hvilken  Æreslegionens  Stor- 
kors var  anbragt  i  en  Medaillon.  Paa  Gesimsen,  der  kroner 
Facaden  læstes:  »Arbeidernes  Deeltagelse  i  Foretagendets 
Udbytte«.  Det  var  Fabrikanten  Edmund  Johan  Leclaire, 
hvis  Arbeidere  havde  sat  deres  Arbeidsherre  dette  Minde, 
fordi  han  i  sin  Kreds  havde  gjort  et  ærligt  Forsøg  paa  at  finde 
Arbeiderspørgsmaalets  Løsning. 

En  slig  Hædersbeviisning  blev  ikke  Zytphen  Adeler  til 
Deel,  og  dog  mindedes  hans  Arbeidere  ham  med  Taknemlighed, 
thi  paa  hans  Kiste  i  Faareveile  Gravkapel  ligger  to  Sølv- 
laurbærgrene  som  et  Vidnesbyrd  om  Arbeidernes  taknemlige 
Følelser  for  alt,  hvad  deres  bortgangne  Godsherre  havde 
giort  for  dem. 


II. 

Baroniets  Bøndergods  var  ved  Zytphen  Adelers  Til- 
trædelse i  en  overordentlig  slet  Forfatning.  Af  Baroniets 
136  Heelgaarde  var  der  i  1839  kun  7,  der  havde  Heelbrak. 
Jorderne  giødedes  utilstrækkeligt,  dreves  usselt  og  bleve 
ikke  besaaede  med  Kløver.  Bønderne  pløiede  med  4  Heste 
for  den  tunge,  uhensigtsmæssige  Hjulplov,  og  Kvægbesæt- 
ningen var  i  en  saa  ringe  Tilstand,  at  Udbyttet  med  Nød 
og  Neppe  kunde  tilfredsstille  det  daglige  Behov.  Som  en 
Følge  heraf  kunde  ingen,  eller  i  alt  Fald  kun  meget  lave, 
Indfæstninger  gives,  og  de  aarlige  Afgifter  til  Jordebogs- 
kassen  vare  selvfølgelig  meget  ringe,  men  desuagtet  vare 
Restancer  ikke  Undtagelser,  men  næsten  en  almindelig  Regel 
paa  Godset.  Aarsagerne  til  dette  Bøndergodsets  store  For- 
fald og  Beboernes  Fattigdom,  der  paa  Baroniet  Adelersborg 
var  større  end  mange  andre  Steder,  hidrørte  deels  fra  Ager- 
brugets slette  Tilstand  paa  den  Tid,  deels  fra  et  meget  om- 
fattende og  byrdefuldt  Hoveri,  og  endelig  fra  en  mindre  god 

Administration.  Grunden  til  den  uheldige  Administration 
var  den,  at  Geheimeraadinde  Adeler  selv,  som  Enke,  be- 
styrede Godset  i  21  Aar,  og  hun  kunde  aldrig  modstaae  Bøn- 
dernes Klager  og  Bønner  om  Henstand,  saa  at  Skatter  og 
Afgifter  kun  betaltes  afdragsviis  og  aldrig  i  rette  Tid;  herved 
forøgedes  Gjælden  i  samme  Grad,  som  Uformuenheden  til 
at  betale  den  tiltog.  Følgen  heraf  var,  at  da  Zytphen  Adeler 
i  1837  overtog  Godset,  havde  Jordebogskassen  en  Restance 
af  10,000  Rdl.,  medens  samtidig  en  Opgiørelse  af  Godsforval- 
teren kun  viste  et  Overskud  af  selve  Godset  paa  7,000  Rdl, 
herunder  indbefattet  Skove,  Avisgaarde  og  Tiender. 

Der  maatte  altsaa  tages  kraftige  Forholdsregler  for  at 
hæve  Godsets  Værdi  og  Indtægterne  af  samme,  og  skjøndt, 
som  forhen  omtalt,  Zytphen  Adeler  var  lidet  bevandret  i 
Godsadministration,  stod  det  dog  klart  for  ham,  at  der  maatte 
foretages  tvende  indgribende  Foranstaltninger,  nemlig:  Ord- 
ning af  Restancerne  og  Hoveriets  Afskaffelse.  Efter  at  han, 
deels  personlig,  deels  med  Godsforvalteren,  havde  giort  sig  be- 
kjendt  med  de  mange  Restancedrageres  Stilling  og  øvrige 
Forhold,  lod  han  dem  alle  møde  hos  sig,  og  han  giorde  hver 
Enkelt  Forslag  om  at  eftergive  ham  en  Deel  af  Gjælden,  imod 
at  han  betalte  Resten  enten  contant  eller  giorde  Arbeide 
derfor.  Saaledes  eftergav  han  Een  200  Rdl.,  imod  at  han 
betalte  50  Rdlr.,  en  anden  gav  han  90  Rdl.  for  at  kjøre  nogle 
faa   Favne  Brænde  fra  Skoven  o.  s.  v. 

Efterat  have  reduceret  Restancerne  fra  10,000  til  3,000 
Rdl.  var  det  Opgaven  at  faae  denne  Sum  betalt,  der  var 
fordeelt  paa  mange  Skyldnere.  Det  blev  overladt  Enhver 
selv  at  bestemme  det  aarlige  Afdrags  Størrelse,  og  den  Aar- 
række,  i  hvilken  Afdragene  skulde  erlægges,  dog  ikke  over 
10  Aar;  men  for  at  Vedkommende  skulde  see,  at  der  var 
Alvor  i  Sagen,  og  at  det  gamle  Henstandssystem  var  tilende, 
blev  det  ved  Forligelses-Commissionen  vedtaget,  at  de,  som 
ikke  til  rette  Forfaldstider  betalte  Afdragene  saavel  som  de 
øvrige  til  den  Tid  forfaldne  Skatter  og  Afgifter,  frivillig  skulde 
afstaae  deres  Gaarde.  Dette  havde  tilfølge,  at  6,  i  det  Hele 
taget,  daarlige  og  uduelige  Bønder  maatte  gaa  fra  Gaarden, 

og  disse  bleve  atter  bortfæstede  til  6  unge  Mænd,  der,  kom- 
mende fra  Steder  udenfor  Baroniet,  medbragte  saavel  Drifts- 
capital  som  bedre  Indsigt  i  Avlsbruget.  »Det  er  en  Selv- 
følge«, siger  Zytphen  Adeler  i  sine  Optegnelser,  »at  jeg  sørgede 
for  de  6  Mænd,  der  kom  fra  Gaardene,  nogle  af  dem  fik  Huse 
med  Jord  og  andre,  i  en  mere  fremrykket  Alder,  erholdt  Af- 
tægt; saa  de  kom  til  at  leve  roligere  og  langt  mere  tilfredse 
end  tilforn  i  deres  fattige  og  fortrykte  Stilling  som  Gaard- 
fæstere.«  »Jeg  sporede  snart«,  vedbliver  Zytphen  Adeler,  »de 
overordentlig  heldige  Følger  af  Restancernes  Afvikling  paa 
den  angivne  Maade,  ikke  alene  med  Hensyn  til  Forøgelsen 
af  Jordebogskassens  Indtægter,  men  ogsaa  fordi  den  ved  at 
formindske  Gjælden  med  lempelige  men  fastsatte  Afbeta- 
linger hævede  Bøndernes  Selvstændighedsfølelse,  og  styrkede 
deres  Mod  og  Lyst  til  at  arbeide  videre,  efterdi  de  nu  saae  en 
Mulighed  aaben,  hvorved  de  kunde  komme  ud  af  de  hidtil 
saa  trykkende  Gjældsforhold«. 

Omtrent  samtidig  afskaffede  Zytphen  Adeler  Hoveriet. 
Dette  forrettedes  til  Dragsholm  af  90  hoverigiørende  Bønder, 
og  var,  som  forhen  omtalt,  meget  trykkede.  I  Aaret  1838 
sammenkaldte  han  samtlige  hoverigiørende  Bønder  og  fore- 
lagde dem  en  Beregning  over  Hoveriarbeidets  Værdi,  saavel 
med  Hensyn  til  Spand-  som  Gangdage,  hvilken  Værdiansæt- 
telse var  beregnet  saa  lavt,  at  Bønderne  ingen  Indvending 
giorde  herimod,  men  anerkjendte  dens  Billighed  og  gik  villige 
ind  herpaa.  Den  28.  September  1838  blev  det  derfor  til- 
kjendegivet  de  hoverigiørende  Bønder,  at  de  kunde  afløse 
Hoveriet  imod  derfor  at  betale  i  Aaret  til  1.  Mai  1840 
36  Rdl.  og  med  1  Rdl.  aarligt  Tillæg  indtil  1.  Mai  1845,  ialt 
41  Rdl.,  hvorhos  Giødningkjørselen  vedblev  indtil  I.Mai  1850, 
eller    en    Rotation    af    Gaardens    Marker. 

Da  Gødningskjørselen  bortfaldt,  indtraadte  den  fulde 
Hoveriafgift,  4  Tønder  Rug,  4  Tdr.  Byg  og  25  Rdl.  af  hver 
fuld   Hovning. 

Bønderne  gik  gjerne  ind  herpaa,  men  da  Zytphen  Adeler 
frygtede  for,  at  den  forøgede  Udgift  skulde  trykke  dem, 
eftersom  de  endnu  ikke  forstode  paa  den  rette  Maade  at  be- 

nytte  den  givne  Frihed,  saa  bestemte  han  foreløbig  en  mindre 
Afgift,  der  successiv  skulde  stige  i  10  Aar,  efter  hvis  Forløb 
den  fulde  Ydelse  af  den  ovenanførte  Afgift  skulde  indtræde. 
Førend  endelig  Accord  skete,  indgik  Zytphen  Adeler,  under 
12.  November  I838,  med  en  Henstilling  til  Rentekammeret, 
hvori  han  anholdt  om  Tilladelse  til  at  nedlægge  Bønder- 
gaarde uden  Fæstetvang.  Ved  Rentekammer-Skrivelse  af 
9.  Marts  1839  blev  Hoveriafløsningen  erkjendt  for  at  være 
billig,  og  det  blev  nærmere  tilkjendegivet,  hvorledes  Konge- 
lig Bevilling  til  fri  Disposition  over  Fæstegods  kunde  for- 
ventes. Under  17.  Februar  1841  blev  en  saadan  Bevilling 
givet.  I  Henhold  til  denne  Bevilling  ere  Næsgaarden  og 
Teglværksgaarden  oprettede.  Med  Hensyn  til  Hoveriafløs- 
ningen meddeler  Zytphen  Adeler  Følgende :  »Jeg  raadede 
nogle  gode  Venner  og  Standsfæller,  der  ogsaa  ønskede  at 
ophæve  Hoveriet  paa  deres  Godser,  til  først  at  søge  om  Be- 
gunstigelsen: den  saakaldte  Opmuntringspræmie,  førend  de 
tog  endelig  Beslutning  om  Ophævelsen.  De  Herrer  fulgte 
ikke  mit  Raad,  de  ophævede  først  Hoveriet  og  indgave 
dernæst  Andragende  om  Begunstigelsen,  herpaa  svarede 
Rentekammeret,  at  da  de  Herrer  alt  havde  aflyst  Hoveriet, 
saa  skjønnede  Collegiet  ikke,  at  en  Opmuntring  hertil  var 
nødvendig«. 

En  stor  Deel  Huse  vare  bortleiede.  Zytphen  Adeler 
bortfæstede  dem  til  Beboerne,  fordi  han  antog,  at  denne  mere 
sikkre  Besiddelse  i  flere  Henseender  vilde  være  Arbeiderne 
fordeelagtig.  I  Tidernes  Løb  steg  Indfæstninger  og  Afgifter 
saavel  af  Gaarde  som  Huse,  deels  paa  Grund  af  de  heldige 
Conjuncturer,  deels  formedelst  et  forbedret  og  mere  indbrin- 
gende Avlsbrug,  og  i  de  senere  Aar  gaves  temmelig  betyde- 
lige Indfæstninger  uden  i  mindste  Maade  at  trykke  Godset, 
hvis    Velstand   er  steget   overordentligt   i   de  sidste   30   Aar. 

I  Aaret  1850  paabegyndte  Zytphen  Adeler  en  for  Bonde- 
standen mere  sikker  Besiddelsesmaade  end  Fæstet,  nemlig 
Forpagtninger  paa  50  Aar,  idet  han,  ved  at  betage  Fæsteren 
Frygten  for  Fæstets  Usikkerhed,  haabede  at  giøre  ham  mere 
tilbøielig  til  at  foretage  de  Jordforbedringer,  det  fremskridende 


—  29  - 

Agerbrug  fordrede.  Zytphen  Adelers  Forventning  blev  ikke 
skuffet,  og  han  vedblev  at  bortforpagte,  indtil  Lov  af  19. 
Februar  1861  paa  flere  Maader  opfordrede  til  Salg  af  Fæste- 
gods. 

Salget  af  Fæstegods  gik  i  de  paafølgende  Aar  meget 
langsomt,  men  i  Aaret  1869  sammenkaldte  Zytphen  Adeler 
Godsets  Fæstere  og  tilbød  dem  deres  Gaarde  med  Besætning 
for  1,400  Rdl.  pr.  Td.  Hartkorn  som  Arvefæste  med  Ret  til  at 
sælge  og  pantsætte  (reen  Eiendom).  Skjøndt  de  Tilstede- 
værende erkjendte  Prisen  for  at  være  billig  og  Udbetalings- 
vilkaarene  meget  moderate,  var  der  kun  11,  som  mod- 
toge Tilbudet.  Da  I.  A.  Hansen  i  Efteraaret  samme  Aar 
havde  anmeldt  sit  Fæsteafløsningsforslag  i  Folkethinget, 
sammenkaldte  Zytphen  Adeler  atter  Fæsterne  og  tilbød  dem 
deres  Gaarde  paa  ovenanførte  Vilkaar,  idet  han  forbeholdt 
sig  fremtidig  at  forhøie  Prisen  pr.  Td.  Hartkorn  for  dem, 
som  nu  ikke  vilde  gaae  ind  paa  Tilbudet.  Kun  4  Fæstere 
gik  ind  derpaa.  Efter  denne  Tid  indtraadte  den  forhøiede 
Pris,  der  dog  blev  modereret  for  de  50-aarige  Forpagteres 
Vedkommende,  efterdi  disses  Besiddelsesret  var  af  en  længere 
Udstrækning  end  Fæstets  Gjennemsnitsvarighed. 

Skovene  —  8  å  900  Tdr.  Land  —  havde  i  den  lange  Aar- 
række,  da  Geheimeraadinde  Adeler  administrerede  Baroniet, 
ikke  givet  nogen  Indtægt,  da  der  aldrig  blev  solgt  Noget 
derfra,  de  havde  kun  ydet  Brænde  til  Herskabets  Brug  og 
Deputater,  hvilket,  i  Forhold  til  det,  der  burde  være  hugget, 
var  aldeles  forsvindende.  Skovene  vare  derfor,  betragtede 
fra  et  forstmæssigt  Standpunkt,  i  en  ynkelig  Forfatning, 
og  dertil  hverken  forsynede  med  Veie  eller  Grøfter.  Skov- 
bunden var  bevokset  med  en  Mængde  Piil,  Tjørn  o.  desl.,  og 
mange  Steder  vare  i  den  Grad  utilgængelige,  at  man  med 
Øxen  maatte  banesig  Veie;  omblæsteTræer  henlaae  og  raadnede. 
Zytphen  Adeler  henvendte  sig  til  den  Kgl.  Skovrider  i  Ods- 
herreds Distrikt,  og  formaaede  ham  til  2  Gange  om  Aaret 
at  befare  Skovene  og  veilede  ham  med  Hensyn  til  en  plan- 
mæssig Hugst,  der  ikke  var  saa  let  at  indrette,  da  det  hele 
Areal      trængte   til    Udluftning.      Da   Skovene   indeholdt   en 

udmærket  Bestand  af  Bøge  og  Egetræer,  det  første  tjenligt 
til  Gavntræ  og  det  sidste  til  Mølleaxler  og  Skibstømmer, 
afgave  de  god  Indtægt.  Nye  Veie  bleve  anlagte  og  be- 
tydelige Udgravninger  foretagne,  ligesom  Zytphen  Adeler 
ogsaa  i  sin   Besiddelsestid  lod  ca.  200  Tdr.   Land  beplante. 

Da  Zytphen  Adeler  ved  Baroniets  Overtagelse  indsaae 
Nødvendigheden  af  deels  ny  Bygningers  Opførelse,  deels  en 
gjennemgaaende  Reparation  af  de  tilstedeværende,  besluttede 
han  i  1837  at  anlægge  et  Teglværk,  og  anmodede  Professor 
Forchhammer  om  at  anbefale  ham  en  ung  Mand,  der  kunde 
undersøge  de  geognostiske  Forhold  og  anvise  Stedet,  hvor  et 
saadant  Teglværk  kunde  opføres.  Han  sendte  en  polytecnisk 
Candidat,  men  efterat  denne  hele  Sommeren  havde  anstillet 
Undersøgelser,  kom  han  til  det  Resultat,  at  intet  brugeligt 
Leer  fandtes. 

I  Vinteren  1838—39  hørte  Zytphen  Adeler  tilfældigviis, 
at  en  Tømmermand,  som  arbeidede  paa  Gaarden,  fortalte,  at 
han  som  Barn,  paa  en  Dragsholm  nærliggende  Bymark,  havde 
leget  med  Leerkugler,  som  bleve  steenhaarde  ved  at  tørres  i 
Solen.  Dette  Vink  var  tilstrækkeligt  for  Zytphen  Adeler 
til  paa  det  angivne  Sted  at  lade  opgrave  Leer,  hvilket  strax 
sendtes  til  Professor  Forchhammer,  der  erklærede,  at  det 
var  Teglsteensleer  af  første  Bonitet.  Bonden,  der  havde 
Gaarden  i  Fæste,  hvorpaa  Leeret  fandtes,  blev,  efterat  Rente- 
kammerets Bevilling  dertil  var  erhvervet,  udaccorderet,  og 
Teglværket  opført  1839,  26  Arbeiderboliger  opførte,  og 
Driften  paabegyndt.  »Meget  Faa  af  mine  Foretagender«, 
siger  Zytphen  Adeler,  »har  gjort  mig  saamegen  Glæde  som 
Anlæget  af  dette  Teglværk;  thi  jeg  havde  megen  Modstand 
at  overvinde,  inden  det  kom  saavidt.  Resultatet  var  imidlertid 
heldigt,  Fabrikatet  var  udmærket  godt,  og  kunde  leveres 
til  en  forholdsviis  billig  Priis,  og  foruden  et  anstændigt  aarligt 
Overskud,  havde  jeg  den  Tilfredsstillelse  at  see  26  Arbeider- 
familier  leve  godt  paa  kun  en  Deel  af  den  Jord,  hvor  forhen 
en  meget  daarlig  Fæstebonde  vegeterede«.  Ved  Opførelsen 
af  Thorvaldsens  Museum  blev  der  udstedt  Opfordring  om 
Steenleverancen,  efter  forud  indsendt  Prøve.  Af  14  Prøver 
blev  Adelersborgs  Steen  erkjendte  for  de  bedste  og  billigste, 

og  man  tilbød  derfor  Zytphen  Adeler  Leverancen,  men  han 
kunde  kun  indlade  sig  paa  at  levere  et  saa  stort  Kvantum, 
som  medgik  til  de  udvendige  Mure. 

Samtlige  Avlsbygninger  paa  Dragsholm  ere,  som  tid- 
ligere omtalt,  opført  af  Zytphen  Adeler. 

Aaret  1841  byggede  han  Skovridergaarden,  i  1854  Veir- 
høisgaarden,  1856—57  Næsgaarden,  1858  Teglværksgaardens 
Avlsbygninger  og  1868  Kornmagasinet  ved  Stareklinte  Strand. 

Da  der  i  Skovene  fandtes  en  stor  Mængde  Egetræer, 
som  burde  fældes,  men  der  til  en  passende  Priis  ikke  fandtes 
Liebhavere,  byggede  Zytphen  Adeler  et  Skib  af  dette  Tømmer 
i  Holbæk  i  Aaret  1856.  Skibet  hed  Dragsholm,  var  en 
Slup  paa  20  Commercelæster,  og  skal  have  været  det  første 
Skib,  der  blev  bygget  i  Holbæk.  Han  holdt  Skibet  i  Fart  for 
egen  Regning  i  2  Aar,  men  da  det  ikke  alene  ikke  kunde 
bringe  Renterne  af  Capitalen,  som  det  havde  kostet,  men 
endog  fordrede  et  aarligt  Tilskud,  solgtes  det  med  Tab. 

Zytphen  Adeler  var  den  første,  der  indførte  Jern-Sving- 
plove i  Holbæks  Amt,  thi  da  han  i  en  Samtale  med  den  da- 
værende Besidder  af  Stamhuset  Juelsberg  erfarede,  at  der 
boede  en  Smed  ved  Hovedgaarden  Hverringe,  som  forfærdigede 
slige  Plove,  bestilte  han  og  modtog  kort  Tid  efter  Een.  Da 
han  havde  prøvet  den  og  fundet  den  hensigtsmæssig,  bestilte 
han  15  Stykker  til  eget  Brug,  og  det  næste  Aar  100  Stkr., 
som  bleve  fordeelte  i  Amtet  og  paa  Godset. 

I  Aaret  1868  ansøgte  han  om  og  fik  Tilladelse  til  at  for- 
andre Hovedgaarden  Adelersborgs  Navn  til  Dragsholm,  hvilket 
Navn  Gaarden  tidligere  havde  baaret  i  500  Aar,  og  til  hvilket 
saa  mange  historiske  Minder  knytte  sig. 

Ligeledes  gjengav  han  ved  denne  Lejlighed  en  anden  af 
Baroniets  Hovedgaarde,  Benzonslund,  dens  fordums  Navn 
Dønnerup*). 

I  en  lang  Aarrække  var  Zytphen  Adeler  Medlem  af 
Holbæk  Amtsraad,  først  som  Lehnsbesidder,  men  da  denne 
Forret   ved   Lovgivningen   blev   hævet,  senere  som   valgt   af 

*)  Erindringen  om,  at  Familien  Adeler  havde  stiftet  Baroniet,  blev  ved- 
ligeholdt derved,  at  dette  beholdt  Navnet  Adelersborg. 

de  større  Hartkornsbesiddere.  Han  indtog  denne  Plads  ind- 
til Aaret  1870.  Hans  Bestræbelser  gik  i  Særdeleshed  ud  paa 
at  indføre  en  streng  Oekonomie  i  Bestyrelsen  af  Amtets  Midler, 
og  han  havde  i  saa  Henseende  mange  og  haarde  Kampe  at 
bestaa  med  de  forskjellige  Amtmænd.  Det  havde  nemlig 
hidtil  været  Skik  og  Brug,  at  Amtmanden  affattede  Bud- 
gettet for  det  kommende  Aar,  og  heri  blev  der  ikke  giort 
nogen  Forandring  af  Raadets  Medlemmer.  Denne  Passivitet 
fandt  Zytphen  Adeler  ikke  tilstedelig,  da  han  meente,  at 
Medlemmerne  baade  ifølge  den  Local- Kundskab,  de  havde, 
og  ligeledes  med  Hensyn  til  deres  særlige  Stilling,  burde 
udøve  en  passende  Indflydelse  paa  Amtets  Regnskabsvæsen. 
Hovedsageligen  henvendte  han  derfor  sin  Opmærksomhed 
paa  Ønskeligheden  af  en  Forandring  i  den  Maade,  hvor- 
paa  den  hele  for  Amtet  budgetterede  Sum  opkrævedes,  nemlig 
til  visse  bestemte  Tider.  Han  gik  nemlig  ud  fra  den  Over- 
bevisning, at  Skatteydernes  Lommer  var  den  bedste  Penge- 
kasse, og  at  deres  Bidrag  til  Amtet  heri  burde  opbevares, 
saalænge  det  var  muligt. 

Da  der  imidlertid  kunde  indtræffe  Udgifter,  til  hvis 
Bestridelse  Amtsrepartitionsfonden  ikke  havde  de  fornødne 
Midler  disponible,  forinden  Opkrævningen  var  skeet,  saa  fore- 
slog han  Tilveiebringelsen  af  en  Kassebeholdning,  der  skulde 
indsættes  og  forrentes  i  et  Pengeinstitut,  dog  maatte  ingen 
extraordinaire  Udgifter  heraf  udredes,  uden  at  Formanden 
i  Budgetudvalget  herom  fik  Underretning.  Zytphen  Adeler 
formaaede  de  i  Raadet  siddende  Godseiere  van  Deurs,  Bød- 
strup  og  Fonnesbech,  Vesterbygaard,  til,  i  Forening  med 
sig,  at  foreslaa  Nedsættelsen  af  et  saadant  Udvalg,  der 
skulde  beskjæftige  sig  med  Amtets  Regnskabsvæsen.  Amts- 
raadet  gik  ind  herpaa,  og  Zytphen  Adeler  blev  Formand  i 
Udvalget.  Det  lykkedes  ham  strax  at  spare  en  Udgift  af 
24,000   Rdl.  for  Amtet  ved  en   Reduction  af  Budgettet. 

Som  Medlem  af  Amtsraadet  har  han  forestaaet  flere 
offentlige  Bygninger  i  Amtet,  og  som  Formand  for  Sandflugts- 
væsenet    foretaget    Beplantning,    som    er    lykkedes    særdeles 

godt.  Paa  Zytphen  Adelers  Forslag  blev  det  ridende  Politi 
indført  i  Amtet,  og,  som  Formand  i  det  i  denne  Anledning 
nedsatte  Udvalg,  affattede  han  Instruxen  for  Betjenten. 
At  Zytphen  Adeler,  efter  saamange  Aars  Virksomhed  som 
Medlem  af  Amtsraadet,  ikke  blev  gjenvalgt  1870,  tilskriver 
han  Uvillien  imod  sig  som  Ophavsmand  til  Indskrænk- 
ningerne paa  det  finantsielle  Omraade,  ligesom  ogsaa  hans 
politiske  Standpunkt  ikke  fandt  Bifald  hos  de  større  Be- 
siddere. 

Holbæk  Amts  landoeconomiske  Selskab.  —  I  Aaret 
I838  blev  Zytphen  Adeler  optaget  som  Medlem  af  nævnte 
Selskab,  og  kort  Tid  efter  Formand  for  det  Haveudvalg, 
der  bestyrede  Selskabets  Plantage.  Da  han  endnu  ikke  var 
tilstrækkelig  orienteret  i  Landbruget,  men  derimod  ved  at 
anlægge  og  beplante  Haven  ved  Dragsholm  havde  viist  baade 
Smag  og  Interesse  for  Havevæsenet,  udfoldede  han  en  rig- 
Virksomhed  i  denne   Retning. 

I  Aaret  1853  blev  Zytphen  Adeler  Præsident  i  Holbæk 
Amts  landoecomiske  Selskab,  og  i  den  lange  Aarrække,  han 
beklædte  denne  Post,  søgte  han,  med  aldrig  kølnet  Iver,  at 
fremme  dets  Formaal,  ikke  alene  ved  Udførelsen  af  de  for 
slige  Selskaber  almindelige  Forretninger,  men  ogsaa  ved 
selv  paa  Dragsholm  at  foretage  Prøver  —  undertiden  med 
betydelige  PengeofTre  —  hvis  Resultater  han  senere  bekjendt- 
giorde,  og,  for  saavidt  de  vare  heldige,  opmuntrede  og  under- 
støttede til  videre  Gjennemførelse.  Jeg  skal  derfor  kun 
nævne   enkelte   Momenter   i   denne   hans    Virksomhed. 

Fra  "  ham  udgik  det  Forslag  at  anskaffe  Fuldblods- 
hingste til  Udstationering  i  Amtet.  War-Eagle  og  Arnim 
bleve  indkjøbte,  men  de  bleve  benyttede  altfor  lidt,  til  at 
dette  Hingstehold  nogenlunde  kunde  betale  sig,  og  de  bleve 
atter  solgte. 

Da  Stutteriet  paa  Knabstrup  blev  holdt  med  megen 
OpofTrelse  fra  Eierens  Side,  foreslog  Zytphen  Adeler,  for 
at  understøtte  dette  udmærkede  Opdræt  af  Arbeidsheste, 
at  der  i  Selskabet  skulde  dannes  en  Forening  til  Hingstehold 
i    Holbæk  Amt,  og  at  man  paa   Knabstrup  skulde  kjøbe  de 

to  Hingste  Læssøe  og  Valdemar.  Selskabet  bifaldt  Forslaget, 
den  første  kostede  1,000  Rdl.,  en  paa  den  Tid  meget  høi  Pris, 
og  den  sidste  800  Rdl.  Læssøe  blev  flere  Aar  holdt  i  Amtet 
paa  Selskabets  Regning  og  gjorde  god  Nytte. 

Uagtet  Zytphen  Adeler,  dersom  Præsident  tillige  var  For- 
mand i  Holbæk  Amts  Sparekasse,  havde  erholdt  Meddelelse 
om,  at  der,  da  Pengekrisen  i  1857  indtraf,  ikke  foreløbig 
næredes  Frygt  for,  at  Kassen  skulde  være  nødsaget  til  at 
opsige  en  Deel  af  sine,  i  Prioriteter  hos  Landboerne  staaende, 
Capitaler,  saa  ansaae  han  det  dog  for  rigtigst  itide  at  drage 
Omsorg  for  at  forebygge,  at  Crisens  Følger  skulde  udstrække 
sig  til  Amtets  Landbostand,  og  han  foreslog  derfor  det  oecono- 
miske  Selskab  at  indbyde  Sjællands  Stifts  landoeconomiske 
Selskaber  til  i  Forening  med  Holbæk  Amts  Selskab  at  hen- 
lede Regeringens  Opmærksomhed  paa  den  sig  nærmende 
Fare,  idet  han  tillige  angav  Midlerne,  hvorved  den  befrygtede 
Tilstand  forhaabentlig  kunde  undgaaes.  I  den  af  Holbæk 
Amts  oeconomiske  Selskab  afholdte  Generalforsamling  blev 
der  nedsat  et  Udvalg  under  Zytphen  Adelers  Ledelse  (som 
Formand),  der  skulde  indbyde  ovennævnte  Selskaber  til  et 
Møde  i  Ringsted,  for  nærmere  at  drøfte  Sagen  og  udarbeide 
et  Andragende  til  Regeringen.  I  April  Maaned,  samme  Aar, 
overgav  Zytphen  Adeler  dette  Andragende  til  Indenrigs- 
ministeren, som  Ordfører  for  en  Deputation,  der  repræsen- 
terede ikke  alene  de  forannævnte  Selskaber  og  Foreninger, 
men  til  hvilke  ogsaa  Fyens  Stifts  patriotiske  Selskab,  Svend- 
borg Amts  landoeconomiske  Forening  og  Landboforeningen 
for  Ribe  Amts  blandede  Distrikter  havde  sluttet  sig.  Saavel 
hos  Indenrigsministeren,  Krieger,  som  hos  Finantsministeren, 
Andræ,  mødte  Deputationen  stor  Beredvillighed  til  Bistand, 
navnlig  gav  Finantsministeren  det  Løfte,  at  han  skulde  stille 
en  betydelig  Capital,  saavidt  Zytphen  Adeler  erindrer  600,000 
Rdl.,  til  Disposition  til  Udlaan  i  Prioriteter,  hvis  saadant 
giordes  nødvendigt.  »Jeg  havde  saaledes«,  siger  Zytphen 
Adeler  i  sine  Optegnelser,  »den  Glæde  nogenlunde  rolig  at 
kunne  see  Crisen  nærme  sig  Landboerne  i  det  Amt,  hvori 
jeg  levede  og  virkede«. 

Nogen  Tid  efter  stillede  Indenrigsministeren  den  Op- 
fordring til  Zytphen  Adeler  at  anstille  Undersøgelse  af,  i 
hvilken  Tilstand  de  Sparekasser  vare,  der  befandt  sig  i  de 
Districter,  Deputationen  repræsenterede.  Beretning  herom 
blev  Ministeren  tilstillet. 

Ved  Lov  af  20.  Mai  1840  var  der  givet  Alle  og  Enhver, 
selv  om  de  ikke  havde  Jagtret,  Tilladelse  til,  indenfor  Grænd- 
serne  af  dem  tilhørende  eller  i  Brug  værende  Jorder,  ikke 
alene  at  fange  og  dræbe  alle  Slags  Rovfugle  uden  Brug  af 
Skydevaaben,  men  ogsaa  til  at  ødelægge  deres  Reder  og 
Yngel.  Det  blev  ogsaa  tilladt,  ved  Udgravning  og  Udryg- 
ning,  at  fange  Ræve,  Maarer  og  Væseler.  Denne  Ret  blev 
ved  Lov  af  25.  Marts  1851  udvidet  til  ogsaa  at  giælde  for 
Vildgæs,  Skader,  Spurve  og  Krager,  og  det  blev  endvidere 
tilladt  i  nævnte  Øiemed  at  bruge  Skydevaaben. 

Da  Jagtrettens  Afløsning  nærmere  var  bleven  bestemt 
ved  Lov,  saa  var  den  nærmeste  Følge  heraf:  De  større  Jagt- 
distrikters Adsplittelse  og  Skydevaabens  Udbredelse.  Den 
ved  Loven  givne  Frihed  blev  imidlertid  benyttet  paa  den 
mest  hensynsløse  Maade,  og  da  man  i  Loven  ikke  havde 
taget  det  allerringeste  Hensyn  til  Fredningen  af  de  Dyr, 
som,  ved  Valget  af  deres  Næringsmidler,  ere  af  saa  stor  Nytte 
for  Jordculturen  og  Skovbruget,  gik  det  desværre  ud  over 
disse,  og  dette  viste  sig  derved,  at  de  skadelige  Insekter  til- 
toge i  en  betydelig  Grad,  navnlig  gialdt  dette  om  Oldenborrene. 
Kjendsgjerningerne  i  denne  Henseende  vare  saa  tydelige,  at 
de  endog  tiltrak  sig  Regeringens  Opmærksomhed,  saa  at 
Indenrigsministeren,  under  27.  Januar  1859,  udsendte  et 
Circulaire  til  samtlige  Amtmænd,  der  anbefalede  Midler  til 
disse  saa  skadelige  Dyrs  Ødelæggelse.  Da  imidlertid  de 
tvende  i  Circulairet  angivne  Midler  vare  utilstrækkelige,  og 
den  givne  Anviisning  til  Fredning  af  visse  Dyr  var  i  Mod- 
strid med  Lovens  Bud,  om  deres  Udryddelse,  var  det  natur- 
ligt,  at   Circulairets    Hensigt   langtfra  opnaaedes. 

Erkjendelsen  heraf  var  saa  temmelig  udbredt  iblandt 
de  større  Landeiendomsbesiddere,  men  man  var  noget  ængstelig 
for  at  røre  ved  Alt,  hvad  der  hed  Jage- og  Jagtret,  paa  Grund 

af  den  Mistænksomhed,  hvormed  Bondestanden  betragtede 
enhversomhelst  Indskrænkning  i  den  engang  paa  dette  Om- 
raade  givne  Frihed. 

Da  det  forekom  Zytphen  Adeler  uforsvarligt  at  lade 
sig  berolige  ved  Ministerens  Circulaire  eller  at  lade  sig  kyse 
af  en  i  Realiteten  ubegrundet  Partimodstand,  fremsatte  han 
for  Holbæk  Amts  landoeconomiske  Selskab,  hvis  Præsident 
han  jo  var,  den  Tanke  at  tage  Initiativet  til  en  Forandring  i 
den  bestaaende  Lovgivning,  idet  han  angav  Maaden,  hvor- 
paa  denne  Sag  burde  søges  gjennemført.  Selskabet  billigede 
Forslaget  og  bemyndigede  Zytphen  Adeler  til  at  foretage 
de  i  saa  Henseende  fornødne  Skridt. 

Han  affattede  da  en  Forestilling,  der  gik  ud  paa  Ind- 
skrænkning af  den  ved  Lovene  af  20.  Mai  1840  §  12  og  25. 
Marts  1851  §  14  enhver  Jordbruger  givne  Ret  til  at  dræbe 
og  udrydde  visse  Dyr;  samt  enten  Ophævelsen  af  §  7  i  Lov 
af  25.  Marts  1851,  eller  at  denne  §  forandret  derhen,  at  det 
skulde  være  en  Eier  tilladt  at  udleie  sin  Jagt  særskilt  fra 
Jorden  for  sin  Besiddelsestid  eller  dog  for  et  Tidsrum  af 
10  Aar.  Denne  Forestilling  blev  udsendt  og  bifaldt  af  20 
Landoeconomiske  Selskaber  og  Landboforeninger;  Delegerede 
bleve  udnævnte,  de  samledes  den  13.  April  1860,  og  vedtoge 
en  Udtalelse  til  Ministeriet,  der  i  Alt  væsentligt  var  i  Over- 
eensstemmelse  med  den  af  Zytphen  Adeler  affattede,  og  til 
de  respective  Selskaber  og  Foreninger  udsendte,  Forestilling. 
En  Deputation  blev  valgt,  og  Zytphen  Adeler  blev  Sammes 
Ordfører.  Ministeren  modtog  Deputationen  med  megen 
Velvillie,  og  i  det  paafølgende  Aar  skete  en  Forandring  i 
Lovene  overeensstemmende  med  Indstillingen.  Gjennem- 
førelsen  af  denne  Sag  skyldes  saaledes   Zytphen   Adeler. 

I  Aaret  1862  indtraf  Diamantbryllup  for  Holbæk  Amts 
oeconomiske  Selskabs  ældste  Medlem,  Major  Lunn  paa  Knab- 
strup. For  at  hædre  denne  Mand,  der,  som  tidligere  omtalt, 
i  mange  Aar  havde  virket  for  Hesteavlens  Forbedring,  fore- 
slog Zytphen  Adeler  Selskabets  Medlemmer  at  yde  Bidrag 
til  en  Gave,  som  skulde  overrækkes  Major  Lunn  paa  Dia- 
mantsbryllupsdagen.      Der    blev    anskaffet    en    smuk    Sølv- 

pokal  med  Hesteemblemer,  hvilken  blev  overgivet  Majoren 
af  en  Deputation,  bestaaende  af  Zytphen  Adeler  som  Ord- 
fører, Kammerherrerne  Bornemann,  Bjergbygaard,  og  Amt- 
mand Ployen  i   Holbæk. 

Da  Aarsagen  til  Zytphen  Adelers  Fjernelse  fra  Præsident- 
pladsen  i  Holbæk  Amts  landoeconomiske  Selskab,  hvilken 
han  i  mange  Aar  havde  indtaget  til  det  landoeconomiske 
Publicums  fulde  Tilfredshed,  udelukkende  kan  motiveres  af 
en  personlig  Opfattelse  af  en  tilstedeværende  Stemning  og 
øvrige  hermed  i  Forbindelse  staaende  særegne  Forhold,  skal 
jeg  indskrænke  mig  til  at  nedskrive,  hvad  han  herom  har 
udtalt  i  sine  efterladte  Optegnelser. 

»Da  jeg  i  1865  blev  valgt  som  Medlem  af  Rigsraadets 
Folkething  af  ca.  800  Bønder  imod  den  af  Amtets  Proprie- 
tairer  og  Holbæk  By  opstillede  Candidat,  Capitain  Dons 
paa  Dauerupgaard,  vakte  dette  Valg  og  især  mine  ved 
denne  Leilighed  udtalte  Anskuelser,  som  jeg  siden  troelig  har 
fulgt,  stor  Forargelse  blandt  det  i  Holbæk  Amt  stærkt 
repræsenterede  national-liberale  Parti,  som  tillige  udgiorde 
Majoriteten  i  det  landoeconomiske  Selskab.  Da  der  samme 
Aar  blev  afholdt  et  Dyrskue,  hvor  jeg  paa  Grund  af  Syg- 
dom var  forhindret  i  at  møde,  viste  denne  Uvillie  sig  imod 
mig  i  den  Grad,  at  min  Skaal,  der  ellers  altid  ved  slige  Leilig- 
heder  blev  udbragt  med  megen  Tilslutning,  dennegang 
ikke  blev  foreslaaet  af  nogen  af  Selskabets  Medlemmer. 
Lehnsgreve  Holstein  Holsteinborg,  der,  paa  Regeringens 
Vegne,  var  tilstede  som  Stutteri-Commissair,  fandt  dog 
dette  at  være  altfor  upassende,  og  udbragte  derfor  et  »Leve« 
for  mig  som  Selskabets  Præsident,  det  blev  imidlertid 
modtaget   med    Lunkenhed,   ja    Flere   deltoge   ikke   heri. 

Da  Uvillien  over  min  politiske  Holdning  udbredte 
sig  mere  og  mere  iblandt  mine  politiske  Modstandere  i 
Amtet,  saa  frygtede  en  Deel  af  mine  politiske  Tilhængere 
i  Bondestanden  for,  at  jeg  ikke  til  Efteraaret  vilde  blive 
gjenvalgt  som  Præsident,  af  hvilken  Grund  en  Deel  af  dem 
besluttede  at  indmelde  sig  i  Selskabet  for,  i  Forening 
med  de  mig  venligsindede  Medlemmer  af  samme,  at  sikkre 

mit  Gjenvalg.  Ved  den  derpaa  afholdte  Generalforsam- 
ling blev  de  først  foreslaaede  Bønder  optagne,  men  — 
Resten  faldt  igjennem.  —  Jeg  blev  ikke  valgt  til  Præsident! 

Holbæk  Amts  Bondestand  blev  i  høi  Grad  forbittret 
over  denne  Adfærd  imod  deres  Jævnlige,  som  man  saaledes 
udelukkede  fra  Selskabet,  og  da  jeg  derfor  blev  anseet 
som  et  Offer,  fordi  jeg  i  flere  Punkter  vedkjendte  mig  Bonde- 
standens politiske  Anskuelser,  saa  opfordrede  man  mig 
til  at  træde  i  Spidsen  for  Dannelsen  af  en  Landboforening, 
navnlig  omfattende  Bondestanden  i  Holbæk  Amt.  Efter 
hvad  der  var  skeet,  kunde  jeg  ikke  undslaae  mig  for  at 
overtage  dette  Hverv,  og  da  en  Indbydelse  i  dette  Øiemed 
var  udgaaet,  indmeldte  henved  800  Bønder  sig  i  utrolig 
kort  Tid  i  den  ny  Forening,  der  valgte  mig  til  Præsident«. 

»Det  er  mærkeligt«,  vedbliver  Zytphen  Adeler,  »hvor 
stor  Fremgang  den  danske  Bondestand  har  giort  i  intelleo 
tuel  Henseende  siden  den  frie  Forfatnings  Indførelse,  idet 
den  har  vakt  Sandsen  for  Læsning  og  Lyst  til  at  indsamle 
nyttige  Kundskaber,  og  da  det  altid  har  været  min  politiske 
Grundtanke,  at  Danmarks  Fremtid  og  vor  Constitutions 
rolige  Udvikling  beroede  paa  en  oplyst  Middelstand  paa 
Landet,  var  det  mig  magtpaaliggende  i  en  Forening,  der 
omfattede  saa  mange  af  denne  Stand,  af  yderste  Evne 
at  virke  til  dette  Formaals  Opnaaelse«. 

Landboforeningen  stiftedes  1867,  og  har  siden  den  Tid, 
til  Zytphen  Adelers  Død,  ikke  alene  udfoldet  den  for  slige 
Foreninger  almindelige  Virksomhed,  men  ogsaa  brudt  nye 
Baner  paa  det  landoeconomiske  Omraade,  og  det  er  især 
herved,  at  Bondestandens  Sands  er  vakt  for  Fremgang,  lige- 
som ogsaa  dens  Blik  er  klaret  med  Hensyn  til  et  velordnet 
Agerbrugs  Forudsætninger  og  Fordringer. 

Saaledes  vedtog  Landboforeningen,  paa  Zytphen  Adelers 
Forslag,  at  antage  en  Meierske,  hvis  Hverv  det  skulde  være 
at  undervise  Medlemmernes  Koner  i  en  hensigtssvarende 
Benyttelse  af  Meieriproductet,  og  i  det  Hele  taget  søge  at 
hæve   Meierivæsenet   fra   det   lave   Standpunkt,    hvorpaa   det 

paa  de  fleste  Bøndergaarde  befandt  sig.  Meiersken  erholdt 
200  Kroner  aarlig  Løn  af  Landboforeningen  og  fri  Station 
hos  dem,  der  benyttede  hendes  Veiledning,  samt  af  disse 
desuden  10  Kroner  for  8  Dages  Ophold.  Det  første  Aar 
meldte  sig  ikke  ret  mange  Medlemmer,  men  da  det  senere 
viste  sig7  at  de,  som  opkjøbte  Smørret,  gave  høiere  Priser 
paa  de  Steder,  hvor  Meiersken  havde  været,  end  paa  de  Steder, 
hvor  hun  ikke  havde  givet  Underviisning,  saa  havde  hun  det 
andet  Aar  fuldt  op  at  bestille.  Denne  Foranstaltning  virkede 
i  8  Aar  til  stor  Gavn  for  Bondestandens  Meierivæsen. 

Ligeledes  antoges  en  Gartner,  som  skulde  give  Anviis- 
ning  til  Bønderhavernes  hensigtsmæssige  Indretning  og  Dyrk- 
ning samt  forsyne  Vedkommende  med  gode  Frøsorter.  Denne 
Foranstaltning  varede  dog  kun  2  å  3  Aar  og  blev  derfor  hævet 
af  Mangel  paa  Deltagelse,  »formodenlig«,  siger  Zytphen 
Adeler,    »fordi   Frugterne  ikke  strax  kunde  spores.« 

Som  det  bedste  Beviis  paa  Bondestandens  Sands  for 
Oplysning  og  Ønske  om  nyttige  Kundskabers  Erhvervelse 
anfører  Zytphen  Adeler:  I  Foraaret  1875  fremkom  han  med 
et  Forslag,  der  gik  ud  paa  at  kjøbe  den  daværende  Faurbo 
Kro,  med  et  Jordtilliggende  af  90  Tdr.  Land,  for  der  at  fremme 
forskjellige  landoeconomiske  Øiemed,  saasom:  Oprettelsen 
af  en  Agerbrugsskole  for  Bondestanden,  Indretningen  af  en 
Forsøgsmark,  Dyrkningen  af  3  Tdr.  Land  som  Mønster  for 
en  Huuslodsdrift;  det  øvrige  af  Jorden  skulde  drives  som 
en  veldyrket  Bondegaard,  der  saaledes  kunde  vise  sig  som 
et  efterlignelsesværdigt  Exempel,  og  endelig  skulde  der,  for 
i  en  mere  udvidet  Forstand  at  tage  Videnskaben  i  sin  Tjeneste, 
oprettes  en  Dyrphysiologisk  Forsøgsanstalt,  som  vilde  blive 
den  første  heri  Landet.  »Da  jeg«,  siger  Zytphen  Adeler, 
»fremførte  og  begrundede  denne  Plan,  blev  først  Foreningens 
Bestyrelse,  og  den  strax  efter  afholdte  Generalforsamling, 
høiligen  forbausede,  man  kunde  ikke  fatte  et  saa  storartet 
Foretagende,  man  tvivlede  om  Hensigtsmæssigheden  heraf, 
og  vilde  nærmere  overtænke  og  undersøge  Sagen,  man  viste 
i  det  Hele  taget  megen  Ængstelighed«.  Planen  blev  dog 
til   Virkelighed,  og  efter  at  de  saa  nødvendige  Discussions- 

Kampe  og  øvrige  Stadier  vare  endte,  Actietegningen  sluttet, 
(med  et  ikke  ringe  Tilskud  af  Zytphen  Adeler),  blev  Faurbo 
Kro  kjøbt  og  den  anførte  Virksomhed  paabegyndt  paa  Eien- 
dommen,  som  herefter  blev  kaldet   Faurbogaard. 

I  Efteraaret  1875  henvendte  Zytphen  Adeler  sig  til 
Indenrigsministeren,  Kammerherre  Skeel  til  Dronninglund, 
med  Anmodning  om  Statsunderstøttelse  til  Anlæget  og 
Driften  af  den  paatænkte  Forsøgsstation.  Idet  Ministeren 
bifaldt  Tankens  Rigtighed,  og  udtalte  sin  Paaskjønnelse  af, 
at  Landboforeningen  havde  taget  Initiativet  til  denne  Sags 
Fremme,  bemærkede  han  tillige,  at  Den  Kongelige  Landbo- 
høiskoles  Directeur  for  ham  havde  udtalt  Ønsket  om  at  faa 
en  slig  Anstalt  oprettet  i  Forbindelse  med  Landbohøiskolen, 
og  at  han  derfor  ikke  strax  kunde  bestemme  sig  med  Hensyn 
til  Afgjørelsen  af  det  Rigtige  i,  om  man  skulde  sætte  denne 
Sag  i  Gang  enten  ved  at  anlægge  Forsøgsstationen  ved 
Landbohøiskolen  eller  ude  paa  Landet. 

Zytphen  Adeler  indgav  derfor  et  Andragende  til  Folke- 
thinget,  hvor  det  blev  henviist  til  Finantsudvalget.  Efter 
nogen  Tids  Forløb  blev  han  underrettet  om,  at  Udvalgets 
Medlemmer  stillede  sig  lunkent  overfor  Sagen,  og  at  flere 
Indvendinger,  dog  af  mindre  Betydenhed,  bleve  giorte.  Efter- 
at  Zytphen  Adeler  havde  haft  en  Samtale  med  de  mest 
indflydelsesrige  Mænd  i  den  Gruppe  i  Udvalget,  der  viste 
sig  mindre  velstemt  for  Andragendet,  og  i  hvilken  befandt 
sig  Finantsudvalgets  Formand,  spurgte  denne  Zytphen  Adeler, 
om  han  vilde  være  tilfreds  med,  om  der  som  en  Anerkjendelse 
af  hans  Bestræbelser  og  Virksomhed  blev  paa  Finantsloven 
1876—77  optaget  en  Udgiftspost  paa  3,000  Kr.  til  Uddan- 
nelsen af  en  Dyrphysiolog.  Hermed  erklærede  Zytphen 
Adeler  sig  tilfreds,  da  han  antog,  at  Consekventsen  af  denne 
Bevilling  vilde  være  Indrømmelsen  af  den  hele  forønskede 
Sum  paa  næste  Aars  Finantslov.  Bevillingen  paa  de  3,000  Kr. 
gik  igjennem  begge  Rigsdagens  Afdelinger,  uden  Modstand 
fra  disses  eller  Ministerens  Side.  Som  af  ham  forudsat,  blev 
den  hele  attraaede  Sum  opført  og  bevilget  paa  næste  Aars 
Finantslov.      Zytphen    Adelers    Død    i    April    1878    endte   en 

Virksomhed  i  denne  Retning,  som  han  omfattede  med  en 
levende  Interesse. 

Svinninge    Veile.  I    Aarene    1840    var    denne    Veile, 

309  Tdr.  Land  stor,  oversvømmet  af  Havvand.  Zytphen 
Adeler  fattede  den  Tanke  at  udtørre  denne  Vig  af  Issefjorden, 
hvilket  vilde  være  et  forholdsvis  let  og  lidet  bekosteligt  Ar- 
beide,  da  der  over  dens  Forbindelse  med  Havet  var  opført 
en  Dæmning,  hvorpaa  Landeveien  fra  Svinninge  til  Ods- 
herred var  anlagt.  Han  indbød  derfor  de  til  Veilen  grænd- 
sende  Lodseiere  til  et  Møde,  hvor  han  fremlagde  sin  Plan. 
Der  blev  nedsat  et  Udvalg,  for  hvilket  Zytphen  Adeler  blev 
Formand.  Ved  den  nærmere  Undersøgelse,  der  blev  fore- 
taget, viste  det  sig,  at  Sagen  stødte  paa  den  Vanskelighed, 
at  ingen  privat  Overenskomst  med  de  tilgrændsende  Lods- 
eiere kunde  afskjære  lovmedholdelig  Efterkrav.  Da  Kong 
Christian  VIII.  et  Aarstid  efter  Mødet  opholdt  sig  paa  Drags- 
holm i  Jagtsaisonen,  henledede  Zytphen  Adeler,  paa  en  Tour 
til  Jagten,  Kongens  Opmærksomhed  paa  dette  Foretagende, 
idet  han  tillige  fremstillede  den  ovenanførte  Hindring; 
det  lykkedes  ham  at  vække  Hs.  Majestæts  Interesse  herfor, 
og  han  bad  derfor  Kongen  om  at  give  en  i  dette  Øiemed  ud- 
nævnt Commission  et  saakaldet  Commissorium,  eller  Høieste- 
rets  Myndighed,  til  at  afgiøre  Sagen  med  de  tilgrændsende 
Lodseiere,  enten  ved  Forlig  eller  Kjendelse.  Dette  skete  og 
vakte  dengang  megen  Opmærksomhed,  da  man  endnu  ikke 
var  kommet  ind  i  Udtørrings-  og  Tørlægnings-Perioden. 
Arbeidet  blev  paabegyndt  i  1852,  men  først  10  Aar  senere 
var  Veilen  tjenlig  til  Høeavl.  Det  indvundne  Areal  blev  ud- 
stykket i  54  Lodder,  og  hver  Lod  repræsenterede  en  Actie 
med   Hensyn  til   Bidraget  til   Udgifterne. 

I  Begyndelsen  bleve  flere  Actier  solgte  til  Spotpris,  ja 
der  haves  ogsaa  Exempel  paa,  at  en  Actie  er  solgt  for  en 
Snaps.  Senere  da  det  viste  sig,  at  Foretagendet  kunde  lykkes, 
blev  en  Actie  betalt  med  125  Rdlr.,  og  de  ere  nufortiden  i  en 
temmelig  høi  Priis.  Da  Foretagendet  var  færdigt  og  i  god 
Gang,  solgte  Zytphen  Adeler  sine  Lodder  paa  een  nær,  og 
fratraadte  Bestyrelsen. 

Lammefjorden.  —  I  Aarene  1850  kom  en  Deputation 
til  Zytphen  Adeler,  bestaaende  af  nogle  til  Lammefjorden 
grændsende  Grundeiere,  med  Anmodning  om  at  stille  sig  i 
Spidsen  for  et  Foretagende,  gaaende  ud  paa  Udtørring  af 
denne  Arm  af  Issefjorden.  Han  indvilligede  heri  og  sammen- 
kaldte et  stort  Møde  paa  Dragsholm  af  samtlige  de  til  Fjorden 
grændsende  Lodseiere.  Det  blev  overdraget  daværende  Cand. 
polyt.  Hornemann  at  undersøge  Forholdene  og  opstille  Bereg- 
ninger saavel  over  Arbeidernes  Bekostning  som  det  even- 
tuelle Udbytte.  Det  var  paatænkt  at  lægge  Dæmningen, 
der  hvor  den  nu  findes.  Overslaget  androg  en  Sum  af  600,000 
Rdl.  og  Indtægterne  foreløbig  calculerede  til  6  pCt.  Men  i 
Betragtning  af,  at  Udgifterne  sædvanlig  overstiger  Over- 
slaget, og  man  dertil  var  enig  om,  at  der  vilde  hengaa  flere 
Aar,  inden  et  ordentligt  Udbytte  kunde  paaregnes,  opgav 
man  Sagen.  Senere,  i  1872,  kom  dog  denne  Plan  til  Udførelse, 
idet  tvende  Mænd  i  Kjøbenhavn  besluttede  at  gjøre  et  Forsøg 
paa  Planens  Realisation.  Da  Baroniet  Adelersborg,  i  en  Ud- 
strækning af  2  å  3  Miil  omgiver  Lammefjorden,  og  man  derfor, 
som  og  af  andre  Grunde,  ønskede,  at  Zytphen  Adeler  skulde 
interessere  sig  for  dette  Foretagende,  indbød  man  ham  til 
Deltagelse  i  samme.  Zytphen  Adeler  modtog  Indbydelsen 
og  deltog  gierne  i  en  Plans  Udførelse,  som  han  tidligere 
havde  interesseret  sig  for,  idet  han  gik  ud  fra,  at  man  skal 
slutte  sig  til  en  Bevægelse,  der  ikke  kan  standses,  da  man  i 
saa  Fald  kan  influere  paa  den.  Lammefjordens  Tørlægning 
var  ogsaa  fordeelagtig  for  Baroniet,  thi  ikke  alene  vandt  det  et 
ikke  ubetydeligt  Jordtilliggende,  idet  30  Alen  Land  ud  i  Fjor- 
den, uden  Betaling,  blev  givet  de  til  samme  grændsende  Lods- 
eiere, men  desuden  laa  4  Baroniet  tilhørende  Øer  eller  Holme, 
ialt  ca.  130  Tdr.  Land,  i  den  vestligste  og  frugtbareste  Deel 
af  Fjorden,  ogsaa  disse  erholdt  den  omtalte  Forøgelse  i  det 
tørlagte  Areal,  og  der  kunde  desuden  i  Tiden  paa  dem  bygges 
Gaarde,  der,  foruden  Agerjord,  bleve  forsynede  med  en  Deel 
udmærket  Eng.  Det  stod  fra  Begyndelsen  af  klart  for  Zytphen 
Adeler,  at  Lammefjordens  Tørlægning  først  efter  en  længere 
Aarrække  kunde  forrente  sig,   hvad  han  tidt  udtalte. 

Haveselskabet.  I    Aaret    1862    blev    Zytphen    Adeler 

opfordret  ti!  at  overtage  Formandsposten  i  Haveselskabets 
Bestyrelse,  og  med  den  ham  egne  Energi  og  Forretnings- 
dygtighed  bragte  han  snart  Orden  i  Selskabets  Sager,  og 
blev  heri,  som  han  siger,  »ærligt  og  troligt  understøttet« 
af  den  nyvalgte  Bestyrelse.  Han  henvendte  strax  sin  Op- 
mærksomhed paa  Forbedringen  af  den  finantsielle  Status 
og  foranledigede,  at  Hans  Majestæt  Kongen  aarlig  under- 
støttede Selskabet  med  300  Rdl.  Indenrigsministeriet  ydede 
ligeledes  300  Rdl.  aarlig  og  endelig  formaaede  han  det  Clas- 
senske  Fideicommis  til  at  indmelde  sig  ved  et  betydeligt 
aarligt  Contingent.  Ifølge  hans  Forslag  tilbød  Haveselskabet 
de  i  Landet  værende  Landboforeninger  og  landoeconomiske 
Selskaber  30  Frugttræer  frit,  naar  vedkommende  Forening 
kjøbte  et  lignende  Antal  Træer  hos  Selskabet,  til  Uddeling 
i  de  respective  Amter.  Som  Præsident  i  Holbæk  Amts  land- 
oeconomiske Selskab  bevirkede  Zytphen  Adeler,  at  dette 
gik  ind  paa  Tilbudet,  og  da  Exemplet  herved  var  givet,  blev 
det  efterfulgt  af  mange  andre  Foreninger.  Disse  Træer  bleve 
ved  Dyrskuerne  rundt  om  i  Landet  bortspillede  ved  Tombo- 
laen, og  Hensigten,  at  udbrede  gode  Frugttræer  overalt,  blev 
herved  opnaaet. 

Efter  et  Forslag  af  Botanikeren  Vaupell  havde  det 
Kongelige  Landhusholdningsselskab  opfordret  Haveselskabet 
til  at  gjøre  Forsøg  paa  igjennem  Udsæd  af  Frugtkjærner 
at  frembringe  nye  Sorter.  Imod  et  Tilskud  af  det  Kongelige 
Landhusholdningsselskab  paa  1,000  Rdl.  var  Haveselskabet 
gaaet  ind  herpaa,  og  Zytphen  Adeler  forefandt  derfor  ved  sin 
Tiltrædelse  af  Formandsposten  Selskabets  Have  belemret 
med  en  3,000  »Vildlinger«.  For  at  rydde  den  Plads,  disse 
optog  i  Haven,  dog  uden  at  skade  Øiemedet,  formaaede 
Zytphen  Adeler  sine  Bekjendte  blandt  Godseierne  til  at  give 
dem  Plads  i  deres  Planteskoler  -  -  selv  tog  han  sin  Part  — 
med  Anmodning  om,  saasnart  en  slig  »Vildling«  bar  Frugt, 
da  at  indsende  denne  til  Haveselskabets  Bedømmelse.  En 
halv  Snees  Aar  efter  den  Tid  var  der  ikke  opnaaet  noget 
heldigt  Resultat,  og  han  ansaa  derfor  Forsøget  for  at  være 
mislykket. 

Da  den  store  internationale  Frugtudstilling  skulde  af- 
holdes i  London  i  Aaret  1865,  omtalte  Zytphen  Adeler  i  et 
Bestyrelsesmøde,  at  Danmark  kunde  og  burde  deltage  i  Con- 
currencen.  »Bestyrelsens  Medlemmer«,  siger  Zytphen  Adeler, 
»tvivlede  om  Muligheden  i  at  kunne  concurrere  med  andre 
Lande,  og  jeg  modtog  det  Indtryk,  at  det  kun  var  af  Høflig- 
hedshensyn  imod  mig,  at  man  gik  ind  paa  mit  Forslag  om 
at  opfordre  Haveeiere  til  at  indsende  Frugtsamlinger,  som 
Selskabet  da,  uden  Udgift  for  Vedkommende,  besørgede  til 
Udstillingen«.  Opfordringen  blev  imødekommet  og  en  Sam- 
ling af  udsøgte  Træfrugter  sendt  til  London.  »Det  var  mig«, 
vedbliver  Zytphen  Adeler,  »en  stor  Tilfredsstillelse,  da  jeg  i 
et  følgende  Bestyrelsesmøde  kunde  overrække  D'hr.  Med- 
lemmer den  store  Guldmedaillie,  en  Prisbelønning,  som  Dan- 
mark var  det  eneste  Land,  der  opnaaede«. 

Da  Zytphen  Adelers  Forretninger  tiltoge,  og  Selskabet 
derhos  var  i  en  blomstrende  Tilstand,  nedlagde  han  For- 
mandsposten i  Foraaret  1875,  med  levende  Beklagelse,  idet 
han  yttrede,  at  han  kun  havde  havt  Glæde  ved  denne 
Ærespost. 

Foreningen  til  den  ædle  Hesteavls  Fremme.  —  I  Aaret 
1859  stiftede  Zytphen  Adeler  ovennævnte  Forening,  hvortil 
Indbydelse  udgik  fra  ham,  Lehnsgreverne  Reventlow,  Hol- 
stein-Holsteinborg og  Lerche  samt  Godseier  Estrup  til  Skafifø- 
Gaard. 

Formaalet  var  fra  først  af,  at  Medlemmerne  under  Tvangs- 
mulet  kun  skulde  lade  Hopper  komme  til  Hingste  af  engelsk 
og  arabisk  Fuldblod  og  Hingste  af  den  opfriskede  Frede- 
riksborg Race.  I  Begyndelsen  havde  denne  Sag  nogen  Frem- 
gang, men  efterhaanden  som  de  ædle  Hingstes  Antal  aftog 
heri  Landet,  og  tilsidst  aldeles  ophørte,  blev  For- 
maalet forandret  derhen,  at  man  besluttede  at  ophielpe 
Hesteavlen,  dels  ved  Væddeløb,  dels  ved  Indkjob  af  ædle 
Føl  og  Følhopper  i  Tyskland,  særlig  i  Hannover.  Zytphen 
Adeler  var  Formand  i  denne  Forening  fra  Stiftelsesdagen 
indtil  1876,  da  han  fratraadte  denne  Post. 

Søegaard    Landboskole.  Da    Zytphen    Adeler   af   flere 

Grunde  ansaa  det  for  gavnligt  og  ønskeligt,  at  der,  efter  Sles- 
vigs Afstaaelse,  blev  anlagt  en  Skole  i  dette  Lands  Nærhed, 
og  at  Lehnsbesidderne  og  de  større  Godseiere  burde  interessere 
sig  herfor,  saa  meddelte  han  Kammerherre  Wichfeld  til  Enges- 
tofte sin  Plan,  hvilken  denne  med  største  Beredvillighed 
sluttede  sig  til  og  understøttede.  I  Forening  med  ham  op- 
fordrede derfor  Zytphen  Adeler  Lehnsbesidderne  og  de  større 
Godseiere  til  at  deltage  med  dem  i  Oprettelsen  af  en  Høj- 
skole paa  Landet,  saa  nær  Danmarks  Grændse  ved  Slesvig 
som  muligt,  for  at  lette  de  Danske  i  Slesvig  Adgangen  til 
dansk  Underviisning  udenfor  Hertugdømmet.  De  formaaede 
ogsaa  47  Lehnsbesiddere  og  større  Godseiere  til  at  oprette 
Skolen  i  Søgaard.  Det  første  Udvalg  bestod  af  Zytphen 
Adeler  som  Formand,  Wichfeld,  Engestofte,  Rosenørn  -  Teil- 
mann, Nørholm,  Knuth- Knuthenborg  og  Thygeson,  Dam- 
gaard. Zytphen  Adeler  blev  valgt  til  Formand  for  Skolens 
Bestyrelse  og  forestod  denne  Virksomhed,  indtil  han  i  Aaret 
1870  fratraadte. 

Fonden  for  faldne  Officerers  Enker.  —  I  Aaret  1864  ud- 
talte Zytphen  Adeler  for  Greve  Lerche-Lerchenborg,  at  han 
fandt  det  passende,  om  Lehns-  og  Stamhuusbesidderne  offentlig 
fremtraadte  og  i  Gjerning  viste  deres  Deeltagelse  i  de  Ulykker, 
Krigen  havde  bragt  over  Landet,  og  han  opfordrede  nu  Greven 
til  i  Forening  med  sig  at  formaa  deres  Standsfæller  til  at 
stifte  en  Fond  for  faldne  Officerers  Enker.  Grev  Lerche- 
Lerchenborg  bifaldt  strax  denne  Plan,  og  de  udstedte  en  Op- 
fordring. Den  overveiende  Deel  af  Lehns-  og  Stamhuus- 
besidderne gik  beredvillige  ind  paa  Tanken,  og  der  tegnedes 
et  saa  stort  Beløb,  at  det  svarede  til  den  aarlige  4  pCt.s  Rente 
af  120,000  Rdl.  Disse  Bidrag  anvendtes  saaledes,  at  de  bleve 
tildelte  27  Enker  som  et  Tilskud  til  Pensionen,  og  efter  Zytphen 
Adelers  Forslag  blev  det  indrettet  saaledes,  at  den  paagjæl- 
dende  Enke  forblev  uvidende  om,  hvilken  Lehns-  eller  Stam- 
huusbesidder,  der  ydede  hende  Bidraget.  Naar  Enken  døer, 
ophører  Forpligtelsen  for  den  Bidragydende,  medens  omvendt 

selvfølgelig   Forpligtelsen  gaar  over  paa  Stifternes  Successorer 
eller  Bo. 

Fondet  er  senere  gaaet  ind  under  Invalidefondets  Be- 
styrelse. 

Det  private  nordvestsjællandske  Jernbaneudvalg.  —  I 
Aaret  1871  havde  der  i  Holbæk  Amt  dannet  sig  et  Udvalg 
af  10  Medlemmer  med  det  Formaal  at  fremme  Jernbaners 
Anlæg  i  Landet.  Et  Medlem  af  dette  Udvalg  anmodede 
Zytphen  Adeler  om  at  tiltræde  samme  som  dets  Formand. 
Han  gik  meget  nødig  ind  herpaa,  og  først  efterat  Vedkom- 
mende havde  erklæret,  at  samtlige  Udvalgets  Medlemmer 
var  enige  i  at  stille  denne  Opfordring,  modtog  han  Valget, 
»men«  siger  Zytphen  Adeler,  »jeg  har  ofte  fortrudt  det«. 
Sagen  blev  imidlertid  ordnet  paa  anden  Maade,  da  det  Sjæl- 
landske Jernbaneselskab  overtog  Anlæget  fra  Roeskilde  til 
Kalundborg. 

Det  danske  Huusflidsselskab.  —  I  Begyndelsen  af  Aaret 
1873  blev  Zytphen  Adeler  opfordret  til  at  indtræde  i 
Bestyrelsen  for  dansk  Huusflidsselskab,  hvilket  man  øn- 
skede oprettet  som  Centralpunct  for  den  paa  forskjellige 
Steder  i  Landet  paabegyndte  Virksomhed  i  denne  Retning. 
Uagtet  —  hvad  der  iøvrigt  fremgaar  af  det  senere  anførte  — 
mange  andre  Forretninger  stillede  stærke  Fordringer  til  hans 
Tid  og  Kræfter,  ansaae  han  det  for  sin  Pligt  at  støtte  denne 
efter  hans  Anskuelse  vigtige  Sag.  Zytphen  Adeler  indtraadte 
derfor  i  Bestyrelsen  og  blev  valgt  til  sammes  Formand.  »Alle- 
rede nu«  (1877),  siger  Zytphen  Adeler,  »har  Huusflids- Virk- 
somheden heri  Landet  vakt  megen  Opmærksomhed  i  Udlandet, 
thi  ikke  alene  den  preussiske  Regering  har  sendt  en  Delegeret 
til  Selskabet  for  at  see  dets  Skole  og  sætte  sig  ind  i  den  derfra 
udgaaende  Virksomhed,  men  fra  næsten  alle  Lande  i  Europa, 
Spanien  ikke  undtagen,  er  der  kommet  Forespørgsler  om 
Huusflidsselskabet  til  dettes  Secretair,  Ritmester  Clauson- 
Kaas.  Zytphen  Adeler  mener,  at  Aarsagen  til  denne  al- 
mindelige Opmærksomhed  deels  er  Verdensudstillingen  i  Wien, 

hvor  den  danske  Husflid  værdigen  var  repræsenteret,  deels 
at  Husflidens  utrættelige  og  virksomme  Befordrer,  Clauson- 
Kaas,  har  bereist  Tyskland  og  Holland  og  i  de  største  Stæder 
holdt  Foredrag  over  Husflidssagen. 

Tilsynsudvalget  ved  den  Kongelige  Landbohøjskole.  — 
Da  den  i  1856  oprettede  Kgl.  Landbohøjskole  udfoldede  en 
Virksomhed,  der,  efter  Zytphen  Adelers  og,  som  han  siger, 
»mange  Landmænds  Mening«,  gik  altfor  meget  i  theoretisk, 
og  alt  for  lidt  i  practisk  Retning,  saa  formaaede  han  Folke- 
thingsmand  Zahle  til,  ved  et  af  Regeringen  i  1868  Rigsdagen 
forelagt  Lovforslag,  vedrørende  Undervisning  i  Skovbrug 
ved  Landbohøiskolen,  at  stille  et  Ændringsforslag,  der  gik 
ud  paa,  at  der  ved  Høiskolen  skulde  oprettes  et  Tilsynsud- 
valg bestaaende  af  praktiske  Landmænd.  Da  den  daværende 
Indenrigsminister,  Estrup,  ingen  Indvending  giorde  imod 
Ændringsforslaget,  blev  det  modtaget  og  indført  i  Loven  af 
22.  Januar  1869.  Som  et  ret  interessant  Tilfælde,  beretter 
Zytphen  Adeler,  at  han  efter  Lovens  Sanction  kom  til  Mini- 
steren, medbringende  en  Fortegnelse  over  de  Mænd,  som 
han  kunde  ønske  optagne  i  dette  Udvalg;  —  Ministeren 
havde  ligeledes  optegnet  Navnene  paa  Medlemmerne,  og 
med  Sammenligning  fandtes  det  at  begge  Lister  var  eens- 
lydende,  dog  med  den  Modification,  at  Zytphen  Adeler 
istedetfor  sit  Navn  havde  anført  en  Anden,  medens  Mini- 
steren, istedetfor  denne,  havde  sat  Zytphen  Adelers  Navn. 
Han  blev  saaledes  Medlem  af  Udvalget.  Med  Hensyn  til 
de  Forandringer,  Zytphen  Adeler  ønskede  foretagne  i  Høi- 
skolens  Virksomhed,  havde  han  lidet  eller  intet  Held  med 
sig.  Det  var  derfor  hans  Beslutning,  hvis  han  havde  levet, 
at  udtræde  af  Udvalget. 

Arbeidercommissionen.  —  I  den  ifølge  kgl.  Resolution 
af  20.  Septbr.  1875  til  Undersøgelse  af  Arbeiderforholdene  i 
Danmark  nedsatte  Commission  havde  Regeringen  valgt 
Zytphen  Adeler  som  Medlem.  Da  Commissionens  Sammen- 
sætning,  efter  Zytphen  Adelers  Anskuelse,  led  af  væsentlige 

Mangler,  havde  han  nogen  Betænkelighed  ved  at  modtage 
Valget.  1  det  første  foreløbige  Møde,  som  Commissionen 
afholdt,  udtalte  han  derfor  strax,  at  han  maatte  giøre  sin 
Forbliven  afhængig  af,  at  han  ikke  blev  den  eneste  Landmand 
i  Commissionen,  da  mange  af  de  Spørgsmaal,  der  forelaae  til 
Behandling,  vilde  berøre  Forholdene  paa  Landet,  og  at  han 
derfor  ikke,  som  "eneste  tilstedeværende  Landmand,  saae  sig 
istand  til  at  bære  Ansvaret  for  Afgiørelsen.  Han  maatte 
endvidere  i  høi  Grad  beklage,  at,  da  der  dog  var  Tale  om 
Ordningen  af  Forholdet  imellem  Arbeidsgiver  og  Arbeids- 
tager,  den  sidste  Categori  kun  var  repræsenteret  af  en  eneste 
Person,  en  Possementmagersvend  fra  Kjøbenhavn,  og  at  der 
ikke  fandtes  nogen  Arbeider  fra  Landet. 

Ved  Commissionens  næste  Møde  delte  den  sig  i  5  Udvalg, 
hvoraf  Zytphen  Adeler  blev  Medlem  af,  og  Formand  for,  det 
2det  og  5te.  Det  2det  Udvalg  bestod  saaledes  af:  Zytphen 
Adeler,  Stiftsphysicus  Krebs  og  Bureauchef  Falbe- Hansen', 
og  dets  Opgave  var  fornemmeligt  at  beskjæftige  sig  med 
Arbeiderforholdene  paa  Landet.  I  dette  Møde  stillede  Zytphen 
Adeler  det  Forslag,  at  der  i  Commissionen  endnu  skulde  op- 
tages: en  Godseier,  en  Gaardmand,  en  Boelsmand  og  to 
Landarbeidere.  Commissionen  syntes  nødig  at  ville  gaa  ind 
herpaa,  men  det  blev  dog  vedtaget,  at  ethvert  Udvalg  be- 
myndigedes til  at  tilkalde  Medlemmer  udenfor  Commissionen, 
og  i  sin  Tid  at  indstille  disse,  dog  at  Indkaldelse  i  Commis- 
sionen giøres   afhængig  af  Ministerens   Indvilligelse. 

Da  Landbo-Udvalget  (Nr.  2)  traadte  sammen  fastholdt 
Zytphen  Adeler  sit  ovennævnte,  i  den  samlede  Commission 
giorte,  Forslag,  og  da  Krebs  og  Falbe-Hansen  vare  enige  med 
ham  heri,  formaaede  dette  Udvalg  Godseier  Ingerslev, 
Marselisborg,  Gaardeier,  Folkethingsmand  Jens  Busk  fra  Aars, 
Boelsmand,  Landsthingsmand  S.  Pedersen  af  Jetsmark, 
Huusmand  Anders  Pedersen  af  Aunslev  (Fyen)  og  Huusmand 
Christiansen  af  Søndersted  (Sjælland)  til  at  indtræde  i  Ud- 
valget. 

Zytphen  Adelers  Virksomhed  i  Commissionen,  og  hans 
Anskuelse  og  Mening  om  de  Sager  der  forhandledes,  sees  ikke 

af  Commissionens  Betænkning,  fordi,  som  det  i  denne  anføres, 
hans  Sygdom  og  paafølgende  Død  indtraadte  paa  det  Tidspunct, 
da  de  afsluttende  Møder  bleve  afholdte,  nemlig  i  Maanederne 
fra  Februar  til  April  1877;  men  at  han  ogsaa  her  fuldstændig 
og  tilfredsstillende  udførte  sit  Hverv,  og  med  Indsigt  og  Dyg- 
tighed hævdet  sin  Plads,  fremgaar  klart  af  følgende  Ud- 
talelse af  Commissionen  (fra  Betænkningen  Pag.   IX). 

»Forinden  disse  Møder  (de  ovenfor  omtalte)  begyndte, 
var  den  Sygdom  allerede  indtraadt,  af  hvilken  Commis- 
sionens Medlem,  Baron  Zytphen  Adeler  senere  bortkaldtes 
ved  Døden,  og  dette  Medlem,  der  havde  haft  en  meget 
væsenlig  Andeel  navnlig  i  det  andet  Udvalgs  Arbeider, 
kom  saaledes  ikke  til  at  deeltage  i  de  i  den  samlede  Commis- 
sion  ved  denne  Leilighed  førte  Forhandlinger.  Da  han 
saaledes  ikke  har  haft  Indflydelse  paa  den  endelige  Affattelse 
af  nogen  Deel  af  Commissionens  Betænkning,  har  hans 
Stilling  til  samme  kun  paa  et  ganske  enkelt  Punct  kunne 
angives.  Det  maa  derfor  bemærkes,  at  den  Omstændighed, 
at  Commissionen  saaledes  berøvedes  dette  Medlems  Med- 
virkning, inden  de  vedkommende  Udvalgs-Arbeider  vare 
afsluttede,  har  medført,  at  forskjellige  Spørgsmaal,  Landbo- 
forholdene vedrørende,  der  ellers  vilde  være  tagne  under 
Overveielse  (om  hvorvidt  Staten  bør  understøtte  Huus- 
fliden,  om  det  er  hensigtsmæssigt  at  søge  Selveiendom  udbredt 
blandt  Huusmændene,  og  om  Udvandring)  ikke  have  kunnet 
finde  en  tilfredsstillende  Behandling,  saaledes,  at  man  har 
seet  sig  nødsaget  til  at  lade  disse  Spørgsmaal  uomtalte«. 

Brandassuranceselskabet  Danmark.  —  Zytphen  Adeler 
var  Formand  for  dette  Selskabs  Bestyrelsesraad  i  flere  Aar, 
til  han  nedlagde  denne  Post.  Zytphen  Adeler  var  dernæst 
Medlem  af  den  Comitee,  der  i  1869  blev  dannet  til  Mod- 
tagelsen af  Medlemmerne  af  arkæologiske  Congres.  Han 
lod  i  denne  Anledning  de  smukkeste  Stykker  af  sin  Oldsags- 
samling  paa  Dragsholm  flytte  til  Kjøbenhavn.  Den  lærde 
franske  Arkæolog  Quatrefages,  omtaler  ogsaa  disse  i  sin  Be- 
retning om  dette  Møde  (Revue  des  deux  mondes  15.  April  1870). 

Da  Rosenørn-Lehn,  Guldborgland,  opfordrede  sine  Stands- 
fæller  til,  efter  Conferentsraad  Thomsens  Død,  at  kjøbe  hans 
Myntsamling  og  saaledes  bevare  den  for  Landet,  ydede  Zytphen 
Adeler  ogsaa  sin   Part  1,000   Kroner. 

Zytphen  Adeler  var  desuden  Medlem  af  mange  til  forskjel- 
lige  Tider,  i  særlig  Anledning,  nedsatte  Udvalg,  og  det  tør  vist- 
nok siges  med  Sikkerhed,  at  ingen  af  alle  de  Mænd,  med  hvilke 
han  i  de  forskjellige  Foreninger  og  Udvalg  samvirkede,  kan 
give  ham  andet  Vidnesbyrd  end,  at  han  fuldkommen  ud- 
fyldte sin  Plads,  og  at  han  med  Iver  og  Interesse  behandlede 
og  omfattede  de  foreliggende  Sager,  samt  at  han  altid  var 
beredvillig  til  Offer  for  Alt,  hvad  der  sigtede  til  det  almene 
Vels  Fremme. 


,Han   vilde  have  fort  os  ind  i  engelske  Tilstande" 

N.    J.    LARSEN. 


III. 

NAAR  Zytphen  Adeler  i  flere  Aar,  efterat  han  havde  til- 
traadt  Baroniet,  afholdt  sig  fra  al  politisk  Virksomhed, 
med  Undtagelse  af  en  meget  kort  Periode,  da  han,  ifølge 
Godseierklassens  Valg,  indtog  en  Plads  som  Suppleant  i 
den  sidste  Stænderforsamling  i  Roskilde,  var  dette  ingen- 
lunde grundet  i  Mangel  paa  Interesse  for  de  offentlige  An- 
liggender, men  foranlediget  ved,  at  han,  som  forhen  omtalt, 
maatte  concentrere  hele  sin  Opmærksomhed  og  Virkekraft 
paa  at  indsamle  Erfaring  og  forøge  sine  Kundskaber  i  Gods- 
bestyrelse og  Landøeconomie,  deels  for  selv  at  træffe  det  Rette, 
deels  for  at  kunne  veilede  Andre  i  den  omfangsrige  og  for- 
skelligartede Virkekreds,  der  laae  for  ham. 

Da  Godseierforeningen  stiftedes  den  20.  Juni  1843,  ind- 
traadte  Zytphen  Adeler  som  Medlem,  og  vedblev  at  være 
Medlem  til  sin   Død.     I   den  første  Periode  af  sin  Tilværelse 

indskrænkede   Foreningen  sig  til   Discusionerne  paa  General- 
forsamlingen, senere  optog  den  en  større  politisk  Virksomhed. 

Det  med  Stænderinstitutionen  vakte  politiske  Liv  frem- 
kaldte ogsaa  Foreningsforsøg  i  Bondestanden,  der,  i  Aaret 
1840,  viste  sig  i  Dannelsen  af  saakaldte  Låndcommun al- 
foreninger,  hvis  Medlemmer  udelukkende  bestode  af  Bønder. 
Denne  sociale  Bevægelse  var  dog,  med  Undtagelse  af  et 
enkelt  Sted  —  Holbæk  Amt  —  uden  stor  Betydning  og  saa 
temmelig  resultatløs,  den  er  derfor  kun  forsaavidt  af  hi- 
storisk Interesse,  som  den  dannede  Udgangspunktet  for  en 
senere  Partidannelse,  der  fremtraadte  under  Navnet:  »Bonde- 
vennernes Selskab«,  som  har  spillet  en  saa  stor  Rolle  i  vor 
constitutionelle  Udvikling. 

De  tvende  Stænderdeputerede  Kammerraad  Drewsen  og 
Overretsprocurator  Balthazar  Christensen  udstedte,  under 
4.  Febr.  1846,  en  Indbydelse  til  de  hidtil  adspredte  Kræfter 
om  at  samles  i  een  Forening,  og  den  15.  Juli  samme  Aar 
constitueredes  »Bondevennernes  Selskab«,  dets  første  Be- 
styrelse bestod  af  nævnte  Stænderdeputerede  samt  Skole- 
lærer Gleerup,  Kapitain  Jespersen  paa  Grønnebjerggaard, 
Høiesteretsadvocat  Lehmann,  Etatsraad  Povelsen  og  Kapi- 
tain A.   F.  Tscherning. 

Opfordringen  til  at  indtræde  i  Selskabet  var  vel  for- 
nemmelig stillet  til  Bondestanden,  men  man  henvendte  sig 
tillige  til  alle  Bondestandens  og  Fædrelandets  Venner  om 
at  tiltræde  Programmet  og  virke  for  dets  Gjennemførelse. 
»Jeg«,  siger  Zytphen  Adeler  i  sine  Erindringer,  »indmeldte 
mig  i  Selskabet,  først  og  fremmest  tilskyndet  hertil  af  min 
Overbeviisning  om,  at  Godseier  og  Bonde  have  de  samme 
Interesser  saavel  i  social  som  politisk  Henseende,  dernæst 
fordi  jeg  forudsaa,  at  den  vakte  Bevægelse  vilde  faae  et  stort 
Omfang   og   muligviis   i   enkelte    Retninger   gaa   for   vidt. 

Det  er  nemlig  min  Anskuelse,  at  naar  en  Folkebevægelse 
i  et  eller  andet  Øjemed  reiser  sig  i  Landet,  da  er  det  praktisk 
rigtigt,  at  de  konservative  Kræfter  søge  at  faa  Indflydelse 
paa  disse  Strømninger.  Hvis  mange  af  mine  Standsfæller 
havde  fulgt  mit  Exempel,   havde  vi  tonet  Flag  for  OfTentlig- 

4* 

heden  som  dem,  der  i  en  lang  Aarrække  havde  vist  sig  som 
sande  Venner  af  Bondestanden.  Som  Medlemmer  af  Sel- 
skabet havde  desuden  dets  Bestyrelse  været  nødsaget  til 
at  meddele  os  alle  Circulairer  og  hvad  der  ellers  rørte  sig 
i  Selskabet,  ligesom  ogsaa  Godseierne,  ved  personlig  at  møde 
til  Forsamlinger  af  Selskabets  Medlemmer,  kunde  have 
søgt   at   imødegaa    Vildfarelser   og   mulige    Udskeielser«. 

Af  Selskabets  oprindelige  Program  anfører  Zytphen 
Adeler  nedenstaaende  vigtigste  Puncter,  hvoraf  det  vistnok 
vil  sees,  at  han,  uden  at  træde  conservative  Principer  for 
nær,  kunde  virke  for  Opnaaelsen  af  de  deri  givne  Formaal: 

1.  Bondestandens  Mangel  paa  høiere  Aandsdannelse  maa 
giøre  det  til  en  Pligt  for  Staten  ikke  blot  ved  Forbed- 
ringer i  det  almindelige  Skolevæsen  at  giøre  dette  mere 
frugtbringende  for  Aandens  Udvikling  og  Livets  Behov, 
men  ogsaa  at  skaffe  Bondestanden  en  nogenlunde  billig 
Adgang  til  en  Underviisning,  der  gaar  ud  over  det  nød- 
tørftige  Maal,  som  det  tvungne  Skolevæsen  frembyder. 

2.  Indførelsen  af  almindelig  Værnepligt. 

3.  Bondestandens  Ligestillelse  i  borgerlig  Henseende  saa  at 
det  kunde  bringes  derhen,  at  Bønderne  ligesom  alle  andre 
Statsborgere  kunde  komme  til  at  staae  under  selvvalgte 
eller  af  Staten  beskikkede  Ombudsmænd,  og  at  Gods- 
væsenet indskrænkes  til  et  blot  Eiendomsforhold,  hvor- 
ved Uligheden  i  Landcommunernes  Beskatning  vilde 
bortfalde. 

4.  En  velordnet  ligelig  Næringsfrihed  for  Kjøbstad  og  Land. 

5.  Omsorg  for  Husmandsklassen. 

6.  Fæsteforholdenes  Ordning  og  Bøndergodsets  Overgang 
til  Selveiendom.  Selskabet  haaber  at  kunne  erholde 
en  gavnlig  Indflydelse  paa  den  offentlige  Mening  og  der- 
igjennem  paa  Stænderne  og  Regjeringen,  ligesom  det 
vil  benytte  enhver  sig  frembydende  Leilighed  til  op- 
muntrende og  veiledende  at  understøtte  Bøndernes 
Stræben  efter  ved  egne  Kræfter  at  erholde  Selvejendom«. 
Det  varede  imidlertid  ikke  ret  længe,  inden  Agitationen 

i   Bondestanden  gik  langt  ud  over   Programmets   Grændser, 

idet  Lederne  rejste  en  stærk  Opposition  imod  Lehnsbesiddere 
og  Godseiere,  hvilket  vakte  en  bitter  Stemning  i  Bonde- 
standen imod  disse,  ligesom  Partiet  ogsaa  søgte  at  sætte 
»Fæstetvangsloven«  igjennem.  »Da  mineStandsfæller«,  siger 
Zytphen  Adeler,  »desværre  ikke  opfattede  Sagen  som  jeg, 
nemlig  fra  Begyndelsen  af  at  deeltage  i  den  politiske  Bevægelse 
for  at  faa  Indflydelse  paa  dens  Gang,  og  jeg  saae,  at  jeg  ene 
Intet  kunde  udrette,  udtraadte  jeg  af  Selskabet.  Senere- 
hen —  men  for  silde  -  -  udtalte  imidlertid  Flere  for  mig,  at 
de  fortrøde  ikke  at  have  fulgt  mit   Exempel«. 

Efterat  Grundloven  af  5.  Juni  1849  var  emaneret,  til- 
tog Bevægelsen  i  Bondestanden  mere  og  mere,  og  da  Gods- 
eierforeningen,  hvoraf  Zytphen  Adeler  var  Medlem,  ikke 
optraadte  med  Kraft  imod  Agitationen,  jnen  indtog  en  mere 
tilbageholdende  Stilling  som  organiseret  Midtpunkt  for  Gods- 
eierstanden,  besluttede  nogle  yngre  Medlemmer  af  denne 
at  danne  et  politisk  Parti  der,  den  16.  Decbr.  1850,  da  stiftedes 
under  Navnet  »Grundeierforeningen«.  Foreningens  Formaal 
var,  foruden  at  bidrage  til  en  human  og  for  alle  Samfunds- 
klasser velgjørende  Udvikling  af  Grundloven,  tillige  at  frem- 
kalde Selveiendom  ad  Frivillighedens  Vei,  og  hertil  maatte 
de  i  Foreningen  indtrædende  Besiddere  eller  Eiere  af  Fæste- 
gods forpligte  sig.  Uagtet  Zytphen  Adeler  bifaldt  For- 
eningens almindelige  Formaal,  vægrede  han  sig  dog  mod 
at  indtræde  i  den,  efterdi  han,  navnlig  med  Hensyn  til  Salget 
af  det  Baroniet  tilhørende  Fæstegods,  ikke  kunde  eller  vilde 
paatage  sig  nogensomhelst  Forpligtelse,  men  forbeholde 
sig  fuld  Handlefrihed.  Herfor  angiver  han  følgende  Grunde: 
»Skjøndt  de  Forbedringer,  jeg  tidlig  havde  indført  i  Gods- 
bestyrelsen, saasom  Ophævelsen  af  Hoveriet,  Eftergivelse 
af  Restancer,  Understøttelse  til  vindskibelige  og  fattige 
Fæstere,  havde  baaret  gode  Frugter,  var  dog  den  økonomiske 
Tilstand  for  Baroniets  Fæstere  af  en  saadan  Beskaffenhed, 
at  de  ikke  vilde  have  været  istand  til  at  kjøbe  deres  Gaarde, 
medmindre  jeg  havde  reduceret  Salgsprisen  ganske  betyde- 
ligt i  Forhold  til  deres  daværende  Værdi,  og  endnu  mere 
i  Forhold  til  den  fremtidige  Værdi  af  Landeiendomme,  som 

de  gode  Konjuncturer  og  det  fremadskridende  Landbrug 
stillede  i  Udsigt.  Ganske  vist  erkjender  jeg  Selveiendoms 
Fortrin  fremfor  Fæste,  men  jeg  ansaae  mig  ikke  beføjet  til, 
af  Hensyn  til  en  stærk  Agitation,  at  tilsidesætte  mine  og 
eventuelle  Efterkommeres  Interesser  ved  at  gjøre  OrTre, 
der  kun  kunde  komme  den  nuværende  Slægt  til  gode.  At 
denne  min  Anskuelse  i  høi  Grad  har  forøget  Baroniets  Ind- 
tægter, uden  i  nogensomhelst  Maade  at  have  forringet  Bonde- 
standens Vilkaar,  vil  man  erfare  af  de  foran  opgivne  Priser, 
jeg  med  god  Villie  har  faaet  af  Fæsterne,  sammenholdt  med 
de  Priser,  hvortil  de  i  hin  Forening  værende  salgsberedvillige 
Godsejere  gjorde  Tilbud«.  Skjøndt  saaledes  ikke  Medlem 
af  Grundeierforeningen  udtaler  Zytphen  Adeler  dog  sin 
Erkjendelse  af,  at  det  var  den  første  Forening  heri  Landet, 
der,  igjennem  Pressen,  søgte  at  udbrede  Klarhed  og  rigtig 
Opfattelse,  navnlig  af  Landboforholdene;  ligesom  den  ogsaa 
utvetydig  vedkjendte  sig  den  Sandhed,  der  længere  hen  i 
Tiden  blev  den  Grundtanke,  hvorpaa  10.  Octoberforeningen 
dannedes. 

Paa  Grund  af  Zytphen  Adelers  Utilbøielighed  til  at  sælge 
Fæstegods  rettedes  der  af  Bondevennernes  Parti  en  meget 
stærk  Agitation  imod  ham,  og  han  figurerede  jevnlig  i  Partiets 
Presse  som  en  Fjende  af  Bondestanden;  desuagtet  lod  han 
sig,  ligesaalidt  som  saamange  andre  paa  lige  Maade  behandlede 
Godseiere,  paavirke  af  denne  Medfart,  men  vedblev  stedse 
ufortrødent  at  virke  for  Baroniets  Opkomst  og  dets  Beboeres 
Velvære. 

Da  det  imidlertid  i  Aaret  1856  var  kommen  saavidt, 
at  den  bekjendte:  »motiverede  Dagsorden«,  der  indeholdt 
principielt  Tvangsafløsning  af  Fæsteforholdet,  blev  vedtaget 
af  Rigsdagens  tvende  Afdelinger,  medunderskrev  Zytphen 
Adeler  den  Protest,  som  af  en  Deputation,  med  Kammerherre 
P.  B.  Scavenius  som  Ordfører,  blev  overrakt  Kong  Frederik 
VIL,  og  senere  indmeldte  han  sig  som  Medlem  i  den  derpaa 
dannede  Forening :  »de  forenede  Godseiere«,  hvis  Formand 
Kammerherre  Scavenius  blev.  »Komiteen  for  »de  forenede 
Godseiere««,  siger  Zytphen  Adeler,  »virkede  igjennem  Pressen 

til  Oplysning  om  Godsejernes  politiske  Stilling  og  deres 
humane  Godsbestyrelse,  samt  til  den  rette  og  correkte  Op- 
fattelse af  conservative  Interesser,  under  Udviklingen  af 
den  givne  constitutionelle  Samfunds  Tilstand,  og  det  bør 
vistnok  for  en  stor  Deel  tilskrives  disse  Bestræbelser,  der 
bleve  understøttede  af  den,  ved  en  roligere  Betragtning, 
indvundne  Erfaring,  at  Bondestanden  fik  et  klarere  Begreb 
om  dens  Stilling  i  Almindelighed  og  dens  Forhold  til  Gods- 
eierstanden.  En  Kjendsgjerning  er  det  imidlertid,  at  den 
stærke  og  bittre  Kamp,  der  i  flere  Aar  var  bleven  ført  imellem 
Godseierne  paa  den  ene  Side  og  Bondevennernes  Selskab 
paa  den  anden,  lidt  efter  lidt  var  bleven  afløst  af  en  fredelig 
Stemning  i  selve  Bondestanden,  ligesom  ogsaa  dens  Førere 
syntes  at  blive  mere  og  mere  tilgængelige  for  den  Sandhed, 
at  de  større  og  mindre  Landeiendomsbesidderes  sociale  og 
politiske  Interesser  var  solidariske.  Hvad  der  sikkerlig  ogsaa 
bidrog  til  at  berolige  Gemytterne,  var  de  gode  Conjuncturer 
for  Landmanden,  der  gav  Fæsterne  Midler  til  at  kjøbe  deres 
Gaarde  paa  de  billige  Vilkaar,  en  meget  stor  Deel  Godseiere 
tilbød.« 

Rigtigheden  af  Zytphen  Adelers  Opfattelse  af  den  poli- 
tiske Situation  paa  dette  Omraade,  viste  sig  tydelig  derved, 
at  »Bondevenneselskabet«  ophørte  paa  dette  Tidspunkt, 
og  den  ene  af  Bestyrerne,  I.  A.  Hansen,  stiftede  en  ny  For- 
ening (Venstre)  under  Navn  af  5.  Juni  Folkeforeningen, 
hvis  Program  og  hele  politiske  Optræden  var  langt  mere 
moderat  end  det  hidtidige  Bondevenneselskabs.  At  be- 
nytte denne  Stemning  og  hidføre  en  Forening  og  fremtidig 
politisk  Samarbeiden  imellem  de  større  og  mindre  Land- 
eiendomsbesiddere  ansaae  Zytphen  Adeler  for  en  Pligt,  der 
paahvilede  dem,  som  i  mange  Aar,  under  de  mest  stormfulde 
Tidsforhold,  ikke  et  Øjeblik  havde  opgivet  Tanken  og  Haabet 
om,  at  et  saadant  Omslag  vilde  indtræde  og  maatte  indtræde, 
forsaavidt  vor  Frihedsudvikling,  under  de  Vanskeligheder 
en  temmelig  udstrakt  Valglov  frembød,  skulde  kunne  holdes 
i   et  roligt  Spor  til    Held  for  det   hele  Samfund. 

Zytphen   Adeler    indsaae    og    følte    Nødvendigheden    af 

denne  Opgaves  Løsning,  og  da  den  bestandig  havde  været 
hans  politiske  Livs  Grundtanke,  saa  tog  han  ikke  i  Betænk- 
ning at  ombytte  sit  landlige,  rolige  Ophold  paa  Dragsholm 
med  det  bevægede  politiske  Liv  i  Hovedstaden,  en  Beslut- 
ning, der  i  Særdeleshed  bestyrkedes  ved  hans  Overbeviisning 
om,  at  de  frisindede  Anskuelser  og  de  Principer,  der  havde 
afpræget  sig  i  hans  private  og  offentlige  Liv,  indenfor  Amtets 
Grændser,  nu,  da  Bondestanden  var  falden  noget  mere  i  Ro, 
havde  fremkaldt  denne  Stands  Tillid  til  ham,  ogsaa  i  poli- 
tisk Henseende. 

Da  han  fandt  det  patriotisk  at  concentrere  Kræfterne 
paa  at  bevare  Slesvigs  Forbindelse  med  Kongeriget,  ind- 
meldte han  sig  som  Medlem  i  den  i  dette  Øjemed  stiftede 
»Dannevirkeforening«;  denne  gjorde  imidlertid  ikke  stor 
Fremgang,  og  Zytphen  Adeler  anfører  dette  Moment  i  hans 
politiske  Liv,  fordi  det  især  var  ved  denne  Forenings  Møder, 
han  blev  opfordret  til  at  deltage  i  Politikken,  navnlig 
af    Baron    Blixen    Finecke   og    Grev    Bernstorff   til    Kattrup. 

Den  14.  Juni  1861  stillede  han  sig  som  Candidat  til  Folke- 
thinget  ved  Valget  i  Nykjøbing  (Odsherred)  Holbæk  Amts 
5.  Kreds  imod  den  af  det  national-liberale  Parti  anbefalede 
Modcandidat,  Assessor  Rimestad,  der  seirede  med  676  St., 
medens  Zytphen  Adeler  havde  482  St. 

Uagtet  Slesvig  ved  Freden  i  Wien  den  30.  October  1864 
var  bleven  skilt  fra  Danmark,  vedblev  dog  den  for  begge 
Landsdeles  fælles  Forfatning  af  18.  Nov.  1863  at  bestaae 
som  Rigsraad,  samtidig  med  den  særlige  Forfatning  for  Konge- 
riget. Under  30.  Mai  1865  blev  der  foranstaltet  nye  Valg  til 
dette  Rigsraad,  og,  efter  forudgaaet  Opfordring  fra  37  Bønder 
og  mindre  Landeiendomsbesiddere  i  Holbæk  Amt,  stillede 
Zytphen  Adeler  sig  til  Valg  i  Holbæk  Amts  4.  Valgkreds  til 
Rigsraadets  Folkething.  Hans  Modcandidat  var  Capitain 
Dons,  Eier  af  Daurupgaard.  Zytphen  Adeler  seirede  med 
et  Overtal  af  319  St.  og  indtog  saaledes  første  Gang  sin  Plads 
i   Rigsdagen. 

Da  Cand.  phil.  Jacob  Scavenius,  en  Søn  af  den  forhen 
omtalte    Kammerherre    P.    B.    Scavenius    til    Gjorslev,    paa 

samme  Tid  var  bleven  valgt  i  Præstø  Amts  1.  Valgkreds, 
saa  meldte  Zytphen  Adeler  og  Scavenius  sig  strax  ind  i  Folke- 
thingets  Venstre,  der  fornemmelig  bestod  af  Medlemmer  af 
Bondestanden  og  Førerne  for  det  tidligere  existerende  »Bonde- 
venneparti«,  og  da  Venstre  var  meget  tilfreds  over  at  faa 
en  Lehnsbesidder  og  en  tilkommende  større  Godseier  i  sin 
Midte,  bleve  de  begge  strax  valgte  som  Medlemmer  af  den  Be- 
styrelse, der,    under  Rigsraadsforhandlingerne,  ledede  Partiet. 

Zytphen  Adeler  bemærker  her  :  »Til  bedre  Forstaaelse 
af  min  Stilling  i  dette  Parti  maa  jeg  anføre,  at  for  Venstre- 
grupperne saavel  i  Folke-  som  Landsthinget  gjælde  den 
Regel,  at  ethvert  Medlem  vel  i  det  Væsentlige  maatte  dele 
Partiets  Anskuelser,  men  dette  udelukkede  paa  ingen  Maade, 
at  et  Medlem  i  enkelte,  selv  i  flere  Sager,  kunde  i  Thingene 
stemme  efter  sin  Overbeviisning  imod  Partiet;  men  det  var 
en  ufravigelig  Betingelse,  at  en  saadan  afvigende  Stemme- 
givning  forud  skulde  anmeldes  i  Partimøderne«. 

Venstre  ønskede  at  beholde  Grundloven  af  5.  Juni  1849, 
med  de  Modificationer  Fællesforfatningens  Ophævelse  maatte 
medføre,  man  meente,  at  naar  Slesvig  tilligemed  Holsten  og 
Lauenborg  vare  afstaaede  til  Preusen,  maatte  Rigsraadet 
af  sig  selv  ophøre,  og  de  hidtil  under  samme  henhørende  Fælles- 
sager  atter  indsættes  i  5.  Junigrundloven,  dog  med  en  For- 
andring i  Landsthingets  Sammensætning,  hvortil  Venstre 
ikke  var  utilbøielig. 

Ministeriet  Bluhme  (fra  11.  Juli  1864  til  7.  November 
1865)  lod  imidlertid  begge  Forfatninger  bestaae,  og  for- 
handlede samtidig  om  Rigsraadets  Ophør  og  Omdannelsen 
af  5.  Junigrundloven,  navnlig  med  Hensyn  til  Landsthingets 
Sammensætning.  Det  lykkedes  imidlertid  ikke  Ministeriet 
at  blive  enig  med  de  2  Repræsentationer:  Rigsraad  og  Rigs- 
dag, og  Følgen  heraf  var  Nedsættelsen  af  et  Fælledsudvalg, 
bestaaende  af  30  Medlemmer.  Venstre  valgte  til  dette  Ud- 
valg, blandt  Andre,   Zytphen  Adeler. 

»Under  Forhandlingerne«  —  meddeler  Zytphen  Adeler  - 
»viste  det  sig  snart,  at  der  var  16  Medlemmer  —  altsaa  Majo- 
riteten —  der  vare  tilbøielige  til  at  slutte  sig  om  et  Forslag, 

der  havde  Udsigt  til  at  blive  vedtaget  af  de  tvende  Repræsen- 
tationer. Motiverne,  der  sammenknyttede  disse  Mænd,  vare 
forskjellige;  en  Deel  Landsthingsmænd,  navnlig  af  Godseier- 
klassen,  fulgte  Lehnsgreve  Frijs  Frijsenborg,  og  Venstre, 
samt  den  grundtvigianske  Gruppe,  gik  ogsaa  med  af  den 
negative  Grund,  at  disse  to  Fractioner  ikke  vilde  slutte  sig 
til  de  National-Liberale.  Efter  at  have  været  sammen  i 
flere  Møder,  hvor  der  naturligviis  førtes  en  meget  livlig  Dis- 
cussion,  blev  man  enig  om  alle  Puncter  i  det  ny  Udkast  til 
en  Forfatning,  paa  Eet  nær,  nemlig  Spørgsmaalet  om  Konge- 
valgte som  Medlemmer  af  det  eventuelle  Landsthing.  Gods- 
eier  Estrup  holdt  en  udmærket  Tale  imod  Principet:  Konge- 
valgte, hvilket  han  udviklede  med  den  ham  egne  Klarhed  og 
Skarpsindighed,  han  endte  imidlertid  sin  Tale  omtrent  med 
følgende  Ord:  »men  jeg  har  været  længe  nok  i  Repræsen- 
tationen for  at  lære  og  indsee  Nødvendigheden  af  i  visse 
vigtige  Tilfælde  at  opgive  Principer,  derfor  stemmer  jeg  for 
Kongevalgte«.  Dette  var  den  15.  Stemme,  der  sluttede  sig 
til  Forslaget,  og  der  manglede  nu  kun  een,  og  hvis  denne 
ikke  tilveiebragtes  vilde  Sammenholdet  briste,  og  det  Hele 
igjen  være  blevet  overgivet  til  det  Uvisse.  Gruppens  ene 
Medlem,  hvis  Stemme  skulde  erhverves,  var  Pastor  V.  Birke- 
dal. Han  frygtede  nemlig  for,  at  Baron  Carl  v.  Scheel-Plessen, 
dansk  Godseier  og  preussisk  Regeringspræsident  i  Slesvig  og 
Holsten,  kunde  blive  valgt  ind  i  Landsthinget.  Man  op- 
fordrede mig  til  at  forhandle  med  Birkedal,  for  at  faa  ham 
til  —  da  han  var  gaaet  ind  paa  de  øvrige  Puncter  i  Rege- 
ringsudkastet  —  ogsaa  at  stemme  for  Kongevalgte.  Jeg 
overtog  denne  vanskelige  Mission,  men  uagtet  jeg  blandt  andre 
Grunde  ogsaa  anførte  den:  at  Kongen  og  Ministeriet  visselig 
aldrig  vilde  foretage  et  saadant  Valg,  forblev  dog  Birkedal 
urokkelig;  endelig  nær  ved  at  opgive  Haabet  om  et  heldigt 
Resultat  spurgte  jeg  Birkedal,  om  han  vilde  stemme  for 
dette  Punct,  naar  hertil  føiedes  den  Betingelse  for  disse  Valg: 
at  Kongens  Udnævnelse  skeer  blandt  Mænd,  der  ere  eller  have 
været  valgte  Medlemmer  af  tidligere  eller  bestaaende  repræsen- 
tive  Forsamlinger  heri   Riget.    Herpaa  gik   Birkedal  ind,    da 


—  59  — 

Scheel-Plessen  aldrig  har  haft  Sæde  i  en  saadan  Forsamling. 
Saaledes  erhvervede  jeg  denne  ene  Stemme,  Udkastet  blev 
vedtaget  og  senere  antaget  af  de  2   Repræsentationer«. 

»I  Besiddelse  af  den  Tillidspost,  hvortil  Bondestanden 
i  Holbæk  Amts  1.  Kreds  havde  valgt  mig,  nemlig  som  Med- 
lem af  Rigsraadets  Folkething,  blev  det  min  Hovedopgave 
at  virkeliggjøre  den  Grundtanke,  som  altid  havde  besjælet 
mig,  nemlig  i  politisk  Henseende  at  sammenknytte  de  større 
og  mindre  Landeiendomsbesiddere  til  fælles  fredelig  og  gavn- 
lig Samvirken  i  Fædrelandets  og  Frihedens  Tjeneste.  Da 
Dønningerne  fra  de  stormfulde  Dage,  hvor  Agitationen  næsten 
udelukkende  rettedes  imod  Godseierne,  langt  fra  havde  lagt 
sig,  og  Bitterheden  navnlig  hos  Lehnsbesidderne  og  de  større 
Godseiere  endnu  var  stor,  var  den  Opgave,  jeg  havde  sat 
mig,  ikke  let  at  løse,  især  da  Forholdene  stillede  sig  saaledes, 
at  Tilnærmelsen  ikke  kunde  skee  ved  en  direkte  Henvendelse 
til  Bondestandens  egne  Repræsentanter  i  den  lovgivende 
Forsamling,  men  at  man  først  maatte  vinde  Førerne,  der,  som 
Saadanne,  vare  Gjenstand  for  Godseiernes  største  Uvillie. 
At  bringe  Godseierstandens  Tillidsmænd  og  Ledere  i  venlig 
Forstaaelse  med  deres  hidtil  værende  Contraparter  var  den 
første  og  vanskeligste  Deel  af  den  Gjerning,  der  skulde  udføres. 
Maaden,  hvorpaa  dette  skete,  var  følgende: 
Da  Cand.  polit.  J.Scavenius,  ligesom  jeg,  skyldte  Bonde- 
standen sit  Valg,  og  han,  som  forhen  omtalt,  tillige  med 
mig  var  indtraadt  i  Venstre,  foreslog  jeg  ham  i  Forening 
med  mig  at  indbyde  samtlige  »Venstremænd«  til  en  Middag 
i  Hotel  Phoenix.  Denne  blev  afholdt  15.  Septbr.  1865,  og 
ved  denne  Leilighed  blev  der  af  et  Medlem  af  Bondestanden 
udtalt  Ønsket  om.  i  politisk  Henseende,  at  virke  sammen 
med  Godseierne,  og  at  Bondestanden  agtede  at  gjøre  et  Skridt 
til  Opnaaelsen  heraf.  Dette  skete  ogsaa  den  10.  October 
s.  A.,  da  omtrent  30  Medlemmer  af  Folkethingets  Venstre 
indbøde  følgende  Godseiere  til  en  festlig  Sammenkomst  i 
Hotel  Phoenix:  Greve  Frijs- Frijsenborg,  Baron  Blixen  Finecke, 
Kammerherrerne  J.  Castenskjold,  Frederikslund,  J.  Neer- 
gaard   til    Svenstrup,    Wichfeld    til    Engestofte,    Heltzen    til 

Søegaard,  Skeel  til  Dronninglund,  Baron  Rosenkrantz  til 
Liselund,  Hofjægermestrene  Sehested  til  Broholm,  Carlsen 
til  Gammelkjøgegaard,  Griiner  til  Raunstrup,  Godseier  Estrup 
til  SkafTøgaard  og  mig.  —  Heltzen,  Carlsen,  Skeel  og  Rosen- 
krantz vare  forhindrede  i  at  være  tilstede.« 

Zytphen  Adeler  opfordrede  til  Enighed  og  Sammenhold 
i  Landbostanden,  og  fremhævede,  at  ligesom  Godseierne  og 
Bondestanden  i  de  hjemlige  Forhold,  i  det  praktiske  Liv 
kom  hinanden  imøde  med  Tillid  og  Velvillie,  saaledes  burde 
de  ogsaa  i  det  offentlige,  politiske  Liv  nære  de  samme  Følelser. 
I  A.  Hansen,  der  ikke  alene  af  Indbyderne  var  valgt  til  paa 
deres  Vegne  at  optræde  som  Vært,  men  som  ogsaa  beklædte 
Dirigentpladsen,  udtalte  sig  om  Alt,  hvorom  de  tvende  Stænder 
Godseiere  og  Bønder  vare  enige,  og  haabede,  at  man  frem- 
tidig vilde  betragte  hinandens  Stræben  og  Virken  med  Imøde- 
kommenhed og  Tiltro,  og  ansaae  denne  Sammenkomst  som  en 
Haand,  man  rakte  Godseierne.  Greve  Frijs- Frijsenborg,  kort 
efter  Conseilpræsident,  takkede  paa  Gjæsternes  Vegne  for 
Indbydelsen  til  denne  festlige  Sammenkomst.  »Vi  have«, 
sagde  han,  »hilset  den  med  Glæde,  fordi  der  ved  den  er  skeet 
en  Tilnærmelse  mellem  de  forskjellige  Led  af  Landbostanden, 
og  fordi  vi  i  denne  Tilnærmelse  see  det  bedste  Værn  for  en 
lykkelig  Fremtid  for  vort  Fædreland«. 

Tilnærmelsen  var  skeet  og  Hovedformaaiet  for  en  frem- 
tidig Samvirken,  nemlig  i  at  befordre  Velvillie  og  gjensidig 
Tiltro  imellem  de  større  og  mindre  Landeiendomsbesiddere, 
var  herved  givet.  Hvad  mange  havde  anseet  for  en  Umu- 
lighed, var  bleven  en  Mulighed.  Det  gjaldt  nu  om  at  slaae 
Ordet  fast  i  Gjerning,  at  danne  en  Form  for  Virksomheden 
udad,  og  at  bringe  Indholdet  af  samme  saavidt  muligt  i  Over- 
ensstemmelse med  de  hidtil  imod  hinanden  kæmpende  Partiers 
Anskuelser,  da  en  gjensidig  Moderation  i  disse  var  en  uund- 
gaaelig  Betingelse  for  en  fremtidig  frugtbar  Samvirken. 

I  denne  Hensigt  indbød  Zytphen  Adeler  34,  paa  en  enkelt 
Undtagelse  nær,  alle  Medlemmer  af  Rigsraadet  eller  Rigs- 
dagens Folkething,  til  et  constituerende  Møde  i  Hotel  Phoenix 

den  21.  November  1865,  hvor  da  Foreningens  Navn  og  For- 
maal  blev  vedtaget,  samt  Regler  for  Valget  af  Bestyrelse. 

»Det  var  mig«,  siger  Zytphen  Adeler, »  yderst  magt- 
paaliggende  at  samle  i  Overbestyrelsen,  og  saaledes  knytte 
til  Foreningen,  ikke  alene  Venstres  (Bondevennernes)  3  ind- 
flydelsesrigeste Førere:  Alberti,  I.  A.  Hansen  og  Frølund, 
men  ogsaa  Formanden  for  de  bestaaende  Foreninger  af  Gods- 
eiere,  saameget  mere  som  den  Personlighed,  i  hvem  dette 
Formandskab  i  en  lang  Aarrække  var  repræsenteret,  nemlig 
Kammerherre  P.  B.  Scavenius  til  Gjorslev,  med  Rette  blev 
anseet  som  den,  der  nød  den  danske  Godseierstands  ube- 
tingede Tillid.  Med  sit  skarpe  og  sikkre  Blik  havde  Scavenius 
strax  indseet  Nytten  og  Betydningen  af  en  slig  Forening  af 
Landbostandens  forskjellige  Elementer  som  en  ønskelig  Af- 
slutning paa  de  lange  og  -haarde  Kampe  og  som  et  sikkert 
Værn  for  en  rolig  Udvikling.  Han  gav  derfor  strax  sin  Ind- 
villigelse i  at  tiltræde  Overbestyrelsen.  Kammerherre  Neer- 
gaard til  Svenstrup,  der  ogsaa  havde  megen  Anseelse  i  Gods- 
eierstanden,  og  som  tillige  var  Medlem  af  Bestyrelsen  for  »de 
forenede  Godseiere«,  erklærede  sig  ogsaa  villig  til  at  indtræde 
i  Tiendeoctoberforeningens  Overbestyrelse,  der  saaledes  kom 
til  at  bestaa  af:  Overretsprocurator  Alberti,  Skoleinspecteur 
Frølund,  Hofjægermester  Grimer,  Raunstrup,  I.  A.  Hansen, 
Næstformand,  Gaardeier  H.  Hansen,  Gaardeier  Mathiasen, 
Kammerherre  Neergaard,  Svenstrup,  Boelsmand  S.  Pedersen, 
Cand.  polit.  J.  Scavenius,  Kammerherre  P.B.  Scavenius,  Gjorslev, 
Kammerherre  Wichfeld,  Engestofte,    og   mig   som    Formand.« 

»Da  den  gamle  Kammerherre  Scavenius  i  sin  ydre  Op- 
træden var  ligesaa  kold  og  tilbageholdende,  som  han  var 
skarp,  kort  og  uforbeholden  i  sin  Tale,  saa  nærede  jeg«  — 
vedbliver  Zytphen  Adeler  —  »megen  Ængstelse  for  hans 
første  Sammentræf  med  sin  tidligere  haarde  Modstander 
I.  A.  Hansen  i  et  Bestyrelsesmøde,  og  jeg  anmodede  derfor 
I.  A.  Hansen  om  at  aflægge  Scavenius  en  Visit,  førend  dette 
afholdtes.  Hansen  erklærede  sig  meget  villig  hertil,  men 
spurgte:  Vil  Scavenius  modtage  mig?  Jeg  turde  med  Hen- 
syn til    Kammerherrens    mig   saa  vel   bekjendte  Egenskaber, 

ikke  give  Hansen  et  bekræftende  Svar,  men  jeg  ansaae  det 
for  raadeligst  først  selv  at  tale  med  Scavenius  herom.  Jeg 
henvendte  mig  derfor  til  ham  desangaaende,  og  fik  det  ham 
fuldstændig  lignende  Svar:  »Jeg  modtager  enhver  brav  Mand, 
men  jeg  skal  ordentlig  læse  Hr.  I.  A.  Hansen  Texten,  og  han 
skal  faa  Sandheden  at  høre«.  Indseende,  hvormeget  der 
stod  paa  Spil,  sagde  jeg:  »Vil  de  da  strax  bryde  Overens- 
komsten, inden  den  fuldt  ud  er  sluttet?  Desuden  maa  jeg 
bede  Dem  betænke,  at  I.  A.  Hansen  er  Politiker,  det  er  hans 
Levebrød,  og  som  Saadan  har  han  svunget  sig  op  til  en  Førers 
Plads.  Vi  —  De  og  jeg  —  kunne  lade  være  at  beskjæftige 
os  med  Politik,  og  trække  os  tilbage  til  vore  Godser,  men 
denne  Mand  har  valgt  den  som  Livsstilling,  og,  om  han  ogsaa 
i  Agitationen  imod  os  Godseiere  er  gaaet  meget  vidt,  byder 
han  dog  nu  Haanden  til  Forlig,  og  jeg  tror,  at  vi  af  Hensyn 
til  Sagen  bør  modtage  den.«  Den  gamle  Scavenius  svarede: 
»De  kan  have  Ret  min  Faer,  lad  Manden  kun  komme«! 
Hansen  giorde  Visiten,  blev  vel  modtaget,  og  jeg  kan  tilføie, 
at  det  gode  Forhold  imellem  disse  to  Mænd  ingensinde  blev 
afbrudt,  saalænge  de  sad  i  Overbestyrelsen.« 

Efterat  Foreningen  var  bleven  constitueret,  udsendtes 
den  19.  Februar  dens  Love  til  de  Medlemmer,  som  strax 
efter  Foreningens  Dannelse  vare  indtraadte  i  den.  Formaalet 
i  §.l  var:  At  befordre  Velvillie  og  giensidig  Tilnærmelse 
imellem  de  større  og  mindre  Landeiendomsbesiddere  samt  i 
Forsamlinger  at  drøfte  de  Spørgsmaal,  der  stode  paa  Dags- 
ordenen«. §  2  ordnede  Medlemmerne  udenfor  Kjøbenhavn 
i  Landsthings-,  Folkethings-  og  Kommunekredse,  hver  med  sin 
særlige  Bestyrelse. 

Den  national-liberale  Presse  optraadte  strax,  i  Fore- 
ning med  den  grundtvigianske,  som  Tiendeoctoberforeningens 
bitreste  Modstandere.  Man  fandt  ikke  alene  Foreningens 
Standpunkt  uklart,  men  paastod,  at  dens  Medlemmer  havde 
grundforskjellige  og  hinanden  modsatte  Interesser  baade  i 
politisk  og  social  Henseende,  kort  sagt,  man  søgte  i  de  stærkeste, 
just  ikke  altid  sømmelige  Udtryk  at  forhindre  dens  Ud- 
bredelse. 

Overbestyrelsen  indsaae  imidlertid,  at  Formaalet,  som 
det  i  Almindelighed  var  givet  i  Lovenes  §  1,  ikke  var  tilstrække- 
ligt til  at  samle  Medlemmerne  af  de  forskjellige  Stænder, 
og  knytte  disse  til  Foreningen,  det  var  nødvendigt  at  præci- 
sere visse  Principer  og  at  tilveiebringe  en  Overenskomst  om 
vigtige  paa  Dagsordenen  staaende  Spørgsmaal. 

Under  23.  Marts  udsendte  derfor  Overbestyrelsen  et 
Circulaire,  der  indeholdt  Hovedpunkterne  i  Bestyrelsens  Pro- 
gram, af  hvilket  jeg  i   Korthed  skal  anføre  de  3  vigtigste. 

1.  Det  blev  udtrykkelig  udtalt  ved  Foreningens  Stiftelse, 
at  Forfatningssagen  var  et  aabent  Spørgsmaal. 

2.  Overbestyrelsen  har  rettet  Blikket  paa  §  18  i  Grund- 
loven af  5.  Juni  1849  og  udtaler  sig  herom  paa  følgende 
Maade: 

»Jævnlige  Udtalelser  igiennem  flere  endog  de  mest 
udbredte  Blade  godtgiøre,  at  Bestemmelsen  i  hin  §:  Kongen 
er  ansvarsfri,  hans  Person  er  hellig  og  ukrænkelig,  ingen- 
lunde efterleves.  Vi  som  høiligen  misbillige  disse  Grund- 
lovsovertrædelser,  og  dybt  beklage,  at  den  offentlige  Me- 
ning ikke  hidtil  har  været  istand  til  at  hævde  Kronens 
Bærer  den  Ham  grundlovmæssig  tilkommende  Ukrænke- 
lighed, ville  forsøge  med  Foreningens  Medlemmers  Bistand 
at  giøre  hiin  Grundlovsbestemmelses  saa  døde  Bogstaver 
til  en  levende  Overbeviisning  for   Folket.« 

3.  »Bestyrelsen  erkjender,  at  Fæsteafløsningsspørgsmaalet 
har  i  den  forbigangne  Tid  virket  uheldigt  paa  vor  hele 
indre  Udvikling,  men  den  har  den  Overbeviisning,  at  det 
kun  kan  løses  ad  Frivillighedens  Vei. 

Hvad  den  fri  Udstykning  og  Sammenlægning  af  Jord 
angaaer,  da  erkjender  Bestyrelsen  den  i  Principet  for  at 
være  det  Rette;  men  den  er  enig  om  at  tage  Hensyn  til 
det  Bestaaende  for  ikke  at  gribe  forstyrrende  ind  i  den  jævnt 
fremskridende  Udvikling.  Da  en  stærk  tiltagende  Sam- 
menlægning eller  Udstykning  vil  medføre  Fare  for  Gaard- 
mandsklassen,  hvis  Opretholdelse  som  Middelstand  er  saa 
vigtig  for  Staten,  saa  er   Bestyrelsen  bleven  enig  om,   at 

den  ikke  vil  tilstræbe  eller  begunstige  Forandringer  i  den 
bestaaende  Lovgivning  angaaende  Jords  Sammenlægning 
og  Udstykning.« 

Uagtet  Venstres  »Organ«,  Morgenposten,  som  rimeligt 
var,  omtalte  og  paa  det  Bedste  anbefalede  Tiendeoctober- 
foreningen,  var  det  dog  kjendeligt,  at  den  Deel  af  Provinds- 
pressen,  der  stod  paa  »Venstres«  Side,  ikke  rigtigt  kunde 
fatte  eller  i  det  Hele  taget  orientere  sig  i  den  foregaaede 
store  Forandring,  da  den  nu,  efter  Førernes  Exempel,  maatte 
tale  med  Agtelse  og  Velvillie  om  dem,  nemlig  Godseierne, 
som  den  tidligere  med  god  Villie  have  agiteret  imod  og  stillet 
i  det  sletteste  Lys.  Ikke  alene  til  en  bedre  Opfattelse  af  For- 
eningen, men  ogsaa  som  Forsvar  imod  de  stærke  og  ved- 
holdende Angreb,  som  den  national-liberale  samt  den  grundt- 
vigianske Presse  rettede  imod  den,  foreslog  Zytphen  Adeler 
Udgivelsen  af  et  Blad,  hvilket  ethvert  Medlem  erholdt  gratis, 
imod  at  betale  Postgebyret.  Overbestyrelsen  gik  villig  ind 
herpaa,  og  den  27.  April  1866  udgik  det  første  Nr.  af  Landbo- 
bladet, senere  hen,  1867,  udgik  det  2  Gange  om  Ugen,  og  imod 
Slutningen  af  Foreningens  Tilværelse  6  Gange  om  Ugen. 

Det  er  forhen  meddelt,  hvad  der  iøvrigt  fulgte  af  sig 
selv,  med  bestemt  Hensyn  deels  til  Tidspunktet  for  Fore- 
ningens Dannelse,  deels  til  dens  Hovedformaal,  at  dens  Med- 
lemmer havde  fuld  Frihed  i  deres  Stemmegivning  over  den 
forandrede  Grundlov,  der  havde  fremkaldt  saa  stærke  og 
vedholdende  Kampe.  Det  var  derfor  en  Selvfølge,  at  Fore- 
ningen, indtil  denne  Afgiørelse  havde  fundet  Sted,  ikke  kunde 
udøve  nogen  synderlig  politisk  Virksomhed  udadtil,  men 
maatte  indskrænke  sig  til  at  beskjæftige  sig  med  sine  indre 
Anliggender  og  sin  Organisation. 

Da  imidlertid  den  reviderede  Grundlov  var  bleven  ved- 
taget, imod  hvilken  Halvdelen  af  Foreningens  26  Stiftere 
havde  stemt,  blev  det  Tiendeoctoberforéningens  Opgave  i 
Loyalitet  at  slutte  sig  til  den  givne  Statsorden  og  at  tale 
Fredens  og  Forsonlighedens  Ord,  ikke  alene  til  dens  egne 
»Neisigende«  Medlemmer,  men  til  den  hele  Befolkning.     An- 

ledningen  hertil  gav  den  Trontale,  hvormed  Kongen,  den 
28.  Juli  1866,  sluttede  den  Rigsdag,  der  tredie  Gang  paa 
grundlovmæssig  Maade  havde  vedtaget  den  reviderede  Grund- 
lov af  23.  Juli  s.  A. 

I  August  Maaned  udsendte  Overbestyrelsen  et  Circulaire 
til  sine  Medlemmer,  hvis  Antal  paa  den  Tid  var  ca.  1800  i 
Landets  forskjellige  Egne,  hvori  det  blandt  andet  hedder: 
Hans  Majestæt  Kongen  har  underskrevet  Danmarks  Riges 
Grundlov,  og  sluttet  Rigsdagens  Samling  med  følgende  Ord: 

»Det  er  Vort  tillidsfulde  Haab,  at  Vort  frie  og  tro- 
faste Folk  med  Fædrelandskærlighed  vil  slutte  sig  til  denne 
Grundlov,  og  at  alle  Vore  Undersaatter,  uanseet  den  Me- 
ningsforskjellighed,  som  paa  Sagens  foregaaende  Trin  frit 
og  uhindret  har  kunnet  fremtræde,  nu,  da  Afgjørelsen  er 
truffen,  eendrægtigen  ville  samvirke  med  Os  i  Bestræbelsen 
for  en  frugtbringende  Udvikling  af  Statens  aandelige  og 
materielle  Kræfter«. 

Den  smukke,  i  Sandhed  kongelige  Maade,  hvorpaa  Hans 
Majestæt  saaledes  har  erkjendt  »Neisigernes«  Berettigelse 
til  Modstand  paa  Sagens  foregaaende  Trin,  vil  uden  al  Tvivl 
giøre  det  lettere  for  disse  at  slutte  sig  til  den  ny  Grundlov 
og  i  Forening  med  Kongen  eendrægtigen  samvirke  til  en 
frugtbringende  Udvikling  af  Statens  aandelige  og  materielle 
Kræfter. 

At  dette  vil  skee,  er  vort  Haab,  og  Bestyrelsen  vil  giøre 
Alt,  hvad  der  staar  i  dens  Magt,  for  at  bane  disse  Kongens 
forsonende  Ord  Indgang  hos  Landbostanden;  vi  haabe  da 
ogsaa,  at  vore  Medborgere,  navnlig  af  Landbostanden,  ville 
glemme  den  nu  afsluttede  Forfatningsstrid  for  udeelt  at 
kunne  offre  deres   Kræfter  til   Fædrelandets   Vel«. 

Overbestyrelsens  Haab  blev  ikke  skuffet;  thi  uagtet 
der  ved  de  ny  Valg,  den  12.  October,  kom  ikke  faae  »Nej- 
sigere« ind,  navnlig  i  Folkethinget,  blev  dog  Stemningen 
beroliget  og  Foreningens  Medlemmer  saa  stærkt  repræsen- 
terede  i  Thinget,    at    Ministeriet  Frijs,   som   havde  giennem- 

ført  Forfatningsforandringen,  netop  her  fandt  en  sikker 
Støtte  i  desenere  Forhandlinger,  saalænge  Foreningen  bestod. 

Jeg  maa  her  bemærke,  at  Grev  Frijs- Frijsenborg  ikke 
var  Medlem  af  Foreningen,  men  at  han,  hvad  der  fremgaaer 
af  hans  Tale  ved  den  forberedende  Sammenkomst,  erkjendte 
dens  Berettigelse  og  Nytte,  ligesom  han  ogsaa  som  Conseils- 
præsident  handlede  i  Overensstemmelse  hermed. 

I  Anledning  af  de  forestaaende  Valg  holdt  Overbesty- 
relsen i  Løbet  af  Efteraaret  flere  Møder  rundt  om  i  Landet, 
især  i  de  af  Foreningen  dannede  Kommune-  og  Landsthings- 
kredse,  to  eller  flere  af  Overbestyrelsens  Medlemmer  vare 
altid  tilstede.  »Det  var  for  mig«,  siger  Zytphen  Adeler, 
»ganske  vist  en  besynderlig  og  ikke  tilvant  Situation,  saaledes 
at  drage  omkring  i  Landets  forskjellige  Kroer  og  der  at  holde 
Taler,  enten  fra  en  Arbeidsvogn  eller  et  andet  i  Hast  sammen- 
tømret Stillads,  for  den  i  Almindelighed  talrig  forsamlede 
Bondestand,  men  som  Tiendeoctoberforeningens  Formand  og 
Grundlægger  maatte  jeg  reise  og  vise,  at  jeg  var  gjennem- 
trængt  af  Foreningens  Grundtanke.  Lehnsbesidderne  og  de 
større  Godseiere  havde  hidtil  holdt  sig  borte  fra  Sammen- 
komster med  Bønderne  om  politiske  Sager,  —  og  jeg  kan 
heller  ikke  sige,  at  de  i  Fortiden  har  haft  nogen  særlig  Op- 
fordring dertil.  —  Isen  maatte  nu  brydes,  jeg  havde  dog 
megen  Glæde  af  disse  Toure,  da  man  overalt  med  Bifald  og 
Opmærksomhed  hørte  paa  min  Tale,  derhos  bidrog  disse 
Møder  meget  til  Foreningens  Udbredelse«. 

Ved  Valget  til  Folkethinget  den  12.  October  s.  A.  stillede 
Zytphen  Adeler  sig  atter  som  Candidat  i  Holbæk  Amts  5. 
Kreds  imod  Gaardmand  Jens  Rasmussen  i  Veddinge,  denne 
seirede  imidlertid  med  532  St.,  medens  Zytphen  Adeler  kun 
havde  407.  Aarsagen  til  Faldet  var  dog  meget  hæderligt, 
thi  de  mest  indflydelsesrige  Mænd,  som  førte  Stemmerne 
imod  ham,  sagde  til  Zytphen  Adeler  efter  Valget,  at  de  øn- 
skede ham  ikke  ind  i  Folkethinget,  fordi  de  trængte  til  en 
frisindet  Mand  i  Landsthinget,  og  de  vilde  i   Forening  med 

Amtets  øvrige  Valgmænd  af  Bondestanden  giøre  sig  al  Umage 
for  at  bringe  ham  ind  i  Landsthinget. 

Bondestanden  holdt  Ord,  og  den  18.  October  samme 
Aar  blev  han  valgt  som  4.  Landsthingsmand  for  2.  Kreds 
(Kjøbenhavns,    Frederiksborg  og    Holbæk   Amter). 

Uagtet  enhver  politisk  Forening  har  sine  Hovedgrund- 
sætninger, hvorom  dens  Medlemmer  i  fuld  Overeensstemmelse 
samle  sig,  saa  forekommer  der  dog  saamange  forskjellige 
Sager  af  mere  eller  mindre  indgribende  Virkning,  hvorved 
Anskuelserne  kunne  være  afvigende.  Førerne  for  de  hidtil 
existerende  Partier:  »Nationalliberale«  og  »Bondevenner« 
udøvede  i  slige  Sager  en  meget  stor  Myndighed,  idet  Sagen 
blev  afgiort  og  Stemningen  reguleret  efter  en  af  hine  forud- 
fattet Beslutning.  Tiendeoctoberforeningen  slog  ind  paa 
en  anden  Vei,  idet  Overbestyrelsen  udsendte  til  Kredsfor- 
mændene de  paa  Dagsordenen  staaende  væsentlige  Spørgs- 
maal,  og  udbad  sig  Kredsens  Mening  herom,  ikke  ved  en 
Afstemning,  men  i  et  af  Formanden  affattet  Referat  over 
den  Discussion,  der  i  den  Anledning  havde  fundet  Sted. 
Disse  Referater  bleve  regelmæssig  indsendte,  og  Overbesty- 
relsen fik  herved  et  nogenlunde  klart  Overblik  over  de  An- 
skuelser, der  herskede  rundt  om  i  Landets  forskjellige  Egne. 

Da  Foreningen  var  antiskandinavisk,  anti-national-liberal 
og  anti-grundtvigiansk,  var  det  naturligt,  at,  eftersom  Fore- 
ningens Udbredelse  tiltog,  den  hos  disse  Partier  mødte  den 
stærkeste  Opposition,  Datidens  Dagblade  vidne  herom;  men 
desuagtet  skete  bestandig  Meddelelse  til  Overbestyrelsen  om 
nye  Medlemmers  Indtrædelse  og  nye  Kredses  Tilblivelse, 
saa  at  Zytphen  Adeler  i  et  Bestyrelsesmøde  den  18.  Marts 
1867  kunde  angive,   at    Kommunekredsenes   Antal   var   54. 

Jeg  skal  ikke  her  give  en  detailleret  Udvikling  af  For- 
eningens Indflydelse  i  Rigsdagen  i  den  Tid,  den  bestod,  men 
kun  ganske  i  Almindelighed  anføre  Zytphen  Adelers  Op- 
fattelse af  og  Mening  herom. 

»I  de  mange  Aar«,  siger  han,  »hvori  Junigrundlovens 
Landsthing  bestod,  havde  venstre  Side  altid  være  i  Minoritet 

i  dette  Thing,  og  i  de  sidste  10  Aar  beherskede  Orla  Lehmann 
Thinget  næsten  som  Dictator,  men  i  det  første  Landsthing 
1866 — 67 ,  efter  Grundlovsrevisionen,  blev  dette  Forhold 
forandret  nemlig  derved,  at  de  Høistbeskattede,  hvis  Flertal 
fandtes  paa  Landet,  fik  særlig  Adkomst  til  Sæde  i  Thinget, 
det  blev  derfor  muligt,  at  disse,  i  Forening  med  »Venstres« 
mindre  Landeiendomsbesiddere,  kunde  danne  en  Modvægt 
imod  de  Doktrinaire  og  Grundtvigianerne;  og  skjøndt  Rigs- 
dagssaisonen  1866 — 67  kun  fandt  Sted  et  Aar  efter  Fore- 
ningens Stiftelse,  saa  viser  dog  Landsthingstidenden,  at  Fore- 
ningens Aand  ved  flere  Sagers  Afgiørelse  gjorde  sig  giældende. 
I  Folkethinget,  hvor  kun  2  å  3  større  Godseiere  havde  Sæde, 
kunde  Foreningen  ikke  virke  paa  anden  Maade  end  ved  sine 
Medlemmer  af  Bondestanden  og  dennes  Førere.  Foreningens 
Indflydelse  i  begge  Thing  var  dog  saa  synlig,  at  dens  Mod- 
standere i  Pressen  optraadte  paa  det  Voldsomste  imod  den. 
Foreningen  gik  dog  sin  rolige  Gang,  og  dens  Medlemsantal 
var  i  jævnt  Tiltagende,  hvortil  bidrog  den  gjensidige  Vexel- 
virkning  imellem  Overbestyrelsen  og  Medlemmerne  ikke  alene 
ved  Møder  trindt  om  i  Landet,  men  ogsaa  ved  festlige  Sammen- 
komster. Saaledes  blev  der  afholdt  Folkefester  i  Raunstrup 
Skov  og  i  Fruerlunden  ved  Dragsholm«. 

I  October  1868  talte  Foreningen  2,217  Medlemmer  i 
67  Kredse. 

Den  6.  October  1868  aabnedes  Rigsdagen,  og  den  3. 
Novbr.  indbragte  Professor  Frederiksen,  Kriminalretsassessor 
Nyholm  og  Fuldmægtig  Gad:  »Forslag  til  Lov,  sigtende  til 
at  fremme  Lehns-,  Stamhuses  og  Fideicommisgodsers  Overgang 
til  Selveiendom«.  Ved  denne  Leilighed  benyttede  Zytphen 
Adeler  sin  Indflydelse  som  Foreningens  Formand  og  an- 
modede Medlemmerne  i  Folkethinget  om  at  modsætte  sig 
Forslaget.  »Overretsprocurator  Alberti  giorde  dette«,  siger 
Zytphen  Adeler,  »med  god  Villie  og  af  Overbeviisning,  og 
holdt  den  smukkeste  Tale  for  Bevarelsen  af  Lehn  og  Stam- 
huse, som  man  kunde  ønske  sig.  I.  A.  Hansen  og  de  øvrige 
Medlemmer  af  Foreningen  imødekom  mit  Ønske,  og  Forslaget 
blev  forkastet«. 


»Som  Formand  for  Octoberforeningen«,  vedbliver  Zytphen 
Adeler,  »har  jeg  to  Gange  forhindret  Angreb  paa  Vallø  Stift. 
Engang,  i  October  Maaned  1865,  seer  jeg  paa  Dragsholm 
af  Aviserne,  at  I.  A.  Hansen  og  Oberst  Tscherning  havde 
indbragt  det  Forslag,  »at  Vallø  Stifts  Jordegods  skulde  sælges 
paa  samme  Vilkaar  som  Statens«.  To  Timer  derefter  var  jeg 
paa  Veien  til  Kjøbenhavn.  Næste  Morgen  traadte  jeg  ind  til 
I.  A.  Hansen  med  det  Spørgsmaal:  hvad  dette  Forslag  skulde 
betyde  (Underhandlingerne  imellem  ham  og  mig  om  at  stifte 
en  politisk  Forening  vare  dengang  begyndte).  Han  svarede, 
at  da  der  endnu  ingen  Overenskomst  var  sluttet,  ansaae  han 
sig  som  fri  Mand.  Hertil  bemærkede  jeg:  hvis  dette  For- 
slag fremmes,  bliver  enhver  Overenskomst  umulig,  det  maa 
tages  tilbage.  Hvorledes  Hansen  formaaede  Tscherning  til 
at  tage  det  tilbage,  veed  jeg  ikke,  men  tilbagetaget  blev  det. 

I  Rigsdagssaisonen  1869—70,  inden  Tiendeoctober- 
foreningens  Opløsning,  henvendte  Lehnsgreve  og  Landstings- 
mand Fr.  Moltke  sig  til  mig  med  det  Spørgsmaal,  om  det 
var  med  mit  Bifald,  at  I.  A.  Hansen  og  Dr.  Winther  i  Folke- 
thinget  havde  indbragt  et  Forslag  med  Hensyn  til  Vallø 
Stift,  som  gik  ud  paa  Rigsdagens  Indblanding  og  Control 
med  Stiftets  Administration.  Jeg  svarede  benægtende,  og 
Greven  bad  mig  om  at  formaa  Vedkommende  til  at  tage 
det  tilbage.  Jeg  forlangte  af  I.  A.  Hansen,  at  Forslaget 
skulde  tages  tilbage,  hvorledes  han  kom  ud  af  det  med  Winther, 
der  hverken  var  hans,  eller,  som  det  senere  viste  sig,  October- 
foreningens  Ven,  var  mig  ligegyldigt,  kun  saameget  er  vist, 
at  Forslaget  blev  taget  tilbage«. 

At  Octoberforeningens  Tanke  og  Aand  imidlertid  ikke 
stærkere  havde  gjennemtrængt  de  større  Landeiendoms- 
besiddere,  end  Tilfældet  var,  beklagede  Zytphen  Adeler  i  høi 
Grad,  thi  netop  i  Landsthinget,  siger  han,  skulde  Foreningen 
vise  sin  Virkning,  der  var  det,  at  den  ny  Forfatning  skulde 
prøves,  og  kun  derved,  at  de  hidtil  i  det  politiske  Liv  tilside- 
satte Godseiere  giorde  sig  fortrolige  med  en  fri  Forfatnings 
Fordringer,  og  sluttede  sig  til  de  mindre  Landeiendomsbe- 
siddere,  der  ikke  alene  havde  fælles  Interesser  med  dem,  men 

som  ogsaa  i  det  daglige  Liv  og  i  de  sociale  Forhold  nærede 
Tillid  til  dem,  var  der  Udsigt  til,  at  den  reviderede  Grundlov 
kunde  virke  til  Gavn  og  Velsignelse  for  Land  og  Folk.  At 
de  kunde  giøre  det  uden  at  opgive  enten  deres  Selsvtændighed 
eller  overskride  Grændserne  for  en  besindig  og  rolig  Friheds- 
udvikling,  dette  havde  Octoberforeningen  bevirket,  idet  den 
ved  sit  Program  havde  afslebet  de  skarpe  Spidser  af  Bonde- 
vennernes ?:  Venstres  politiske  Principer.  Herom  vidner 
desuden  det  Circulaire,  som  Comiteen  for  de  forenede  Gods- 
eiere  udsendte  til  sine  Medlemmer  den  20.  August  1866, 
hvori  det  heder: 

»Da  det  imidlertid,  som  forhen  omtalt,  er  klart,  at  den 
store  Besiddelse  ikke  ved  egne  Kræfter  kan  erhverve  sig 
en  saadan  Stilling  i  det  eventuelle  Landsthing,  fremgaaer 
heraf  Ønskeligheden  af  en  Samvirken  med  de  mindre  Land- 
eiendomsbesiddere,  der  ganske  vist  ogsaa  ere  besjælede  af 
loyale  Følelser  og  Ønsket  om  en  rolig  Fremtid. 

Den  Kløft,  der  tidligere  under  vort  constitutionelle 
Livs  Førelse  var  bleven  dannet  imellem  hine  Samfunds- 
klasser, maatte  som  unaturlig  og  upolitisk  forsvinde,  Tids- 
punctet  var  kun  uvist;  det  er  derfor  et  gunstigt  Varsel 
for  Fremtiden,  at  den  gjensidige  Tilnærmelse  og  gode  For- 
staaelse  imellem  disse  saa  stærke  og  betydningsfulde  Ele- 
menter i  Staten  er  paabegyndt  med  al  god  Udsigt  til  Fuld- 
byrdelse igjennem  Tiendeoctoberforeningen,  hvis  politiske 
Virksomhed  er  grundlagt  paa  Principer  og  Anskuelser,  der 
i  alt  Væsentligt  ere  i  Overensstemmelse  med  dem,  det 
conservative  Parti  til  enhver  Tid  har  søgt  at  gjøre  gj ældende. 

For  at  altsaa  et  Landsthing  kan  tilveiebringes,  der 
fyldestgjør  det  anførte  Formaal,  troer  Comiteen,  at  en  enig 
Samvirken  imellem  de  større  og  mindre  Landeiendoms- 
besiddere  er  nødvendig,  og  den  henstiller  derfor  til  ...  . 
om  De  maatte  være  villig  til,  i  Forening  med  Tiendeoctober- 
foreningen,  at  samvirke  til  Opnaaelsen  af  hint  Resultat.«*) 


*)  Circulaireter  underskrevet  af  Grevencop-Castenskjold,  Frederikslund, 
Lerche-Lerchenborg,  J.  Neergaard,  Svenstrup,  og  Scavenius,  Gjorslev. 

Foreningen  havde  jævn  god  Tilslutning  hos  de  mindre 
Landeiendomsbesiddere,  kun,  som  ovenfor  omtalt,  holdt  Største- 
delen af  Majoratsbesidderne  og  de  større  Godseiere  sig  tilbage; 
»om  det«,  yttrer  Zytphen  Adeler,  »var  af  Uvillie  imod  Bonde- 
vennernes tidligere  Førere,  eller  af  Ulyst  til  at  befatte  sig 
med  Politik,  skal  jeg  ikke  kunne  sige,  kun  veed  jeg,  at  flere 
af  mine  Standsfæller  ikke  vare  aldeles  passive,  da  min  Person 
ofte  maatte  holde  for,  og  jeg  undertiden  blev  behandlet  paa 
en  lidet  skaansom  Maade.  Dog,  jeg  skal  ikke  opholde  mig 
herved.     Mange   have   maaskee  senere  faaet    Øinene  op«. 

Uagtet  Dr.  G.  Winther  ikke  alene  deltog  i  Octoberfore- 
ningens  Stiftelse,  men  ved  det  forud  afholdte  Festmaaltid 
udbragte  et  »Leve«  for  de  store  og  smaa  Bønder,  sluttende 
med  disse  Strofer:  »Thi  først,  naar  disse  tvende  kan  mødes 
uden  Tolk  —  For  Danmark  en  bedre  Tid  begynder«,  ind- 
meldte han  sig  dog  ikke  i  Foreningen,  men  optraadte  som 
dens  bittreste  Modstander.  Et  skjæbnesvangert  Skridt  i 
denne  Retning  gjorde  han  ved,  i  Sessionen  1868—69,  den 
8.  October  at  indbringe  Forslag  til  »Lov  om  Fæstets  Over- 
gang til  Selveiendom«.  Det  var  jo  denne  Sag,  der  havde 
foranlediget  de  lange  og  stærke  Kampe  imellem  Godseierne 
og  Fæstebønderne  (»Bondevennerne«)  og,  ved  at  skille  den 
store  Landbostand  i  to  fjendtlige  Leire,  havde  trykket  og 
hæmmet  den  indre  Udvikling.  Godseiernes  Beredvillighed 
til  billige  Salg  og  dens  Føreres  Erkjendelse  af  Godseierstan- 
dens  sociale  og  politiske  Betydning,  havde  endelig  bragt  den 
ved  Octoberforeningens  Stiftelse  giensidige  Tilnærmelse  til- 
stede, hovedsageligen  paa  Basis  af  det  af  Godseierne  hævdede 
Princip:  at  kun  de  frivillige  Overeenskomster  kunde,  uden  at 
krænke  velerhvervede  Rettigheder,  hidføre  en  sikker  Stilling 
for  den  til  Selveier  overgaaende  Fæster.  Da  nu  Bondeven- 
nernes Førere  og  de  i  Foreningen  værende  Fæstebønder  af 
Overbeviisning  vare  gaaede  ind  paa  foranførte  Hovedpunct 
i  Foreningens  Program,  saa  var  der  dog  mange  Tusinder 
udenfor  Foreningen,  hos  hvilke  »Tvangslovslysten«  ulmede, 
og  følgelig  var  Winthers  Forslag  en  Brandfakkel,  der 
blev  kastet  ind  i  Foreningen.  Medlemmerne  af  Overbestyrelsen, 

Alberti,  I.  A.  Hansen  og  Frølund,  havde  en  meget  vanskelig 
Opgave  i  Folkethinget;  men  de  klarede  Sagen  paa  en  tilfreds- 
stillende Maade;  —  den  blev  henviist  til  et  Udvalg,  hvor  den 
foreløbig  blev  begraven. 

Ved  Rigsdagens  Slutning  den  27.  Februar  1869  talte 
Foreningen  2,511  Medlemmer,  som  vare  fordeelte  i  81  Kom- 
munekredse, 10  Folkethingskredse  og  10  Landsthingskredse, 
der  hver  havde  sin  særlige  Formand  og  Næstformand. 

Ifølge  et  efter  Loven  foretaget  Valg  paa  6  Medlemmer 
til  Overbestyrelsen  gjenvalgtes  de  tre,  men  istedetfor 
Kammerherre  P.  B.  Scavenius,  der  var  død,  og  Kammer- 
herre Wichfeld  og  Mathiassen,  der  udtraadte,  valgtes  Kammer- 
herre Sehestedt  Juul  til  Ravnholt,  Hofjægermester  Skeel  til 
Birkelse  og  Gaardeier  Skytte  i  Haunsø. 

Tidligere  var  der  af  37  større  Landeiendomsbesiddere 
udsendt  en  Opfordring  til  deres  Standfæller  om  at  tiltræde 
Foreningen,  og  i  April  Maaned  udsendte  141  Mænd  af  de 
mindre  Landeiendomsbesiddere,  der  næsten  Alle  vare  enten 
Formænd  eller  Næstformænd  i  de  af  Foreningen  dannede 
Kredse,  en  lignende  Opfordring  til  Bondestanden,  hvori 
det  i  Slutningenhed:  »Den  Maade,  hvorpaa  Rigsdagens  Lands- 
thing  nu  sammensættes,  har  yderligere  vist  Nødvendigheden 
af  en  Samvirken  imellem  de  to  Hoveddele  i  Landbefolkningen. 
Godseierne  ville  altid  udgiøre  omtrent  en  Trediedeel  af  Lands- 
thingets  Medlemmer;  fjendtligt  eller  uvenligt  Forhold  imellem 
Godseierne  og  Bønderne  vil  næsten  i  alle  Sager  bringe  Gods- 
eierne til  at  slutte  sig  til  det  »doktrinære«  Parti,  men  føle 
alle  Landboerne  gj ensidig  Velvillie  for  og  Tiltro  til  hinanden, 
saa  vil  en  Tilslutning  imellem  dem  i  Landsthinget  ikke  kunne 
udeblive,  og  dette  vil  udøve  en  heldig  Indflydelse  paa  Lov- 
givningen og  bidrage  til  god  Samvirken  imellem  begge  Rigs- 
dagens Afdelinger«. 

Under  stadig  Kamp  med  det  doktrinære  Parti,  hvortil, 
som  forhen  omtalt,  Grundtvigianerne  sluttede  sig,  vedblev 
imidlertid  Foreningen,  deels  igjennem  sin  Presse,  deels  ved 
de  i  Sommerens  Løb  afholdte  Fester  og  Møder,  at  virke; 
og  dens  Medlemsantal  tiltog  bestandigt  blandt  Bondestanden. 
Af  Møder  er  fremhævet  tvende  i  Nykjøbing  paa  Falster  og 

i  Nakskov,  hvor  I.  A.  Hansen  førte  Ordet  for  Foreningen. 
Han  blev  paa  disse  Moder  fulgt  af  Lærer  Berg  fra  Bogø,  der 
paa  det  stærkeste  opponerede  saavel  imod  I.  A.  Hansen 
som  mod  Foreningen. 

I  et  Circulaire  af  23  Marts  1869  havde  Overbestyrelsen, 
i  Anledning  af  det  Wintherske  Lovforslag  om  Tvangsafløs- 
ning  af  Fæsteforholdet,  som  han  havde  indbragt  i  den  fore- 
gaaende  Session,  udtalt:  »de  nylig  stedfundne  Forhandlinger 
om  Fæsteforholdene  have  i  flere  Henseender  stadfæstet  vor 
Overbeviisning  om,  at  en  Fæsteafløsningslov  ikke  eensidig 
kan  gjennemføres,  men  at  det  kun  er  ved  en  Overeenskomst 
mellem  Godseiere  og  Bondevenner,  at  Fæsteforholdenes 
Ulemper  nærmest  maa  ventes«.  Da  det  var  kommet  til  Over- 
bestyrelsens Kundskab,  at  dette  Punkt  var  blevet  misforstaaet 
saaledes,  at  Overeenskomsten  skulde  sluttes  imellem  hver 
enkelt  Godseier  og  hver  enkelt  Fæster,  saa  berigtigede  den 
denne  Misforstaaelse  derhen,  »at  det  ikke  stred  imod  den 
foran  citerede  Udtalelse,  at  et  af  dets  Medlemmer  indbragte 
et  Forslag  til  at  ordne  Fæsteafløsningen  ved  Lov:;:),  naar 
dette  skete  paa  en  for  alle  Parter  retfærdig  og  billig  Maade, 
og  som  en  Overenskomst  imellem  Godseiere  og  Bønder«. 
Sluttelig  bemærkes,  at  I.  A.  Hansen  dog  ikke  har  indbragt 
sit    Forslag   som    Medlem    af   Octoberforeningen. 

»Jeg  havde«,  siger  Zytphen  Adeler,  »giort  de  største 
Anstrengelser  for  at  afvende  den  Fare,  som  ved  denne  Sag 
truede  Octoberforeningen,  idet  jeg  havde  anvendt  al  min 
Indflydelse  for  at  formaa  Godseierne  i  Overbestyrelsen  til 
at  gaa  ind  herpaa.  Deres  Beredvillighed  til  at  giøre  dette 
Offer  vidner  stærkere  end  Alt  andet  om  deres  Ønske  at  op- 
retholde Foreningen. 

Lovforslaget  om  Tvangsafløsning  af  Fæsteforholdet, 
hvilket  Dr.  Winther  havde  indbragt  i  Folkethinget  i  den 
afvigte  Rigsdagssession,  og  hvorved  Foreningens  Fjender 
haabede  at  sprænge   den,    havde   Alt   begyndt    at   vise  sine 


*)  Meningen  heraf  skal  vistnok  være  den,  at  hvis  et  Godseierministerium, 
navnlig  det  Frijs-Frijsenborgske,  fremlagde  en  Afløsningslov  og  de  i 
Tingene  værende  Godseiere  og  Bondevennerførere  bleve  enige,  da 
kunde  en  Lov  ordne  Forholdet.  /.  /.  N. 

Virkninger  uden  for  Rigsdagen,  den  tidligere  Bevægelse 
iblandt  Bondestanden,  som,  ved  Octoberforeningens  Stiftelse 
og  Virksomhed,  var  standset  og  nær  ved  at  døe  hen,  blev 
igjen  oplivet  og  gjorde  især  Foreningens  Næstformand  I.  A. 
Hansens  Stilling  vanskelig,  fordi  han  tillige  var  Formand 
i  en  udelukkende  af  Bønder  bestaaende  politisk  Forening, 
5.  Junifolkeforeningen,  han  kunde  derfor  ikke  lade  sig  di- 
stancere af  Dr.  Winther.  Efter  Samtale  med  mig,  og  med 
mit  Bifald,  havde  han  i  Sommerens  Løb  affattet,  og  om- 
sendt til  Landets  Godseiere,  et  Fæsteafløsningsforslag,  der, 
med  Hensyn  til  Tvangsprincipet,  afveg  fra  de  foregaaende 
derved,  at  en  Commission,  bestaaende  af  3  Medlemmer, 
hvoraf  1  Medlem  valgtes  af  Regjeringen,  1  af  Landsthinget 
og  1  af  Folkethinget,  skulde  bedømme  de  af  Godseierne 
giorte  Tilbud,  og,  forsaavidt  disse  fandtes  antagelige,  skulde 
Tvangen  ikke  anvendes  paa  disse  Godser.  Efter  5  Aars  Forløb 
skulde  ny  Tilbud  indsendes.  Godseierne  uden  for  Thingene 
vilde  ikke  indgaa  paa  nogen  Forhandling,  og  I.  A.  Hansen 
saae  sig  da  nødsaget  til  at  indbringe  sit  Forslag  i  en  noget 
forandret  Form  i  Folkethinget  for  at  prøve,  om  der  i  Rigs- 
dagen kunde  opnaaes  en  Overeenskomst. 

Indenfor  Rigsdagen  var  Agitationen  for  Tvangsafløs- 
ning  af  Fæsteforholdet  nu  i  fuld  Gang,  og  den  23.  Decbr. 
I869  blev  der  i  denne  Anledning  afholdt  et  stort  Møde  i  Ring- 
sted, hvor  de  7  å  800  Tilstedeværende  repræsenterede  116 
Kommuner  i  Landets  forskjellige  Egne.  Som  Octoberfor- 
eningens Formand  maatte  jeg  være  tilstede  ved  denne  sær- 
deles vigtige  Sags  Forhandling.  Min  Tale  vil  findes  i  Landbo- 
bladets Nr.  3,  1870.  Her  vil  jeg  kun  gjengive  følgende  Yt- 
tringer: 

» Jeg  ønsker  altsaa,   at   Fæstespørgsmaalet  løses 

snart;  jeg  troer,  at  det  nærværende  Tidspunct  er  heldigt 
for  en  Løsning,  og  at  det  er  Pligt  fra  begge  Sider  at  be- 
nytte de  gunstige  Omstændigheder  til  at  skaffe  dette  Spørgs- 
maal,  der  giver  saamegen  Anledning  til  Strid,  ud  af  Verden. 
Jeg  for  mit  Vedkommende  taler  kun  i  mit  eget  Navn,  jeg 
vil  imødekomme  en  Løsning  saa  meget,  som  det  efter  min 
Overbeviisning  er  muligt«. 

Min  Tale  giorde  synligt  Indtryk  paa  Forsamlingen,  og 
jeg  tør  sige,  hvad  jeg  iøvrigt  senere  erfarede,  at  den  havde 
en  modererende  Indflydelse  paa  den  af  Forsamlingen  til 
Rigsdagen    indgivne    Adresse. 

Ved  3die  Behandling  i  Folkethinget  af  I.  A.  Hansens 
Forslag  yttrede  Indenrigsministeren,  Kammerherre  HafTner: 
»at  han  antog,  at  Folkethinget  maatte  giøre  væsenlige  Ind- 
rømmelser, førend  en  Overeenskomst  med  Landsthinget  kunde 
finde  Sted,  iøvrigt  ydede  han  I.  A.  Hansen  sin  Anerkjendelse 
for  det  Maadehold,  denne  havde  viist,  og  den  ærlige  Bestræbelse 
efter  at  faae  et  brugbart  Grundlag  bragt  tilveie,  Hansen  havde 
lagt  for  Dagen.  Forslaget  blev  vedtaget  med  92  St.  imod  1, 
og  det  blev  udtrykkelig  udtalt,  at  det  kun  blev  betragtet 
som  et  Tilbud,  der  giordes  Landsthinget  o:  Muligheden  af  at 
Modificationer  heri  kunde  indtræde. 

Torsdagen  den  3.  Marts  paabegyndte  første  Forhandling 
i  Landsthinget.  Rosenørn  Teilmann  aabnede  Talernes  Række, 
som  afgiort  Modstander  af  Forslaget,  saavel  hvad  Realiteten 
som  Formen  angik.  Efter  ham  fik  jeg  Ordet,  og  skjøndt 
min  Stilling  blandt  Godseierne  var  ligesaa  vanskelig  som 
I.  A.  Hansens  overfor  Bønderne,  afholdt  dette  mig  ikke 
fra  aabent  at  udtale  mig,  idet  jeg,  netop  fordi  Løsningen 
af  dette  Spørgsmaal  havde  en  dybereliggende  Grund  i  Sammen- 
holdet i  Landbostanden,  hovedsageligen  argumenterede  fra 
Betimelighedens  Standpunct.  »Jeg  føler  mig  overbeviist 
om«,  sagde  jeg,  »at  det,  naar  man  tager  den  hele  politiske 
Stilling  i  Betragtning,  maa  siges  at  være  ønskeligt,  at  Fæste- 
væsenet nu  endelig  ophører  ved  Hjælp  af  den  lovgivende 
Magt.  Der  var  en  Tid,  da  Fæstevæsenet  var  til  stor  Nytte, 
men  saa  kom  der  en  anden  Periode,  hvori  det  virkede  uheldigt 
paa  en  rolig  Udvikling  for  os  i  en  frisindet  Retning.  Jeg 
ønsker  derfor  ikke,  at  denne  Sag  skal  holdes  svævende,  men 
at  den  snart  maa  blive  afgiort.  Jeg  tror  det  nærværende 
Tidspunkt  er  heldigt.  —  Jeg  taler  ikke  her  som  Jorddrot, 
eiheller  i  Standsfællers  Navn,  dertil  har  jeg  ingen  Bemyn- 
digelse, men  jeg  ønsker,  at  Landsthinget  vil  bidrage^  til  at 
give  det  foreliggende  Lovforslag  en  saadan  Form,  at  det  kan 

fremtræde  som  en  Overeenskomst  imellem  Godseiere  og  Fæstere, 
og  som  saadant  paa  det  Nøieste  stifte  Ret  til  begge  Sider. 
Idet  jeg  lader  Retsspørgsmaalet  ligge,  ønsker  jeg  kun,  at  Lands- 
thinget  i  Forening  med  Regeringen  vil  fremme  den  fore- 
liggende Sag  og  føre  den  et  Skridt  videre«.  Jeg  anførte  der- 
næst de  Punkter  i  Forslaget,  som  jeg  ikke  kunde  gaa  ind  paa, 
men  jeg  vidste  vel,  at  Folkethinget,  forsaavidt  Landsthinget 
i  Realiteten  vilde  gaa  ind  paa  Forslaget,  ved  Octoberfor- 
eningens  Indflydelse  vilde  i  de  af  mig  antydede  væsentlige 
Punkter  giøre  Indrømmelser,  det  var  mig  meget  om  at  giøre, 
at  Landsthinget  stillede  sig  imødekommende  overfor  For- 
slaget, thi  herved  lagdes  en  Contramine  imod  det  af  Dr. 
Winther  opstillede  Forsøg  paa  at  sprænge  Octoberforeningen. 
Jeg  saae  klart,  at  Foreningens  Liv  eller  Død  laae  i  denne  Sags 
Afgjørelse. 

Man  vil  ved  at  eftersee  Octoberforeningens  Love  af 
23.  Marts  og  18.  Decbr.  see,  at  jeg  udtalte  mig  i  fuld  Over- 
ensstemmelse med  disse,  ligesom  ogsaa  nedenanførte  Brud- 
stykke af  Indenrigsminister  HafTners  Tale,  ved  2den  Be- 
handling i  Landsthinget,  i  Principet  ikke  afviger  fra,  hvad 
jeg  anførte.  HafTner  yttrede  nemlig:  »Det  er  Regjeringens 
Ønske,  at  Fæstegodset  successivt  overgaar  til  Selveiendom, 
jeg  anseer  det  næsten  som  en  nødvendig  Følge  af  vor  For- 
fatning. Jeg  anseer  frivillige  Overenskomster  for  at  være 
den  naturligste  og  ønskeligste  Maade,  men  naar  der  viste 
sig  et  stærkt  Ønske  om  at  fremme  Fæstegodsets  Overgang 
til  Selveiendom,  saa  anseer  Regjeringen  sig  for  sit  Vedkom- 
mende berettiget  til  at  udøve  en  vis  lovmæssig  Tvang  — 
jeg  skal  holde  mig  til  de  Udtryk,  jeg  brugte  i  Folkethinget 
—  nemlig  at  Regjeringen  skulde  kunne  finde  en  saadan 
Tvang  ikke  alene  tilstedelig,  men  endogsaa  saare  ønskelig 
under  disse  Forhold.« 

3  Godseiere  talte  endvidere  imod  Forslaget,  dog  blev 
et  Udvalg  nedsat.  Hertil  maa  jeg  bemærke  Følgende:  Venstre 
i  Landsthinget  kunde  med  Sikkerhed,  efter  Forholdstals- 
maaden,  sætte  3  Medlemmer  ind  i  Udvalget,  og  med  meget 
Held  4.    I  det  i  denne  Anledning  afholdte  Venstremøde  blev 

det  besluttet,  at  sætte  mig  paa  Listen  som  Nr.  4,  istedetfor 
jeg  burde  have  staaet  der  som  Nr.  1,  da  jeg  var  den  eneste 
større  Besidder,  der  havde  talt  for  Forslaget.  Jeg  blev  ikke 
valgt.    Venstre  i   Landsthinget  lod   mig  falde. 

Det  nedsatte  Udvalg  kom  til  at  bestaae  af  11  Medlemmer, 
hvoraf  de  3  vare  større  Godseiere,  Estrup,  Sehestedt  Juul, 
Rosenørn  -  Teilmann  samt  endvidere  Ussing,  Lehmann  og 
Krieger;   af   disse   havde   de   2   talt   imod    Forslaget. 

Udvalgsbetænkningen  blev  afgiven  den  28.  April  1870. 
Fleertallet,  deriblandt  de  3  Godseiere,  var  af  den  Anskuelse, 
at  der  i  det  foreliggende  Lovforslag  ikke  kunde  findes  et 
brugbart  Grundlag  for  en  Lovforanstaltning,  der  skulde 
virke  til  Formaalets  Opnaaelse,  man  burde  derfor  standse 
det  og  gaa  over  til  den  næste  Sag  paa  Dagsordenen.  Fleer- 
tallet motiverede  denne  Dagsorden  ved  »at  opfordre  Regje- 
ringen  til  at  anstille  Undersøgelse  og  tage  under  Overvejelse 
om  ny  Lovbestemmelser  kunde  træffes  til  at  modvirke  den 
paa    visse    Godser    herskende    Utilbøielighed    til    Salg«. 

Imod  Indenrigsministerens  bestemte  Modstand  blev 
imidlertid  denne,  saaledes  motiverede,  Dagsorden  tagen  til- 
bage, men  den  havde  dog  den  uheldige  Følge,  at  der  i  næste 
Session,  1870 — 71,  blev  indbragt  af  Regeringen  og  vedtaget 
et  Lovforslag,  der  indeholdt  yderligere  Indskrænkninger  i 
Godseiernes  hidtidige  Benyttelse  af  Fæstegodset,  dog  herom 
senere. 

Derimod  vedtog  Landsthinget  med  stor  Majoritet  en  af 
Lehmann  affattet  Motivering  til  Dagsordenen,  der  indeholdt 
»Erkjendelsen  af  Lovgivningsmagtens  Berettigelse  til  at 
paabyde  Fæstets  Overgang  til  Selveie,  dog  at  Forslaget  til 
en  saadan  Lov  helst  burde  udgaa  fra  Regjeringen «. 

Det  vil  heraf  sees,  at  denne  af  Landsthinget  vedtagne 
Dagsorden,  hvorved  det  fra  Folkethinget  oversendte  Lov- 
udkast blev  afviist,  gik  langt  videre  end  de  Anskuelser,  Tiende- 
octoberforeningens  Overbestyrelse  havde  vedtaget,  og  jeg  paa 
dennes  Vegne  udtalt,  idet  Overbestyrelsen,  som  Betingelse  for 
den  lovgivende  Magts  Afgiørelse  af  dette  Spørgsmaal,  havde 
fastsat  enforudgaaet   Overenskomst   imellem 

Godseiere  og  Bønderne  eller  disses  Førere; 
idet  vi  mente,  at  naarGodseierne  i  Rigsdagen  herom  kunde  blive 
enige  med  Ministeriet,  i  hvis  Spidse  Landets  største  Godseier 
stod,  saa  vilde  Retten  til  begge  Sider  blive  strengt  iagttaget, 
og  de  store  Resultater  vilde  opnaaes,  at  denne  vigtige 
Sag  vilde  blive  ordnet  paa  en  for  alle  Parter  tilfredsstillende 
Maade,  og  Sammenholdet  i  Landbostanden,  som  et  sikkert 
Værn  for  vor  fremtidige  Udvikling,  blive  opretholdt  og 
styrket. 

Efter  at  have  læst  Udvalgsbetænkningen  saae  jeg  med 
Sorg,  hvad  Følgen  heraf  vilde  blive,  og  jeg  tog  ikke  mere 
Ordet;  det  vilde  have  været  spildt  Uleilighed.  Folkethinget 
havde  betragtet,  som  forhen  anført,  sit  Forslag,  der  bar 
Præget  af  de  Forudsætninger,  hvorpaa  Octoberforeningens 
Udtalelse  hvilede,  som  et  Tilbud  til  Landsthinget,  og  uagtet 
det  af  Ministeren  blev  anerkjendt  som  maadeholdent  og 
tilkjendegivende  en  alvorlig  Bestræbelse  efter  at  tilveiebringe 
et  brugbart  Grundlag,  blev  dog  enhver  Forhandling  afbrudt. 
Det  var  selvfølgeligt,  at  denne  Afviisning  vilde  bringe  de 
gamle,  endnu  ulmende,  Lidenskaber  til  Udbrud  og  saaledes 
atter  dele  Landbostanden  i  to  kæmpende  Leire  til  stor  Skade 
for  vor  politiske  Udvikling. 

Det  doctrinære  Parti,  som,  i  Forbindelse  med  den  grundt- 
vigianske Gruppe,  stedse  paa  den  skaanselløseste  Maade 
havde  optraadt  imod  Octoberforeningen,  havde  nu  vundet 
Seir,  da  Landsthinget  end  ikke  havde  benyttet  den  Udvei 
at  begrave  Forslaget  i  et  Udvalg. 

Octoberforeningen  skulde  sprænges, og  den  blev  sprængt"). 

Faa  Dage  efter  at  Landsthinget  havde  vedtaget  den 
motiverede  Dagsorden,  modtog  jeg  et  Brev  fra  October- 
foreningens Næstformand,  I.  A.  Hansen,  dat.  6.  Mai,  der 
blandt  Andet  indeholdt  Følgende: 

»Det  var  mit  Haab,  da  Tiendeoctoberforeningen 
dannedes,  at  den  foruden  de  store  Goder,  den  i  andre  Ret- 
ninger kunde  medføre  for  vort  saa  haardt  prøvede  Land, 
tillige  skulde   kunne   udjævne   den    Kløft,    der   hidtil    med 

*)  Foreningen  talte  da  3000  Medlemmer  blandt  Bondestanden. 

Hensyn  til  det  største  og  væsentligste  Stridspunkt  havde 
ligget  imellem  Godseierne  og  Bønderne,  saaledes  at  man 
fra  begge  Sider  rakte  Haanden  til  en  Overeenskomst,  der 
endte  den  langvarige,  ulykkelige  Strid.  Efterat  Fæsteafløs- 
ningen var  bragt  frem  fra  en  anden  Side  i  forrige  Rigsdags- 
samling,  var  Deres  Høivelbaarenhed  enig  med  mig  om, 
at  jeg,  efter  alle  foreliggende  Omstændigheder,  burde  op- 
tage den  og  søge  at  bringe  de  to  modsatte  Partier  til  en 
gjensidig  Forstaaelse.  Da  dette  meddeltes  den  samlede 
Overbestyrelse,  havde  den  Intet  herimod.  Jeg  giorde  Alt, 
hvad  jeg  efter  mine  Evner  og  Kræfter  formaaede,  for 
at  bringe  Noget  frem,  som  med  Sandhed  kunde  siges  at 
være   et   alvorligt    Forsøg  paa   at  give   Enhver   Sit. 

Forsøget  mislykkedes  fuldstændigt.  De,  Hr.  For- 
mand! var  den  eneste  af  Landsthingets  Godseiere,  der  havde 
et  Ord  til  Anbefaling  af  Forslaget,  og  Godseierne  i  Ud- 
valget afviste  paa  en  klar  og  utvetydig  Maade  fuldt  og 
afgiort  dette  og  ethvert  andet  Forslag,  som  tilpligter  at 
giøre  Ende  paa  Fæstevæsenet  ved  en  Lov«. 

Efterat  I.  A.  Hansen  havde  erklæret,  at  han  ifølge  sin 
fortidige  Stilling  maatte  søge  Fæsteafløsningen  fremmet  ved 
Lov,  forbeholder  han  sig  fuld  Handlefrihed  i  denne  Sag  og 
henstiller  til  Overbestyrelsens  Afgjørelse,  om  det  ikke  maatte 
være  hensigtsmæssigt,   at  han  udtraadte  af   Foreningen. 

Uagtet  Octoberforeningens  Presse  søgte  at  hævde  Sammen- 
holdet og  at  fjerne  den  Mistillid,  mange  af  Foreningens  Venner 
nærede  om  dens  Fremtid,  var  det  dog  synligt,  at  Udfaldet 
af  Fæstesagen  i  Landsthinget  havde  rystet  Foreningen  i 
dens  Grundvold  og  bragt  en  Vaklen  og  Usikkerhed  tilstede 
for  dens  ikke  faa  Medlemmer  i  Rigsdagens  Folkething.  Disse 
havde  nemlig  hidtil  ydet  Ministeriet  Frijs- Frijsenborg  en 
væsentlig  Støtte,  men  efter  hin  Episode  i  Landstinget  sporedes 
det  strax,  at  Stemningen  havde  forandret  sig,  og  dette  til- 
kjendegav  sig  aabenbart  ved  Forslaget  om  Bevilling  til  Ind- 
kaldelse af  Forstærkningen  og  det  7-aarige  Mandskab.  Hele 
Folkethingets   Venstre  stemte  her  imod   Ministeriet. 

Uagtet  disse  ildevarslende  Tegn  for  Octoberforeningens 
Existens  opgav  jeg  dog  ikke  aldeles  Haabet  om  at  gienvinde 
det  tabte  Terrain;  jeg  henstillede  nemlig  til  Overbestyrelsen, 
om  den  vilde  giøre  et  Forsøg  paa  at  optræde  som  et  mæglende 
Element  imellem  de  mod  hinanden  staaende  Grupper,  »Gods- 
eierne«  og  »Venstre«.  Jeg  foreslog  derfor,  hvad  ogsaa  blev 
vedtaget,  at  Godseierne  i  Octoberforeningens  Overbestyrelse 
skulde  henvende  sig  til  den  da  bestaaende  Godseierforening 
for  at  faa  et  Fællesmøde  istand.  Under  20.  Mai  sendtes  der 
en  Skrivelse  til  sidstnævnte  Forening,  hvori  vi  anmodede 
dens  Bestyrelse  om  at  sammenkalde  en  almindelig  Godseier- 
dag  i  Kjøbenhavn,  og  hertil  at  indbyde,  foruden  Godseier- 
foreningens  Medlemmer,  samtlige  Eiere  af  Fæstegods,  efterdi 
vi  ønskede  at  foranledige  en  Discussion  over  flere  vigtige 
Spørgsmaal,  Fæstesagen  derunder  indbefattet. 

Den  1.  Juni  modtog  jeg  det  Svar  fra  Godseierforeningen: 
at  Godseierforeningens  Bestyrelses  Majoritet  ikke  fandt  til- 
strækkelig Grund  til  at  tage  Initiativet  til  en  saadan  Ind- 
kaldelse. —  Omtrent  samtidig  udmeldte  flere  Godseiere  sig 
af  Octoberforeningen. 

Da  jeg  saaledes  havde  prøvet  det  sidste  Middel  til  at 
forhindre  Adsplittelsen,  og  dette  mislykkedes  fuldstændigt, 
ansaae  jeg  det  ikke  for  muligt  at  opretholde  en  politisk  For- 
ening, der  var  begrundet  paa  Forudsætninger,  som  med  de 
anførte  Begivenheder  vare  bristede.  Maaskee  kunde  endnu 
Octoberforeningens  Grundtanke  opretholdes,  hvis  der  ikke 
ved  Ministeriet  Holstein-Holsteinborgs  Dannelse  var  blevet 
indgaaet  en  Alliance  imellem  Godseierne  og  de  Doktrinære. 
Denne  Alliance  skabte  en  ny  politisk  Situation,  hvorved 
»Venstre«  og  »Grundtvigianerne«  gik  sammen  under  Navnet 
det  »forenede  Venstre«. 

Da  saaledes  denne  i  høi  Grad  forandrede  politiske  Situa- 
tion var  indtraadt,  stod  det  klart  for  mig,  at  Octoberfor- 
eningen maatte  hæves,  under  alle  Omstændigheder  vilde 
jeg  fratræde  som  dens  Formand.  Vel  modtog  jeg  mange 
og  indtrængende  Opfordringer  til  vedblivende  at  staa  i  Spidsen 
for   Foreningen    og  hævde  dens   Bestaaen,   men   jeg  undslog 

mig  paa  det  Bestemteste  herfor,  thi  den  Gjerning,  jeg  havde 
paataget  mig:  at  danne  et  stort  og  enigt  Parti  i  Landbostanden, 
istand  til  at  bære  vor  fremtidige  constitutionelle  Udvikling, 
var  mislykkedes.  At  være  Fører  for  et  moderat  politisk 
Parti,  af  forskjellige  Elementer,  navnlig  af  Bondestanden, 
var  ikke  en  Opgave  for  mig.  Partistillingen  varslede  om 
fremtidig  bittre  og  haarde  Kampe,  under  hvilke  ethvert- 
somhelst  Mæglingsforsøg  vilde  være  forgiæves;  jeg  havde 
i  4V2  Aar  forsøgt  at  mægle  imellem  Godseierne  og  Venstre 
uden  heldigt  Udfald,  at  mægle  imellem  disse  Sidste  og  de 
Doctrinære  har  Fremtiden  forbeholdt  Andre,  hertil  var  jeg 
ubrugelig.  Hertil  kom  endvidere  den  Omstændighed,  som, 
med  Undtagelse  af  Alberti  og  I.  A.  Hansen,  ingen  af  Over- 
bestyrelsens Medlemmer  kjendte  uden  jeg,  nemlig  at  Største- 
delen af  Foreningens  Medlemmer  af  Bondestanden  tilhørte 
enten  det  tidligere  Bondevenneselskab  eller  den  existerende 
5.  Juni  Folkeforening,  og  skjøndt  Førerne  vilde  understøtte 
mig,  saavidt  og  saa  langt  de  kunde,  saa  var  det  dog  muligt, 
ja  høist  sandsynligt,  at  de  i  flere  vigtige  Spørgsmaals  Af- 
giørelse  vilde  være  afgiorte  Modstandere  af  »Høire«  —  og 
føre  et  Parti  imod  mine  Standfæller  vilde  og  kunde  jeg  ikke. 
En  Adsplittelse  af  de  Elementer,  der  gav  Octoberforeningen 
Styrke,  saaledes  at  de  fremtidig  stode  imod  hinanden  i  to 
fjendtlige  Leire,  umuliggiorde  Foreningens  Existens,  og  her- 
med  var   min  politiske   Virksomhed  som    Fører  tilende. 

I  Juni  Maaned  1870  sammenkaldte  jeg  Overbestyrelsen, 
og  udviklede  for  den  de  Grunde,  som  talte  for  mit  Forslag 
om  at  opløse  Foreningen,  eller  hvis  den  eventuelle  General- 
forsamling var  herimod,  da  Opfordringen  til  at  vælge  en 
ny  Overbestyrelse.  Overbestyrelsen  billigede  da  mit  Forslag, 
og  den  19.  Juni  s.  A.  udsendtes  der  et  Circulaire  til  For- 
eningens Medlemmer,  der  motiverede  og  henstillede  oven- 
nævnte tvende  Punkter  til  Afgiørelse  af  den  Generalforsam- 
ling, der  i  denne  Anledning  skulde  sammenkaldes.  Over- 
bestyrelsen slutter  denne  sin  sidste  Skrivelse  til  Medlem- 
merne med  følgende  Udtalelse: 

a 

»For  at  Foreningens  Medlemmer  ikke  skulle  tro, 

at  Uenighed  i  Bestyrelsen  har  foranlediget  det  Skridt, 
som  vi  herved  giøre,  er  det  os  kjært,  overeensstemmende 
med  Sandhed,  at  kunne  udtale,  at  den  gode  Forstaaelse 
imellem  Overbestyrelsens  forskellige  Medlemmer  aldrig  paa 
noget  Tidspunkt  i  de  4%  Aar,  Foreningen  har  bestaaet, 
har  været  afbrudt. 

Vi  nære  den  Forvisning,  at  den  sunde  og  rigtige  Tanke, 
som  ligger  til  Grund  for  Tiendeoctoberforeningen,  vil  vide 
at  giøre  sig  giældende,  naar  Tidens  Fylde  kommer,  og  vi  nære 
det  Ønske  og  Haab,  at  denne  Tid  snart  maa  komme«. 

Den  16.  Juli  blev  Afstemningen  foretaget  i  de  respective 
Folkethingskredse,  og  den  24.  s.  M.  optalte  Overbestyrelsen 
de  indkomne  Stemmesedler,  og  da  124  Kredse  stemte  for 
og  73  imod  Foreningens  Ophævelse,  blev  saaledes  samme  Dag 
Tiendeoctoberforeningen  opløst. 

Det  blev  som  en  Følge  heraf  min  lidet  misundelsesværdige 
Lod,  i  de  senere  saa  stærke  Kampe  imellem  de  nydannede 
Partier,  som  Landsthingsmand  at  staa  som  Bærer  af  den 
ophævede  Forenings  Grundtanke,  da  jeg  umulig  kunde  slutte 
mig  til  »Høire«,  eiheller  gjøre  fælles  Sag  med  »Venstre«,  hvis 
Program  i  flere  Retninger  var  mere  vidtgaaende  end  Oc- 
toberforeningens,  ja  end  det  tidligere  Bondevenneselskabs. 
I  flere  Spørgsmaal  afgav  jeg  min  Stemme  for  »Venstre«,  og 
jeg  kunde  aldrig  billige  den  Maade,  hvorpaa  »Høire«  baade 
i  og  udenfor  Rigsdagen  optraadte  imod  »det  forenede  Venstre«, 
fordi  navnlig  »Høires«  Presse  synbart  lededes  mere  af  Uvillie 
til  Modpartiet,  end  af  Ønsket  om,  paa  besindig  Maade,  at 
klare  Stridsspørgsmaalene.  Hertil  kom,  at  efter  Forfat- 
ningsforandringens  Vedtagelse,  og  navnlig  efter  Tiendeoctober- 
foreningens  Ophævelse,  skimtedes  ikke  utydeligt  Hoved- 
grunden til  Høires  Kamp  imod  »det  forenede  Venstre«,  nemlig 
Hensigten  at  svække  Folketingets  mangeaarige  Indflydelse, 
især  paa  det  finantsielle  Omraade,  og  det  er  temmelig  afgjort, 
at  det  ogsaa  var  Følelsen  heraf,  der  foranledigede  den  stærke 
og   bittre   Opposition,   som   fra    det   forenede    Venstres    Side 

reistes  imod  de  følgende  Ministerier.  Jeg  kunde  ikke  billige 
denne  »Høires«  Hensigt  af  tvende  vægtige  Grunde.  Først 
fordi  den  stred  imod  Grundlovens  Ord  og  Aand,  og  dernæst, 
fordi  man,  uden  at  Forfatningen  vilde  komme  til  at  lide 
derunder,  umuligen  kunde  udelukke  de  mindre  Landeiendoms- 
besiddere  —  fortiden  ca.  80,000  tildels  velstaaende  Selveiere 

—  fra  Benyttelsen  af  den  dem  ved  Grundloven  givne  og  i 
en  lang  Aarrække  upaatalt  udøvende  politiske  Rettighed. 
Hertil  kom,  at  de  fleste  af  »det  forenede  Venstres«  Lovfor- 
slag i  Realiteten  tilsigtede  en  Udvikling  af  det  Bestaaende  i 
Overeensstemmelse  med  Grundlovens  Aand,  og  at  jeg  derfor 
aldrig  kunde  billige,  at  om  man  end  var  uenig  om  Enkelt- 
hederne dog  undertiden  i  Landsthinget  forkastede  dem 
uden  at  underkaste  dem  en  nærmere  Drøftelse  som  Forsøg 
paa  en  Overeenskomst.  At  jeg  herved  tildrog  mig  Miskjen- 
delse  fra  mine  Standsfællers  og  Godseiernes  Side,  er  en  Selv- 
følge; det  saae  og  følte  jeg  ved  mere  end  een  Leilighed,  men 
dette  kunde  dog  ikke  afholde  mig  fra  at  advare  mod  en 
Fremgangsmaade,  der  enten  maatte  føre  til  et  politisk  Brud, 
hvorved   just   ikke   de  større    Besiddere   bleve   de   Vindende 

—  eller  til  en  deelviis  maaske  total  Ophævelse  af  Grundloven. 
Uden  nogensinde  at  have  været  Medlem  af  »det  forenede 
Venstre«  har  jeg  haft  mange  Beviser  paa,  at  mine  Ord  og 
Meninger   altid   havde   Betydning  for   Partiet.« 

Zytphen  Adeler  har  i  det  Foregaaende  udtalt  sig  om 
sin  politiske  Stilling,  navnlig  i  Landsthinget,  efter  Tiende- 
octoberforeningens  Ophævelse,  og  jeg  skal  kun  til  samme 
føie  tvende  Bemærkninger: 

I  Aaret  1874,  da  ny  Valg  skulde  foretages  af  den  Gruppe 
i  Landsthinget,  hvortil  han  hørte,  blev  han  gj  en  valgt  i  Roes- 
kilde, hovedsagelig  ved  Bondestandens  Stemmer. 

Han  billigede  ingenlunde  »det  forenede  Venstres«  Poli- 
tik, ved  Finantsloven  at  fremkalde  et  Ministerskifte,  og  da 
den  provisoriske  Finantslov  var  emaneret,  anvendte  han  al 
sin  Indflydelse  i  Partiet  for  atter  at  bringe  constitutionel 
Orden  tilveie.  I  denne  Anledning  havde  han  tvende  Gange 
i  Aaret   1877   Venstres    mest   betydende   Mænd   samlede   hos 

6* 

sig,  men  opnaaede  intet  tilfredsstillende  Resultat.  Først 
den  8.  Novbr.  samme  Aar  lykkedes  det  ham  i  den  elvte  Time  at 
faa  Majoriteten  af  »det  forenede  Venstre«  til  at  gaa  ind  paa 
den  foreløbige  Finantslov. 

I  Marginen  paa  det  sidste  Ark  af  de  af  Zytphen  Adeler 
efterladte  Papirer,  fandtes  følgende  Ord:  »Jeg  modtog  iaftes, 
eller  rettere  i  Nat,  da  jeg  bragte  Budskabet  om  Overeens- 
komsten,  en  varm  og  hjertelig  Tak  af  Landsthingets  For- 
mand, fordi  mine  Bestræbelser  havde  ført  til  et  saa  heldigt 
Resultat«. 

Zytphen  Adeler  var  Medlem  af  Rigsretten  og  deltog 
saaledes  i  Voteringen  i  den,  Aaret  1877,  imod  flere  forhen- 
værende Ministre,  af  Folkethinget  anlagte  Sag  angaaende 
Overskridelser  af  den  til  det  nye  Theaters  Opførelse  bevil- 
gede Sum  og  Marmorkirkens  Salg.  Denne  Dom,  hvorved 
de  Anklagede  bleve  frifundne,  og  Actionens  Omkostninger 
paalagte  det  Offentlige,  vakte  i  sin  Tid  megen  Opsigt,  og  det 
vil  derfor  vistnok  være  af  Interesse  at  kjende  Zytphen  Adelers 
Votum  og  de  samme  ledsagende  Præmisser.  Dette  Actstykke 
lyder  saaledes: 

»Med  Hensyn  til  Sagens  første  Deel,  og  det  forhenværende 
Cultusminister,  Geheimeraad,  Dr.  juris.  C.  C.  Hall  paahvi- 
lende Ansvar,  maa  jeg  udtale  som  min  Overbeviisning,  at 
Loven  af  18.  Juni  1870,  med  sine  bestemte  og  utvetydige 
Udtalelser,  har  villet  forhindre  Overskridelser  af  de  i  den 
nævnte  Beløb,  og  at  altsaa  den  Minister,  der  ikke  har  holdt 
sine  Dispositioner  indenfor  de  ved  Loven  fastsatte  Grændser, 
bør  ifalde  Ansvar.  Men  paa  den  anden  Side  anseer  jeg  det 
for  afgiort,  at  man,  ved  at  holde  sig  strængt  til  Ordlyden  i 
Lovens  §  2,  kun  kan  paalægge  den  Anklagede  Ansvar  for  de 
Overskridelser,  der  have  fundet  Sted  paa  Bygningens  Conto, 
idet  jeg  anseer  det  tilstrækkeligt  oplyst  under  Forhandlingerne 
i  denne  Sag,  at  der,  ved  Udtrykket  Udstyr,  alene  er  sigtet 
til  Bygningens  Udstyr,  og  ikke  til  Anskaffelser,  der  vilde 
blive  en   Følge  af  Theatrets  Drift  i  den  ny  Bygning. 

Naar  jeg  imidlertid,  som  anført,  troer,  at  den  Anklagede 
maa  ifalde  Ansvar  for  Overskridelserne  paa  selve  Bygningen, 

da  støtter  denne  min  Opfattelse  sig  paa  den  uforsvarlige 
Maade,  hvorpaa  han  har  bragt  Lovens  Bestemmelser  i  Ud- 
førelse, 

deels  ved: 
at  han  har  bifaldet  en  Contract  med  Entrepreneurerne,  som 
under  Arbeidets  hele  Gang  viste  sig  mangelfuld  og  utilfreds- 
stillende i  væsentlige  Puncter,  ja  endog  har  giort  det  tvivlsomt 
for  Ministeren  selv,  hvorvidt  han  kunde  giøre  de  i  Contrakten 
fastsatte  Mulctbestemmelser  giældende  imod  Entrepreneu- 
rerne, 

deels  ved: 
at  Ministeren,  efterhaanden  som  Theaterbygningen  skred 
frem,  mere  og  mere  gav  Slip  paa  den  Myndighed,  overfor 
Architekter  og  Bygningscommissionen,  som  han,  af  Hensyn 
til  sin  Stilling  og  sit  Ansvar,  var  pligtig  at  udøve.  En  Pligt- 
forsømmelse, der  culminerede  i  at  bifalde  de  Betingelser, 
Etatsraad  F.  Meldahl,  i  Skrivelse  af  23.  Febr.  1874,  stillede 
Ministeren  for  sin  Overtagelse  af  Formandsstillingen  i  den 
ny  Commission;  thi  fra  det  Øieblik  af  fraskrev  Ministeren 
sig  Ret  til  at  modsætte  sig  Overskridelsen  af  Bevillinger, 
som  Commissionen  ansaae  nødvendige  til  Gjennemførelsen  af 
sin  Opgave. 

Men  ogsaa  i  en  anden  Henseende  har  Ministeren  over- 
traadt  Loven  af  18.  Juni  1870,  idet  de  Meddelelser  om  Thea- 
trets  finantsielle  Stilling  og  Bygningsforetagendets  Frem- 
skridning,  som  han,  efter  Lovens  §  5,  var  pligtig  at  give  den 
aarlige  Rigsdag,  have  været  saa  mangelfulde,  at  det  har 
været  umuligt  for  Rigsdagen  at  see  klart  i  Sagen  og  tage 
Forholdsregler. 

Det  Mangelfulde  ved  Ministerens  Oplysninger  til  Rigs- 
dagen skyldes,  efter  Alt  i  Sagen  oplyst,  hans  Undladelse  af, 
i  rette  Tid,  at  giøre  sin  Myndighed  giældende  ligeoverfor 
Architekter  og  Bygningscommissionen;  en  Undladelse,  der 
efter  mit  Skjøn,  viser  en  grov  Forsømmelse  af  Ministerens 
Opfyldelse  af  sin  Embedspligt. 

Som  Følge  af  det  Anførte,  vil  den  Anklagede,  efter  mit 
Skjøn,   være   at   idømme   Ansvar   efter   Straffelovens    §   143, 

ligesom  det  er  en  Selvfølge,  at  han  vil  have  at  erstatte  hele 
Overskridelsen  af  det  ved  Loven  bevilligede  Beløb  af  Sorø 
Academies  Midler,  og  det  kan  i  denne  Henseende  ikke  komme 
i  Betragtning,  at  en  Deel  af  Overskridelsen  først  falder  under 
hans  Eftermand,  da  denne  maatte  ansees  bunden  ved  de  af 
Hall  trufne  Dispositioner. 

Hvad  Forbruget  af  Theatrets  Reservefond  angaaer  til 
Anskaffelsen  af  Driftsinventarium  m.  m.,  da  skjønner  jeg 
ikke,  at  der  derfor  kan  paahvile  den  Anklagede  noget  An- 
svar, da  dette  Forbrug  falder  indenfor  den  5-aarige  Periode, 
der  først  udløb  med  Finantsaaret  1874—75,  og  at  der  ikke  i 
sammes  §  2,  som  jeg  tidligere  har  anført,  kan  antages  at 
ligge  nogen  Begrændsning  i  Theatrets  Ret  til  at  forbruge  af 
Reservefonden  til  Anskaffelser,  der  vare  nødvendige  til  Theater- 
driftens  Fortsættelse  i  den  ny  Bygning. 

Hvad  den  Medanklagede,  Kammerherre,  Museumsdirek- 
teur  J.  J.  A.  Worsaae,  angaaer,  da  vil  der,  efter  det  foran  an- 
førte, ikke  kunne  være  Spørgsmaal  om  at  paalægge  ham 
Ansvar  for  det  under  hans  Functionstid  skete  Forbrug  af 
Theatrets  Reservefond;  ligesom  han  heller  ikke  vil  kunne 
være  ansvarlig  for  de  under  ham  skete  Overskridelser  paa 
Sorø  Academis  Conto,  da  jeg,  som  alt  bemærket,  anseer  de 
af  hans  Forgænger  i  Ministeriet  trufne  Dispositioner  for  at 
være  bindende  for  ham. 

Hvad  Sagens  2den  Deel  angaar,  da  finder  jeg  ingen  An- 
ledning til  at  giøre  nogen  Paastand  om  Ansvar  giældende 
imod  den  forhenværende  Cultusminister,  Kammerherre,  Mu- 
seumsdirekteur  J.  J.  A.  Worsaae,  da  Finantsaaret  1874—75 
falder  indenfor  den  5-aarige  Periode,  der  begynder  med  Fi- 
nantsaaret 1870 — 71,  og  for  hvilken  der  blev  tilsagt  Theatret 
et  Tilskud  af  500,000  Kroner  fordelte  paa  5  Aar,  idet  jeg 
nærer  den  Formening,  at  Theatret  maatte  være  berettiget 
til  at  bruge  denne  Sum,  og  altsaa  selvfølgelig  kunde  dække 
en  Underballance  i  det  ene  af  Aarene,  med  hvad  der  var 
opsparet  i  foregaaende  Aar. 

Forinden  jeg  afgiver  mit  endelige  Votum  i  denne  Sag, 
ønsker  jeg  at  udtale,  at  Loven  af  18.  Juni  1870,  med  sin  klare 

og  utvivlsomme  Form,  for  mig  staar  som  et  V  i  d  n  e  s  b  y  r  d 
om,  at  Lovgivningsmagten  har  anseet  det  for 
nødvendigt,  ved  en  bestemt  positiv  Udtalelse, 
at  sikkre  sig  imod  Gientagelser  af  slige  betydelige  Over- 
skridelser, som  man  saa  vel  kjendte  fra  tidligere  Tid,  f.  Ex. 
fra  Opførelsen  af  Vridsløselille  Straffeanstalt  og  Vordingborg 
Sindssygehospital. 

Naar  ikke  Lovgivningsmagten:  Hs.  Majestæt  Kongen 
og  begge  Rigsdagens  Thing  i  Forening 
skulde  kunne  tro  sig  sikkre  imod  Udgivelsen  af  Penge  imod 
deres  Villie,  naar  de  give  den  vedkommende  Lov  en  saa  be- 
stemt Form,  som  er  givet  Loven  af  18.  Juni  1870,  saa  er 
det  mig  umuligt  at  indsee,  paa  hvilken  Maade  de  da  skulde 
kunne  sikkre  sig. 

I   Henhold  til  det  Anførte  voterer  jeg  saaledes: 

At  den  Anklagede,  Geheimeconferentsraad  Dr.  jur.  C.  C. 
Hall,  ansees  efter  Straffelovens  §  143  ™ed  en  Bøde,  der,  efter 
Omstændighederne  vil  kunne  fastsættes  til  2,000  Kroner, 
samt  at  han  tilpligtes  at  tilsvare  det  af  Sorø  Academies  For- 
mue forbrugte  Beløb:  297,086  Kroner  23  Øre  og  Sagens  Om- 
kostninger, derunder  Sallair  til  den  offentlige  Anklager  og 
den  beskikkede  Forsvarer,  2,000  Kr.  til  Hver. 

Den  Medanklagede,  Kammerherre,  Museumsdirekteur  J. 
J.  A.  Worsaae,  vil  derimod  være  at  tillægge  fuldstændig  Fri- 
findelse. 

Marmorkirken. 

De  under  denne  Sag  Anklagede,  forhenværende  Minister, 
Overkammerherre,  Lehnsgreve  L.  Holstein- Holsteinborg  og  Ge- 
heimeraad,  Kammerherre  C.  A.  Fonnesbech,  der  kun  have  fuld- 
byrdet, hvad  forhenværende  Minister  og  extraordinair  Assessor 
i  Høiesteret  A.  F.  Krieger,  ved  sin  Underskrift  paa  en  Overeens- 
komst  med  Hr.  Etatsraad  C.  F.  Tietgen,  angaaende  en  Handel 
med  Frederiks  Kirkeplads,  havde  forpligtet  Staten  til,  til- 
lægges fuldstændig  Frifindelse. 

Den  Anklagede,  forhenværende  Finantsminister  Krieger 
har,  efter  min  Overbeviisning,  haft  formel  Ret  til  at  sælge 
Frederiks  Kirkeplads  og  den  derpaa  værende  Ruin.     Men  jeg 


skjønner  ikke  andet,  end  at  han  har  benyttet  denne  Salgsret 
paa  en  uforsvarlig  Maade. 

Taxationsforretningen  af  18.  Mai  1877  viser,  at  Pladsen, 
udparcelleret  til  Byggegrunde,  har  en  Salgsværdi  af  540,000 
Kr.,  uagtet  der  ved  denne  Værdiansættelse  er  taget  Hensyn 
til  en  Deel,  Eiendommen  nu  eller  i  Fremtiden  paahvilende, 
Byrder  samt  til  Kjøberens  Rentetab  og  Udsigt  til  en  passende 
Fortjeneste. 

Istedetfor  at  opnaae  denne  Værdi,  har  Staten  modtaget 
200,000  Kr.  og  Udsigt  til  en  Kirke,  hvis  Fuldførelse  altsaa 
kommer  til  at  staae  Statskassen  i  340,000  Kr.,  uden  at  den 
lovgivende  Magt,  til  denne  Kirkebygning,  har  bevilget  Noget- 
somhelst. 

Da  disse  340,000  Kr.  saaledes  unddrages  Statskassen 
uden  Hjemmel,  skjønner  jeg  ikke  rettere,  end  at  dette  Beløb 
maa  være  at  tilsvare  af  den  forhenværende  Finantsminister 
Krieger.  Med  Hensyn  til  Strafansvaret,  formener  jeg,  at  der 
mangler  tilstrækkelig  Føie  til  at  ansee  den  Anklagede  efter 
Straffelovens  §  141,  men  at  derimod,  det  af  den  Anklagede 
udviste  Forhold  falder  ind  under  samme  Lovs  §  143. 

Som  Momenter  i  denne  Henseende  vil  jeg,  foruden  Statens 
store  Pengetab,  anføre: 

At  der  ikke  forinden  Salget  er  optagen  Taxationsforret- 
ning,  der  kunde  være  veiledende  ved  Kjøbesummens  Fast- 
sættelse, samt  at  der  i  Overeenskomsten  ikke  findes  stipuleret 
nogensomhelst  Garanti  for  Opfyldelsen  af  den  Kjøberen 
paahvilende  Forpligtelse  til   Kirkens  Opførelse. 

Ved  at  disponere  over  den  fornævnte  Sum  af  340,000  Kr. 
for  Statskassens  Regning,  har  derfor  den  Anklagede  viist 
Forsømmelse  i  sin  Embedsførelse  med  Hensyn  til  at  sikkre 
sig,  at  Kirken  blev  opført  i  en  passende  Stiil,  og  den  blev 
»en  Kunsten  værdig  Benyttelse  af  det  Overleverede«,  i  hvilken 
Henseende  det  navnlig  maa  fastholdes,  at  den  forhenværende 
Finantsminister,  ved  Overeenskomstens  §  4,  udtrykkelig  har 
fraskrevet  sig  Ret  til  Godkjendelse  af  Byggeplanen  for  Kirken 

I  Henhold  til  det  af  mig  udtalte  stemmer  jeg  altsaa  for: 


At  de   Anklagede,  forhenværende  Minister,   Lehnsgreve, 

Overkammerherre  Holstein- Holsteinborg  og  Geheimeconfe- 
rensraad  Fonnesbech,  tillægges  fuldstændig  Frifindelse,  og 
at  den  Anklagede,  forhenværende  Minister,  extraordinair  As- 
sessor i  Høiesteret  Krieger,  ansees  efter  Straffelovens  §  143 
med  en  Bøde,  der,  efter  mit  Skjøn,  passende  kan  ansættes 
til  1,000  Kr.,  samt  at  han  tilpligtes  at  udrede  i  Erstatning  til 
Statskassen  et  Beløb  af  340,000  Kr.  og  Sagens  Omkostninger, 
derunder  Sallair  til  den  offenlige  Anklager  og  den  beskikkede 
Forsvarer,  2,000  Kr.  til   Hver.« 

Denne  korte  Fremstilling  af  Zytphen  Adelers  politiske 
Standpunct  og  Virken  troer  jeg  passende  kan  sluttes  med 
følgende  Bemærkninger,  som  findes  i  hans  efterladte  Papirer, 
og  bærer  Spor  af,  at  være  nedskrevne  det  sidste  Aar,  han 
levede: 

»Da  jeg  altid  har  beundret  det  engelske  Aristokraties 
store  politiske  Dygtighed  og  Fremsyn,  hvorved  det,  trods 
alle  politiske  Storme,  indtil  denne  Dag,  har  vidst  at  bevare 
sin  Anseelse  og  politiske  Overvægt,  saa  har  jeg  ofte  i  mit  stille 
Sind  undersøgt  og  overveiet  dets  Handlemaade  og  Holdning, 
og  jeg  er  kommet  til  det  Resultat,  at  det  vel  har  giort  en  til 
sine  Tider  haardnakket  Modstand  mod  Reformer,  men  at 
det,  med  en  stor  Takt  og  en  uendelig  fiin  Følelse  for  Folke- 
stemningens Styrke  og  Betydning,  altid  har  givet  efter  til 
rette  Tid.  Dernæst  har  det  altid,  i  Aarhundreder,  stillet  sig 
i  Spidsen  for  ethvert  nyttigt,  socialt  Foretagende,  og  i  disse 
Forhold   anvendt  sin  store  Dannelse  og  sine  rige  Midler. 

Et  andet  vigtigt  Moment  i  Bedømmelsen  af  det  engelske 
Aristokraties  Indflydelse  er,  at  enhver  fornem  adelig  Titel 
kun  føres  af  Besidderne  af  de  store  Landeiendomme  og  deres 
nærmeste  Arving.  Dette  har  foranlediget,  at  Adelens  yngre 
Sønner,  fritagne  for  Paahænget  af  en  adelig  Titel,  kunne 
drive  borgerligt  Erhverv  og  derved  forskaffe  sig  ikke  alene 
en  uafhængig  Stilling,  men  ogsaa  Indflydelse  paa  andre  Om- 
raader,  navnlig  i  Borgerstanden,  ogsaa  lader  man  i  England 
klogelig  de  yngre  Sønner  optage  i  den  geistlige  Stand. 

En  Overveielse  af  disse,  navnlig  de  sidstnævnte,  For- 
hold foranledigede,  at  jeg,  i  Slutningen  af  Aaret  1860,  indbød 
tvende  Lehnsbesiddere  og  en  anseet  Retslærd  til  en  Sammen- 
komst med  mig  for  at  drøfte  det  Spørgsmaal,  om  det  ikke 
vilde  være  hensigtsmæssigt  at  søge  Greve-  og  Barontitlen 
afskaffet  i  Danmark,  undtagen  for  Besiddernes  og  deres 
ældste  Sønners  Vedkommende,  og  i  saa  Fald,  paa  hvilken 
Maade  dette  burde  skee.  Man  var  enig  med  mig  i,  at  dette 
paa  den  ene  Side  vilde  hæve  Lehnsbesiddernes  Anseelse, 
og  paa  den  anden  lette  de  yngre  Sønner  Adgangen  til  hæder- 
ligt, borgerligt  Erhverv,  men  man  troede  dog  —  ikke  af  Reali- 
tetsgrunde  —  men  af  andre  Hensyn,  at  burde  fraraade  For- 
søg i  bemeldte  Retning,  jeg  maatte  derfor  lade  Sagen  falde, 
dog  uden  derfor  at  opgive  min  Mening  om  dens  Rigtighed«. 

Zytphen  Adelers  Forhold  til  Kong  Frederik  VII.  —  Som 
Dreng  var  han  en  af  hans  Legekammerater,  tilligemed  Brødrene 
Bardenfleth  og  Schulin,  og  han  tilbragte  flere  Gange  14  Dage 
paa  Sorgenfri  hos  Prindsen,  og  sov  da  altid  i  samme  Værelse 
som  han.  »Vi  tilbragte«,  siger  Zytphen  Adeler  i  sine  Op- 
tegnelser, »ofte  flere  Timer  om  Natten  i  fortrolig  Samtale 
og  heraf  fremgik  altid  hans  store  Kjærlighed  til  sin  Moder«. 
Siden,  da  de  begge  bleve  Voxne,  blev  Omgangen  sjældnere, 
deels  paa  Grund  af  Prindsens  Ophold  i  Fredericia,  deels  ogsaa 
fordi  Kong  Frederik  VI.  ikke  ret  gierne  saa,  at  hans  Garde- 
officerer omgikkedes  med  den  unge  Prinds,  naar  han  var  i 
Kjøbenhavn. 

Ved  Udbrudet  af  Krigen  i  1848  meldte  Zytphen  Adeler 
sig  i  Kjøbenhavn  hos  Krigsministeren  til  Tjeneste  i  Armeen, 
og  fik  af  Oberst  Tscherning  Ordre  til  at  møde  ved  Herre- 
gaardsskytterne.  Førend  dette  skete,  havde  han  Audients 
hos  Kong  Frederik  den  VII.,  som  med  synlig  Glæde  modtog 
sin  fordums  Legekammerat,  idet  han  sagde:  »Du  spiser 
naturligviis  til  Middag  med  mig  idag«,  og  efter  Taffelet  tog 
Zytphen  Adeler  tilside  og  yttrede:  »Da  jeg  selv  vil  gaa  med  i 
Krigen,  og  er  Chef  for  Garden,  trænger  jeg  til  en  Chefsadju- 
tant,    vil    Du   være   det«?     Kongens    Ønske   var   naturligviis 

for  Zytphen  Adeler  en  Befaling,  som  han  gierne  efterkom, 
og  efterat  have  underrettet  Krigsministeriet  om  Kongens 
Beslutning,  meldte  han  sig  hos  Gardens  Commandeur.  Da 
Kongen  derpaa  i  April  Maaned  tog  til  Slesvig,  fulgte  Zytphen 
Adeler  Kongen  i  ovennævnte  Egenskab,  og  drog  Dagen  efter 
Slaget  ved  Bau  ind  i  Flensborg  med  Denne,  der  var  omgiven  af 
sin  Stab  og  fulgt  af  Garden  tilfods.  Zytphen  Adeler  havde  den 
Dag  jour  og  maatte  strax  tiltræde  Tjenesten  i  Kongens 
Hovedkvarteer  hos  Kjøbmand  Christiansen. 

Det  var  fastsat  som  Regel,  at  naar  Generaladjutanten 
ikke  var  tilstede,  førte  den  jourhavende  Adjutant  Comman- 
doen  i  Hovedkvarteret.  Zytphen  Adeler  havde  derfor,  i 
Forening  med  den  vagthavende  Gardekapitain,  inspiceret 
Gardens  Poster  og  befalet  det  Nødvendige  for  Nattjenesten. 
Da  han  var  færdig  hermed,  omtrent  Kl.  9  om  Aftenen,  lod 
Kongen  ham  kalde.  Han  fandt  da  Hs.  Majestæt  i  Sengen 
velforsynet  med  Revolvere  og  andre  Forsvarsvaaben,  og  ved 
Sengen  sad  en  Ven  af  Kongen,  Kammerherre,  Oberst  X. 
Kongen  gav  følgende  Befaling:  »Du  skal  lade  Flensborg 
Borgercorps  afløse  Garden,  thi  Corpset  skal  besætte  mit  Hoved- 
kvarteer«. Zytphen  Adeler  svarede:  »Jeg  har  fuldstændigt 
forstaaet  deres  Majestæt,  men  jeg  tillader  mig  at  spørge, 
om  det  virkelig  er  Deres  Majestæts  Mening,  at  deres  fuldtroe 
og  paalidelige  Garde  skal  afløses  af  et  Corps,  hvis  Stemning 
man  ikke  kjender«?  Oberst  X.  yttrede  nu:  »at  det  var  Hans 
Majestæts  Villie,  og  at  Han  havde  lovet  en  Deputation  fra  Corpset 
dette,  og  at  Sagen  ikke  lod  sig  forandre«.  Kongen  holdt 
med  Obersten  og  gjentog  Befalingen.  »Vel«,  svarede  Zytphen 
Adeler,  »Deres  Majestæts  Befaling  skal  blive  udført,  men 
jeg  maa  da  giøre  DeresMajestæt  opmærksom  paa,  at  jeg  fra- 
lægger mig  alt  Ansvar,  og  at  jeg  ikke  kan  indestaae  for  Deres 
Majestæts  Liv,  da  det  er  bekjendt  nok,  at  et  stort  Parti  i 
Flensborg  er  slesvigholstensksindet,  og  jeg  umulig  kan  see 
paa  en  Borgerskildvagt  til  hvilket  Parti,  han  hører«.  Oberst 
X.  vilde  atter  giøre  Indvending,  men  Kongen  var  bleven 
noget  ængstelig  og  sagde:  »Ja,  hvad  skal  jeg  giøre,  jeg  har 
jo  lovet  dem  det«.     Zytphen  Adeler  tilraadede   at   lade  Po- 

sterne  doublere,  saa  at  de  besattes  med  een  Gardist  og  een 
Borger,  og  da  X.  atter  vilde  tage  Ordet,  sagde  Kongen: 
Zytphen  har  Ret,  og  Tingen  skal  blive,  som  han  ordner  den«. 

Da  Zytphen  Adelen  om  Natten  Kl.  12  blev  afløst,  og 
var  kommen  ind  i  det  ham  anviste  Kvarteer,  aabnedes  Døren 
til  et  Sideværelse,  og  Hs.  Majestæt  Kong  Christian  den  IX. 
—  dengang  Prinds  og  Ritmester  i  Garden  tilhest  —  traadte 
ind  med  de  Ord:  »Er  det  Dem,  Zytphen,  der  logerer  ved  Siden 
af  mig!  Naar  De  i  Nat  skulde  komme  til  at  bruge  Deres  Pi- 
stoler, saa  tag  Dem  iagt  for  ikke  at  skyde  i  den  Retning, 
thi  der  staar  min  Seng«.  Da  Zytphen  Adeler  ikke  kunde 
tilbageholdeet  Smiil,  vedblev  Prindsen,  »De  tænker  nok  ikke 
paa,  at  vort  Kvarteer  ligger  i  den  oprørske  Deel  af  Byen,  at 
vi  ere  -langt  fra  vore  Folk  og  følgelig  berøvede  enhver  Assi- 
stance«. Zytphen  Adeler,  der  var  bleven  noget  alvorligere 
ved  denne  Bemærkning,  aftalte  da  med  Prindsen,  i  hvilken 
Retning   der,    i    paakommende   Tilfælde,    kunde   skydes. 

I  Kongens  Følge  var  Zytphen  Adeler  paa  Augustenborg, 
hvor  Alt  vidnede  om  en  hurtig  Flugt,  senere  hen  besøgte 
han  det  atter  med  Kongen,  Slottet  var  da  demonteret  og 
indrettet  til  Lasareth. 

En  Dag,  han  havde  jour  i  Sønderborg,  var  en  Corporal 
befalet  til  Audients.  Den  jourhavende  Adjutant  havde, 
imod  Sædvane,  Ordre  til  aldrig  at  lade  Hs.  Majestæt  være 
ene,  og  som  en  Følge  heraf,  var  Zytphen  Adeler  nærværende 
ved  denne  Audients.  Corporalen  havde,  som  Anfører  for 
12  troblevne  Dragoner,  frataget  en  oprørsk  Ritmester  Eska- 
dronens Standart,  og  bragt  den  til  det  danske  Hovedkvarteer. 
Kongen  gav  ham  Dannebrogsmændenes  Hæderstegn,  »og  den 
Maade«,  siger  Zytphen  Adeler, »  hvorpaa  Kongen  overrakte 
ham  det,  var  saa  smuk  og  rørende,  at  den  aldrig  gaaer  mig 
af  Minde«.  Corporalen  var  aldeles  opløst  i  Graad.  Kongen 
begyndte  med  at  omtale  Fanens  Betydning  og  sluttede  med 
følgende  Ord:  »Jeg,  som  Din  Konge,  giver  Dig  herved,  i  mit 
og  Landets  Navn,  dette  Hæderstegn,  som  Du  skal  bære  paa 
Dit  Bryst  til  Vidnesbyrd  om,  at  Du  trofast  har  opfyldt  Din 
Pligt  imod  Konge  og  Fædreland«.    »Disse  Ord  bleve  udtalte 

med  en  Høihed  og  Inderlighed,  der  maatte  giøre  et  dybt 
Indtryk  paa  Enhver,  der  hørte  dem,  og  som  i  slige  Tilfælde 
var   Kongen  egen«. 

I  Marts  Maaned  1849  fulgte  Zytphen  Adeler  Kongen 
til  Frederiksgave  paa  Fyen.  Da  Kongen  i  Begyndelsen  af 
April  Maaned  besluttede  at  reise  til  Kjøbenhavn,  medtog 
han  kun  Bardenfleth,  som  tjenstgiørende  Adjutant,  og  Zytphen 
Adeler  fik  Permission,  saa  at  han,  fri  for  Tjeneste,  ogsaa  kunde 
giæste  Hovedstaden.  Men  næppe  var  han  ankommen  hertil, 
førend  han  fik  en  Billet  fra  Bardenfleth,  hvori  denne,  i  Kon- 
gens Navn,  gav  ham  Ordre  til  strax  at  giøre  sig  færdig  til 
at  reise  til  Als,  med  Befaling  om  at  aabne  Fjendtlighederne. 
Han  meldte  sig  da  for  Generaladjutanten  og  fik  af  denne 
Ordre  til  at  møde  hos  Kongen  paa  Christiansborg  Slot  Kl.  12. 
Kongen  modtog  ham  med  de  Ord:  »Naar  er  Du  færdig  til 
at  reise  til  Stockholm?«.  Zytphen  Adeler  yttrede,  at  han 
tidligere  havde  faaet  Ordre  til  at  reise  til  Als,  derfor  var  han 
beredt  til  at  reise  strax.  »Nu«,  gientog  Kongen  leende, 
»Saadan  en  forfærdelig  Hast  har  det  da  ikke,  bliv  nu  til  Middag 
hos  mig,  saa  kan  Du  reise  iaften«.  Kl.  7  om  Aftenen  afreiste 
Zytphen  Adeler  fra  Kjøbenhavn,  efterat  have  modtaget 
Depechen  fra  Udenrigsministeren  og  den  svenske  Minister, 
samt  et  Brev  fra  Kongen  til  Kong  Oscar,  hvilket  Kongen 
lod  ham  læse.  Det  begyndte  med  en  Paakaldelse  af  Broder- 
skabet imellem  Kong  Oscar  og  ham,  og  endte  med  en  An- 
modning om  20,000  Mand  Hjælpetropper.  Kong  Frederik 
VII.  havde  paalagt  Zytphen  Adeler  personlig  at  overlevere 
Kong  Oscar  Depecherne  og  Brevet. 

I  68  Timer  tilbagelagde  Zytphen  Adeler  de  ca.  84  danske 
Miil  imellem  Kjøbenhavn  og  Stockholm,  og  uagtet  han  var 
forsynet  med  Coureertegnet,  der  giver  store  Rettigheder, 
brugte  han  det  ikke  een  eneste  Gang. 

Enthousiasmen  for  Danmark  var  meget  stor  i  Sverig, 
og  paa  hver  Station  hørte  han:  »Danske  Coureren  skal  frem, 
hvordan  det  end  gaar«.  Flere  Steder,  hvor  der  skiftedes 
Heste,  traadte  Soldater  i  Uniform  hen  til  Vognen,  og  bad 
ham  udvirke  dem  Tilladelse  til  at  gaa  med  i    Krigen  imod 

Tydskland.  Ved  Ankomsten  til  Stockholm  forlangte  den 
danske  Minister  Depecherne  for  at  sende  dem  til  den  svenske 
Udenrigsminister,  men  Zytphen  Adeler  nægtede  at  aflevere 
dem,  henholdende  sig  til  den  ham  af  Kong  Frederik  givne 
Befaling.  Uagtet  Ministeren  bemærkede,  at  dette  var  imod 
al  diplomatisk  Coutume,  og  det  var  meget  tvivlsomt,  om 
hans  Fordring  vilde  blive  opfyldt,  saa  henvendte  han  sig 
dog  i  denne  Anledning  til  den  svenske  Udenrigsminister, 
der  imidlertid  lovede  at  udvirke  Zytphen  Adeler  en  Audients 
hos  Kong  Oscar;  dette  skete  ogsaa,  men  først  2  Dage  efter 
hans  Ankomst,  nemlig  en  Lørdag.  Om  Søndagen  var  Zytphen 
Adeler  til  Taffel  hos  Kongen,  og  om  Mandagen  havde  han 
Afskedsaudients,  ved  hvilken  han  modtog  Svaret  til  Kong 
Frederik  den  VII.,  idet  Kongen  tillige  overrakte  ham  Sværd- 
ordenens Ridderkors.  Svaret  gik  ud  paa,  at  Danmark  ingen 
Hjælp  kunde  vente  af  Sverig,  og  den  danske  Minister  for- 
klarede ham  Grunden  hertil  nemlig:  at  Sverig  ingen  Hjælp 
kunde  yde,  uden  at  sammenkalde  en  extraordinair  Rigsdag, 
for  at  erholde  den  dertil  fornødne  Penge- Bevilling,  men  den 
svenske  Regjering  troede  ikke  at  kunne  forsvare  en  slig  Sam- 
menkaldelse, da  det  saakaldte  hvilende  Spørgsmaal  (Forfat- 
ningsforandringen)  skulde  behandles  paa  den  første  ordinaire 
eller  extraordinaire  Rigsdag,  og  Regjeringen  vilde  ikke,  i  de 
urolige   Tider    (1848—49),    have   denne   Sag   frem. 

Zytphen  Adeler  begav  sig  ufortøvet  paa  Tilbagereisen 
og  kom  til  Frederiksborg  om  Aftenen  Kl.  9.  Han  bad  den 
jourhavende  Adjutant  om  strax  at  melde  hans  Ankomst, 
hvilket  ogsaa  skete,  men  han  blev  dog  først  modtaget  af 
Kongen  næste  Formiddag  Kl.  11.  Kong  Frederik  den  VII. 
følte  sig  meget  skuffet  over  Udfaldet,  og  afbrød  Audientsen; 
idet  han  gav  Zytphen  Adeler  Tilladelse  til  at  bære  Sværd- 
ordenen, tilføiede  han  Dannebrogsordenens  Ridderkors.  Zyt- 
phen Adeler  begav  sig  derpaa  til  Udenrigsministeren,  Greve 
Moltke- Bregentved,  der  ogsaa  blev  ilde  stemt  over  Udfaldet 
af  denne  Mission. 

I  Aaret  1851  indgav  Zytphen  Adeler  sin  Begiæring  om 
Afsked    fra  Tjenesten   og    erholdt  den,    men    Kong    Frederik 

den  VII.  omfattede  ham  stadig  med  megen  Velvillie, 
dog  fjernede  Kongens  Ægteskab  ham  imidlertid  fra 
Hoffet,  men  paa  Kongens  vedvarende  Venskab  erholdt 
han  et  Beviis  det  sidste  Aar,  Kongen  levede,  da  han 
i  et  privat  Anliggende  erholdt  Audients  hos  ham.  Kongen 
modtog  ham  med  de  Ord:  »Det  er  længe  siden,  at  jeg  har 
seet  Dig«,  og  da  Zytphen  Adeler  taug,  afbrød  Kongen  Taus- 
heden  sigende:  »Ja,  jeg  veed  nok  Grunden«.  Efterat  Zytphen 
Adeler  paa  en  tilfredsstillende  Maade  havde  faaet  sin  Be- 
gjæring  opfyldt,  dreiede  Kongen  Talen  hen  paa  de  Tider, 
da  de  som  Legekammerater  færdedes  paa  Sorgenfri,  og  frem- 
drog med  en  vis  Veemod  flere  Ungdomserindringer.  Da 
Kongen  ved  Afskeden  rakte  Zytphen  Adeler  Haanden  og  bød 
ham  Farvel,  skete  dette  med  en  Varme  og  Hiertelighed,  der 
giorde  et  dybt  Indtryk  paa  denne. 

Ligeledes  var  Zytphen  Adeler  meget  afholdt  af  Kong  Chri- 
stian den  VIII.,  som  besøgte  ham  3  Gange  paa  Dragsholm,  og 
1846  udnævnte  ham  til  Kammerherre,  hvilket -paa  den  Tid 
vakte  en  Deel  Opmærksomhed,  da  Zytphen  Adeler  var  i  en 
yngre  Alder  end  den,  i  hvilken  Kongen  i  Almindelighed  pleiede 
at  tildele  Lehnsbesidderne  denne  Værdighed.  Han  var  desuden 
iblandt  de  faae  Herrer,  der  hvert  Aar  bleve  indbudne  til  at 
deeltage  i  Kongens  Jagter  ved  Frederiksborg,  saalænge  disse 
afholdtes. 

Zytphen  Adeler  var  altid  sin  Konge,  Hs.  Majestæt  Kong 
Christian  den  IX.  trofast  hengiven,  og  nærværende  Forfatter 
kan  med  Sikkerhed  vidne  herom. 

I  de  Dage  nemlig,  da  der  af  og  til  rettedes  directe  og 
inddirecte  Angreb  imod  Kongen  og  Kongehuset,  sparede 
Zytphen  Adeler  hverken  Anstrængelse  eller  Offre  for  at 
hindre  eller  standse  disse,  hvor  Muligheden  tilbød  sig.  Som 
et,  imellem  flere,  mindre  betydende  Træk,  kan  og  tør  jeg 
omtale  følgende,  der  tilmed  viser  den  fine  Følelse  Zytphen 
Adeler  besad  i  en  saa  høi  Grad.  I  4de  Binds  8de  Hefte  af 
»Tidskrift  for  Landoeconomie«  fandtes  i  sin  Tid  en  Artikel, 
der  indeholdt  Paastanden  om,  at  Betingelse  for  et  rationelt 

Stats-Skovbrug  var  den,  at  man  burde  nedskyde  og  ud- 
rydde alle  Raa-  og  Daadyr  samt  Harer  i  Statskovene  i  det 
nordlige  Sjælland.  Zytphen  Adeler  antog,  at  denne  Artikkel 
ublidt  vilde  berøre  Hs.  Majestæt  Kongen,  som  satte  særdeles 
Priis  paa  Jagten  i  disse  Skove,  tilmed  da  den  var  fremkommet 
i  et  Tidsskrift,  der  blev  anseet  som  Organ  for  det  Kgl.  Land- 
husholdningsselskab. Da  Ingen  imidlertid  tog  til  Gjenmæle 
herimod,  anmodede  han  mig  om  at  sætte  mig  ind  i  Forst-  og 
Jagtvæsen,  og  svare  paa  Artiklen.  Dette  skete  og  i  Dags- 
telegrafen  af  11.  Marts  1871  findes  en  af  mig  skreven  Artikel, 
undertegnet  »Fagus«,  der  imødegaaer  og  afviser  de  i  Tids- 
skriftet fremsatte  Paastande. 

At  Beviisførelsen  har  været  heldig,  synes  at  fremgaae 
deraf,  at  Formanden  for  en  Forstmandsforening,  igjennem 
Redaktionen,  tilstillede  mig  et  Brev,  hvori  han  ikke  alene 
erklærer  sig  enig  med  mig  i  alt  væsenligt,  men  ogsaa  takker, 
fordi  jeg  havde  taget  til  Gjenmæle  imod  Tidsskriftet.  Sagen 
døde  dermed  hen;  og  det  er  sandsynligt,  at  Tidsskriftets  Re- 
dacteur  ikke  havde  nogen  Indsigt  i  det  omhandlede  Spørgs- 
maal.  Under  alle  Omstændigheder  er  det  klart,  at  det  Kgl. 
Landhusholdningsselskabs  Præsident  ikke  har  haft  nogen 
Kundskab  om  Artiklens  Indhold  og  Optagelse. 

Jeg  skal  ved  denne  Leilighed  ogsaa  anføre  et  Exempel 
paa  Zytphen  Adelers  Redebonhed  til  at  værge  om  sine  Stands- 
fæller,  naar  de  bleve  udsatte  for  altfor  nærgaaende  Angreb. 
I  »Nordisk  Tidskrift  for  Politik,  Økonomie  og  Literatur«, 
udgivet  af  Grev  Hamilton,  Sverig,  fandtes  der  i  Heftet  Novbr. 
— Decbr.  1867  en  Afhandling,  eller  rettere  et  Smædeskrift 
imod  danske  Adelslægter,  der  slutter  med,  »at  den  svenske 
Adel,  i  Sammenligning  med  den  danske,  staar  med  Palmer 
i  Hænderne«.  Uagtet  Zytphen  Adelers  Navn  ikke  fandtes 
imellem  de  mange,  der  i  Afhandlingen  vare  anførte,  følte 
han  sig  dog  høist  indigneret  over,  at  hans  Standsfæller  bleve 
saaledes  behandlede  i  et  i  Sverig  udgivet  Tidsskrift,  og  han 
anmodede  nærværende  Forfatter  om  at  skrive  et  Forsvar 
for  den  danske  Adel,  med  bestemt  Hensyn  til  de  Beskyd- 
ninger og  Ankeposter,  der  i  det  omtalte  Tidsskrift  vare  frem- 

satte.  Jeg  opfyldte  hans  Anmodning,  og  overleverede  ham 
nogen  Tid  derefter  en  saadan  Afhandling,  med  hvilken  han 
erklærede  sig  tilfreds,  dog  uden  at  omtale  sin  Bestemmelse 
med  den.  Da  jeg  nogle  Maaneder  efter  leilighedsviis  omtalte 
denne  Sag,  og  yttrede  noget  om  Bekostningen  ved  dens  An- 
bringelse, svarede  han  smilede:  »Ikke  saa  lidt,  men  hvad 
siger  det  —  Hensigten  er  opnaaet«. 

I  det  Foregaaende  har  jeg  i  korte,  dog  forstaaelige  Træk 
skildret  Zytphen  Adelers  Virksomhed  udenfor  det  private 
Liv,  der  staaer  tilbage  at  kaste  et  Blik  paa  dette  og  hans 
Personlighed. 

Zytphen  Adeler  følte  sig  glad  og  lykkelig  i  sit  Hjem  ved 
Siden  af  sin  trofaste  og  kjærlige  Hustru  og  omringet  af  sine 
Børn.  En  inderlig  Hengivenhed  og  Tillid  sammenknyttede 
Ægteparret;  han  imødekom  gierne  og  beredvillig  ethvert  af 
hendes  Ønsker,  og  hun,  paa  sin  Side,  erindrede  da  aldrig  den 
store  Gave,  hun  havde  medbragt.  Hos  dem  begge  fandtes 
et  varmt  Hjerte  og  en  aaben  Haand  til  Trøst  og  Hjælp  for 
alle  Lidende,  hver  i  sin  Kreds  søgte  at  udbrede  Glæde  og 
Velsignelse.  Skuffelser  og  Utaknemlighed  fremkaldte  aldrig 
hos  dem  Mismod,  ligesaalidt  som  de  herved  tabte  Lyst  og 
Attraa  efter  at  fare  fort  i  den  Kjærlighedens  Gjerning,  der 
udgjorde  Grundtonen  i  deres  Virksomhed  og  som  derfor 
har  efterladt  sig  saamange  Vidnesbyrd. 

Som  hans  Hjem  var  ham  det  kjæreste  Opholdssted, 
saaledes  var  hans  Arbeidsværelse  det  ganske  i  Særdeleshed. 
Om  Morgenen  Kl.  5,  i  de  seneste  Aar  noget  sildigere,  kunde 
man  finde  ham  ved  sit  Skrivebord,  da  han  selv  vilde  kjende 
og  afgiøre  de  mindste  Detailler  i  de  mange  høist  forskjellige 
Sager,  der  sysselsatte  ham.  Han  satte  sig  hurtig  ind  i,  og 
behandlede  med  Lethed  enhver  Sag,  og  naar  han  befalede 
Noget,  skete  det  altid  tydeligt  og  klart,  dog  trættedes  han 
aldrig  ved  atter  og  atter  at  give  Forklaring,  naar  Vedkom- 
mende ikke  syntes   correkt   at   have  opfattet   hans   Mening. 

Han  var  tilgængelig  til  hvilkensomhelst  Tid  for  alle 
Godsets  Beboere,  han  modtog  dem  alle  med   Venlighed,  op- 

fyldte  gjerne  deres  Ønsker,  og  i  Tilfælde,  hvor  dette  ikke 
kunde  skee,  gav  han  altid  saa  fyldestgjørende  Grunde,  at 
de  forlode  ham  fuldstændig  overbeviisteom,  at  det  ikke  kunde 
være  anderledes,  ja  de  nærede  saa  stor  Tillid  til  hans  Vel- 
villie  og  Indsigt,  at  det  ikke  sjælden  hændtes,  at  de,  i  aldeles 
private  Anliggender,  henvendte  sig  til  ham  om  Raad,  hvilke 
han  altid  var  redebon  til  at  give.  Han  kjendte  enhver  Mand 
paa  sit  store  Gods  og  var  vidende  om  hans  Stilling,  Arbeids- 
lyst  og  øvrige  Forhold,  derfor  maatte  de  i  deres  Henvendelser 
til  ham  altid  lægge  Vind  paa  Sandheden,  thi  han  afskyede 
Udflugter  og  falske  Fremstillinger,  hvorimod  han  altid  med 
Mildhed  og  Venlighed  hørte  paa  enhver  aaben,  for  den  Paa- 
gjældende,  ubehagelig  Tilstaaelse. 

At  bringe  unge  Mennesker  frem  og  understøtte  dem  til 
at  uddanne  sig  for  deres  tilkommende  Bestemmelse  var  ham 
altid  en  Glæde.  Iblandt  hans  efterladte  Papirer  findes  opført 
en  stor  Mængde  Navne,  med  forskjellige  Summer  ved  hvert 
Navn,  samt  Vedkommendes  Bestemmelse,  men  der  findes 
ingen  yderligere  Forklaring,  kun  er  der  flere  Steder  tilføiet 
»gaaet  heldig«  eller  »lykkedes«,  men  der  findes  ogsaa  mange 
Spørgsmaalstegn  og  enkelte  Tilføininger  »slet  eller  mislykket«. 
Nærværende  Udgiver  kjender  dog  med  Sikkerhed  3  Tilfælde, 
som  han  vil  anføre.  Zytphen  Adeler  understøttede  2  Huus- 
mandssønner  udenfor  Godset,  fra  forskjellige  Egne  her  i  Sjæl- 
land, men  paa  hvilke  hans  Opmærksomhed  var  bleven  hen- 
vendt. Han  ydede  dem  Bistand,  saa  de  begyndte  deres  Stu- 
deringer, og  indtil  de  begge  toge  Embedsexamen  med  bedste 
Karacteer.  For  5  å  6  Aar  siden  anbefalede  jeg  til  Zytphen 
Adeler  en  fattig  Arbeidsmands  Søn  heri  Kjøbenhavn,  der 
havde  stor  Lyst  til  Studeringerne.  Uden  Betænkning  tilstod 
han  ham  strax  et  maanedligt  Tilskud,  og  forsynede  ham  med 
Penge  til  Klæder.  Da  han  nogen  Tid  efter  kom  i  en  lærd 
Skole  her  i  Staden,  kjøbte  han  de  nødvendige  Bøger  til  ham. 
Følgende  Træk  er  særdeles  betegnende  for  Zytphen  Adelers 
Omsigt  og  Godhed.  Da  jeg  af  en  Hændelse  en  Dag  saa  disse 
Bøger  paa  Zytphen  Adelers  Bord  og  derimellem  bemærkede 
latinske,    franske,    tydske    og    engelske    temmelig    kostbare 

Lexica,  yttrede  jeg,  at  denne  Udgift  vistnok  ikke  havde 
været  fornøden,  da  han  maaske  kunne  skaffe  sig  Hjælp  af 
sine  Kammerater.  Hertil  svarede  Zytphen  Adeler:  »en  fattig 
Dreng,  hvis  Fader  er  Arbeidsmand,  faaer  ikke  let  Kamme- 
rater, han  maa  hjælpe  sig  selv,  og  dette  har  jeg  nu  sat  ham 
istand  til«.  Den  unge  Mand  blev  Student  1877.  En  anden 
Gang  traf  jeg  en  Morgen  hos  Zytphen  Adeler  en  net,  dannet 
Mand,  som  strax  forlod  ham.  Da  han  var  gaaet,  sagde  Zytphen 
Adeler,  det  var  een  af  dem,  jeg  har  megen  Glæde  af.  Han 
var  en  Huusmands  Søn,  og  havde  som  Dreng  lavet  et  Uhr 
af  Træ,  som  var  ret  smukt  construeret,  jeg  lod  ham  kalde, 
og  da  han  yttrede  stor  Lyst  til  at  blive  Uhrmager,  holdt  jeg 
ham  i  en  Kjøbstad  i  Lære  i  4  Aar,  og  da  han  rejste  her  til 
Kjøbenhavn  som  Svend,  sendte  jeg  ham  Understøttelse,  men 
dette  varede  kun  en  kort  Tid,  førend  han,  med  Tak  for  al 
min  Bistand,  meddeelte  mig,  at  nu  kunde  han  sørge  for  sig 
selv.  Nu  er  han  en  agtet  og  velstaaende  Mand  og  særdeles 
dygtig  i  sit  Fag. 

Det,  hvad  jeg  her  har  anført,  er  kun  en  lille  Deel  af  de 
Kjærlighedsgjerninger,  Zytphen  Adeler,  i  en  lang  Aarrække, 
har  udøvet,  og  med  Undtagelse  af  de  tvende  Tilfælde,  skyldes 
det  Hændelser,  at  jeg  er  bleven  bekjendt  med  de  foran  om- 
talte Exempler.  Det  er  derfor  fuldkommen  Sandhed,  naar 
et,  i  Kjøbenhavns  Borgerstand  meget  udbredt,  Blad  an- 
meldte Zytphen  Adelers  Død  blandt  andet  med  disse  Ord: 
»Og  det  var  ikke  blot  hans  Bønder,  der  kom  til  at  nyde  Godt 
af  hans  ridderlige  Sind  og  Tænkemaade,  han  var  en  utrættelig 
Opmuntrer  af  Kunst  og  Videnskab,  og  mangfoldige  af  Hoved- 
stadens smaa  Industridrivende  kan  i  Løndom  takke  ham  for, 
hvad  han  har  gjort  for  dem«. 

Hvad  Zytphen  Adelers  øvrige  Personlighed  angaar,  da 
kan  man  sammenfatte  samme  i  faa  Ord;  Han  var  en  ædel 
Sjæl  i  et  smukt  Legeme,  og  endnu  i  sit  68.  Aar  bevarede 
han  Ungdommens  Livlighed  i  sin  Tale  og  sine  Bevægelser. 
Alvor  og  dog  Mildhed  var  udbredt  over  hans  Ansigt,  dog 
kunde  der  over  hele  hans  Personlighed  til  visse  Tider  hvile 
en  vis  fornem  Værdighed.    I   hans  Blik  laa  der  altid  et  Ud- 

tryk  af  Følelser,  og  hans  Optræden  var  i  høi  Grad  vindende. 
Han  følte  sin  Stilling  i  Samfundet  og  kjendte  sine  Pligter, 
og  kunde  ogsaa,  naar  det  var  nødvendigt,  betegne  andre 
deres  Standpunct  og  foreholde  dem  deres  Pligter.  Han  var 
høi  af  Væxt  og  havde  en  smuk  Holdning.  I  Aaret  1875  mistede 
Zytphen  Adeler  sin  trofaste  Livsledsagerinde,  dette  Tab  gik 
ham  dybt  til  Hjertet,  og  Savnet,  der  end  mere  blev 
forøget  ved  hans  næstældste  Datters  Død,  Aaret  efter  i  Wien, 
virkede  nedbrydende  paa  hans  Sundhedstilstand.  Han  bar 
ikke  sin  Sorg  offentlig  tilskue,  men  i  sit  Hjem,  i  de  stille  Timer 
skjulte  han   ikke  sin   Smerte  og  sit  Savn. 

I  Vinteren  1877 — 78  følte  han  sig  af  og  til  mindre  vel, 
og  klagede  over,  at  Kræfterne  forlode  ham,  dog  havde  han 
det  i  Marts  Maaned  1878  synligen  bedre,  og  da  nærværende 
Forfatter  i  Slutningen  af  denne  Maaned  besøgte  ham,  yttrede 
han,  idet  han  spadserede  op  og  ned  i  sit  Arbeidsværelse  og 
den  tilstødende  Sal,  at  han  midt  i  April,  ved  Paasketider, 
efter  Lægens  Raad,  vilde  reise  til  Heidelberg,  hvorfra  han 
ventede  at  vende  tilbage  midt  i  Mai  Maaned.  Roligt  og 
stille   hensov  han   Skjærtorsdag  18.  April  1878  Middag  Kl.  12. 

Fredagen  den  26.  April  blev  Zytphen  Adeler  bisat 
i  Frue  Kirke  i  Kjøbenhavn,  og  den  store  Sørgeskare, 
der  fyldte  Kirken,  og  hvori  alle  Samfundsklasser  vare  re- 
præsenterede, vidnede  om  den  almindelige  Deeltagelse,  hvor- 
med man  erfarede  hans  Død,  og  hans  Værd  som  Menneske 
og   Statsborger. 

Samme  Dags  Aften  blev  hans  Kiste,  ledsaget  af  Sønnerne, 
ført  til  Dragsholm,  og  ankom  til  Jyderup  Station  Kl.  12 
om  Natten.  Herfra  blev  Kisten  ledsaget  med  Fakler  til  den 
nordlige  Grændse  af  Beboerne  fra  Baroniets  sydlige  Deel. 
Ved  den  nordlige  Deels  sydlige  Grændse  var  af  Baroniets 
Huusmænd  opført   en   Æreport,   der   var   illumineret. 

Ved  Ankomsten  hertil  tolkede  Skolelærer  Leth  fra  Stare- 
klinte, under  de  Tilstedeværendes  dybe  Bevægelse,  Huusmænde- 
nes  og  Arbeidernes  Tak  og  Farvel  til  deres  elskede  Godsherre, 
som  nu  for  sidste  Gang  drog  til  den  gamle  Borg,  hvorfra  han 
saa  ofte  og  saa  gjerne  havde  sendt  Bistand,  Glæde  og  Trøst  til 


101   — 

dem  Alle.  Paa  Vejen  til  Dragsholm  var  der  tændt  Lys  i  Vin- 
duerne i  alle  Gaarde  og  Huse,  som  Toget  drog  forbi,  og  langs 
ad  Vejen  stode  Skarer  af  Godsets  Beboere,  som  i  Nattens 
Stilhed  i  dyb  Taushed  med  blottet  Hoved  hilsede  Ligvognen, 
da  den  passerede  forbi  dem.  Dragsholm  Slot  og  Kapellet 
var  stærkt  oplyst,  og  da  Kisten  ankom  dertil  Kl.  l  tø  om  Natten, 
blev   den   indsat   i    Kapellet   foran    Alteret. 

Lørdagen  den  27.  April  samledes  der  en  talrig  Skare, 
henved  2,000  Mennesker,  som  fyldte  ikke  alene  Kapellet,  men 
hele  Slotsgaarden.  Efter  at  Salmer  vare  afsungne  og  Taler 
holdte,  satte  det  store  Ligtog  sig  i  Bevægelse  henad  Vejen 
J  til  Faareveile  Kirke,  hvor  Familiebegravelsen  er  indrettet. 
Ved  Koldaas  Skov  havde  Baroniets  Gaardmænd  opført 
en  smuk  Æreport.  Her  standsede  Ligvognen,  og  Gaard- 
mand,  Folkethingsmand  ^Jens  Rasmussen  fra  Veddinge  traadte 
hen    til    Kisten,    hvor  .han    bragte    et    sidste    Farvel. 

Paa  Vejen  til  Kirken  var  der  alle  Steder  heist  Flag 
paa  halv  Stang,  ligesom  ogsaa  mange  Krandse  og  Guirlander 
vare  anbragte.  Zytphen  Adelers  Kiste  blev  baaret  ind  i 
Gravcapellet  og  nedsat  ved  Siden  af  hans  forudgangne  Hustru 
og  næstældste  Datter,  derpaa  blev  en  Psalme  sunget  og  Høitide- 
ligheden  var  tilende. 

Zytphen  Adeler  var  Kammerherre,  Ridder  af  Danne- 
broge  og  Ridder  af  Sværdordenen,  jeg  har  omtalt  de  Leilig- 
heder,  da  han  modtog  disse  Udmærkelser.  Dannebrogs- 
mændenes Hæderstegn  erholdt  han  af  Kong  Christian  IX,  da 
han  1869  i  Forbindelse  med  flere  af  Hs.  Majestæt  valgte  Herrer 
modtog    Kronprindsessen    i    Malmø. 

De,  som  stode  den  afdøde  Zytphen  Adeler  nær,  og  derfor 
kjendte  ham  nøie,  og  blandt  disse  Baroniet  Adelersborgs 
Beboere,  der,  deels  ere  opvoxede,  deels  bleve  gamle  i  hans 
lange  Besiddelsestid,  ville  vistnok  finde  min  Skildring  af 
den  Bortgangnes  Personlighed  og  Virksomhed  overensstem- 
mende med  Sandheden,  og  jeg  tør  sige  med  fuld  Vished,  at  han 
levede  i  et  kjærligt  og  taknemligt  Minde  hos  alle,  hans  Venner, 
fordi  de  forstode  hans  Formaal  og  Stræben  og  skattede  hans 
ædle  og  trofaste  Sindelag,  hans  Bønder,  Huusmænd  og  tjenende 

Personale,  fordi  de  fandt  i  ham  en  vel  undertiden  streng, 
men   dog   retfærdig   og   mild    Herre. 

Vi  kunne  ikke  slutte  denne  Fremstilling  uden  at  om- 
tale de  Vidnesbyrd,  hvorved  Godsets  Beboere  have  viist 
deres  Kjærlighed  og  Hengivenhed  for  den  nu  afdøde  Lehns- 
baron   Zytphen   Adeler  og  hans  forudgangne   Hustru. 

I  Aaret  1861  feirede  Ægteparret  deres  Sølvbryllup.  Da 
Zytphen  Adeler  ønskede,  selve  Bryllupsdagen  den  6.  Januar, 
at  være  i  Kjøbenhavn  hos  sin  gamle  Moder,  kom  om 
Morgenen  den  4.  en  Deputation  fra  Gaardmændene  paa 
Baroniet  til  Adelersborg,  og  idet  den,  i  sine  Stands- 
fællers  Navn,  bragte  Baronen  og  Baronessen  deres  Lyk- 
ønskning og  Taksigelse  for  den  Tid,  de  havde  levet  sammen, 
overrakte  de  Sølvbryllupsparret  to  store  Sølvcandelabere 
som  Erindring  om  Dagen.  I  sin  Tak  herfor  og  Glæde  her- 
over yttrede  Zytphen  Adeler,  at  han  gjerne  ønskede  at  see 
Godsets  Beboere  som  sine  Gjæster,  men  da  Aarstiden  ikke 
tillod  det,  indbød  han  dem  til  en  Skovfest  samme  Aar,  2. 
Pintsedag.  Denne  fandt  saaledes  Sted  i  Fruerlund  ved  Drags- 
holm, og  der  var  indbudt  900  Gjæster. 

Da  Huusmændene,  som  ikke  af  Gaardmændene  vare  op- 
fordrede til  at  yde  Bidrag  til  deres  Gave,  ikke  vilde  staae 
tilbage  for  disse  i  at  vise  deres  taknemlige  Sindelag,  saa 
sluttede  de  sig  sammen,  300  i  Tallet,  og  forærede  Baro- 
nessen paa  hendes  Fødselsdag  den  20.  Juli  s.  A.  et  over- 
ordentlig smukt  oldnordisk  Smykke  af  Guld  samt  et  Arm- 
baand.  Som  jeg  tidligere  har  omtalt,  fortjente  Baronessen 
i  fulde  Maal  denne  Kjærlighed  og  Hengivenhed,  da  hun, 
fra  sin  tidlige  Ungdom,  havde  taget  sig  af  alle  Fattige  og 
Lidende,  og  paa  mange  forskjellige  Maader  ydet  Hjælp  og 
Bistand.  Hun  kjendte  personlig  alle  de  Trængende  og  fat- 
tige Syge,  hjalp  de  Første  ved  at  give  dem  Arbeide,  og 
de  Sidste  med  fri  Læge  og  Medicin.  Hendes  Kjendskab  til 
enhver  Enkelt,  og  hendes  jevnlige  Forespørgsler  hos  Præ- 
sterne, paalagde  disse  en  Slags  moralsk  Tvang  til  ogsaa  at 
kjende  dem  alle.  Ogsaa  hun  udfoldede  en  lang  og  velsig- 
nelsesrig Virksomhed,  og  hendes  Minde  vil  leve   i  taknemlig 

Erindring  for  den  nuværende  Slægt,  ja  det  vil  af  denne 
blive  forplantet  til  de  kommende  Slægter. 

Huusmændene  forærede  Zytphen  Adeler,  paa  hans  Fødsels- 
dag den  10.  Mai  1861,  en  Pibe  med  hans  Vaaben  i  Guld. 

I  Aaret  1872  henvendte  en  Deputation  af  Bondestanden 
paa  Baroniet  sig  til  Zytphen  Adeler,  bedende  om  Tilladelse 
til  at  maatte  lade  udføre  tvende  Portraitmedailloner  af 
ham  og  Baronessen,  da  de  ønskede  at  opreise  en  Ærestøtte 
for  dem  paa  det  smukke  Punct,  Brydebjerg,  som  et  for  deres 
Efterkommere  synligt    Beviis   paa   deres   Taknemmelighed. 

Den  6.  Juli  1873  blev  Ærestøtten  afsløret  med  megen 
Høitidelighed  i  Overværelse  af  Amtmanden  og  Birkedom- 
meren og  en  stor  Mængde  Mennesker.  Egnens  Vaabenbroder- 
afdelinger,  hvoraf  Zytphen  Adeler  var  Medlem,  havde  an- 
modet Bestyrelsen  om  Tilladelse  til  at  møde  ved  Festen 
med  Deputationer  og  deres  Faner.  Efterat  Stedets  Præst, 
Provst  Garde  i  Faareveile,  havde  holdt  en  Tale,  og  en  Sang 
var  afsungen,  fremstod  Bondestandens  Ordfører,  Gaard- 
mand  Niels  Jensen  i  Stubberup,  der  i  jevne,  men  hjertelige 
Ord  forklarede  Ærestøttens  Betydning,  og  overleverede  den 
til  Zytphen  Adeler  og  hans  Efterkommere.  Efter  at  en  Sang 
atter  var  afsungen,  talte  Formanden  for  Vaabenbroder-Af- 
delingen  i  Jyderup  smukt  om  den  Vaabenbroder,  der  saaledes 
blev  hædret  af  sit  Godses  Beboere.  Zytphen  Adeler  takkede 
paa  sin  og  sin  Hustrues  Vegne  og  sluttede  med  at  indbyde 
samtlige  Tilstedeværende  —  henved  3,000  Mennesker  —  til 
at  tilbringe  Resten  af  Dagen  i  Dragsholms  Have  og  Park. 
Her  samledes  nu  alle  til  en  landlig  Fest,  og  i  Fruerlund  og 
Haven  var  der  paa  flere  forskjellige  Steder  opreist  Telte 
til  Beværtning.  Om  Aftenen  var  Haven  illumineret  og  til 
Slutningen  afbrændtes  et  Fyrværkeri.  Paa  en  Tribune,  hvor- 
fra Zytphen  Adeler  med  Baronessen  ved  sin  Side  og  om- 
ringet af  deres  Børn,  sluttede  Festen,  udbragte  han  et  Leve 
for  Baroniet,  idet  han  mindede  om,  hvorledes  Tilstanden  var  paa 
Godset  i  de  fortrykte  Tider  i  1830  og  følgende  Aar,  og  sammen- 
lignede disse  med  den  blomstrende  Tilstand,  hvori  Baroniet 
nu  befandt  sig.   Han  udtalte  derpaa  sin  Tak  til  alle  de  Bidrag- 

ydende  for  den  Glæde  og  Ære,  de  havde  viist  ham  og  hans 
Familie,  og  idet  han  ligeledes  takkede  Vaabenbrødrene,  som 
ved  deres  Nærværelse  hædrede  Festen,  mindede  han  om, 
at  det  var  paa  den  for  alle  danske  Mænd  uforglemmelige 
Slagdag  ved  Fredericia,  at  Festen  var  bleven  afholdt.  Zytphen 
Adeler  slutter  i  sine  Optegnelser  Beretningen  om  denne  Fest 
med  følgende  Udtalelser,  med  hvilke  jeg  ogsaa  vil  slutte 
Fremstillingen  af  hans  Liv  og  Virken,  fordi  den  i  faa  Ord 
giver  et  troværdigt  Billede  af  den  ædle  Aand  og  Tænkemaade, 
jeg   i    det   foregaaende   har   forsøgt    at   skildre. 

»Jeg  ønsker,  at  ikke  alene  mine  Successorer  til  Baroniet, 
men  alle,  der  nedstamme  fra  min  Hustru  og  mig,  aldrig  maa 
forglemme:  at  »Adel  forpligter«,  og  at  den  sande  Lykke  i 
at  besidde  noget  er,  at  skabe  Lykke  og  Velsignelse  i  den 
Kreds  —  den  være  stor  eller  lille  —  hvori  Vor  Herre  har  an- 
viist  Enhver  sin  Virksomhed.« 


105  - 


^ 


I  „Berlingske  Tidende"s  Aftenavis  for  20.  April  1878   findes 
følgende  Digt: 

Lehnsbaron  ZYTPHEN  ADELER 


Han  var  sin  Konge  en  fuldtro  Mand, 
Det  vidnes  skal  ved  hans  Kiste, 
Sit  kjære,  velsignede  Fødeland 
Han  elskede  høit  til  det  Sidste. 

Han  var  en  Ridder  med  pletfrit  Skjold, 
Sit  Hjertes  Røster  han  fulgte; 
Han  var  en  Herre  saa  brav  og  bold 
Som  aldrig  sin  Mening  dulgte. 

Han  var  en  Pryd  for  sin  høie  Stand, 
Dens  Pligter  holdt  han  i  Ære, 
Han  var  som  en  ægte  Adelsmand 
I  Danmarks  Rige  bør  være. 

Og  drog  ham  Tidens  rullende  Strøm 
Lidt  rask  paa  vildene  Bølger, 
Hver  har  sin  egen  deilige  Drøm, 
Bag  hvilken  en  Havn  sig  dølger. 

Den  Ridder  ligger  nu  bleg  og  kold, 
Og  Venner  staa  om  hans  Baare 
Og  ned  paa  floromhyllede  Skjold 
Der  falder  saa  mangen  Taare, 

Farvel  vi  sige  for  sidste  Gang, 
Farvel,  vi  gi  emme  dit  Minde. 
Mens  Lærken  synger  en  vaarlig  Sang, 
Til  Kisten  Kransen  vi  binde. 

M.  Gjørup. 

